[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Tisztelt Országgyűlés! Az Országgyűlés őszi ülésszakának 21. ülésnapját megnyitom. Tájékoztatom önöket, hogy az ülés vezetésében Tiba István és Tordai Bence jegyző urak lesznek segítségemre. Köszöntök mindenkit, aki figyelemmel kíséri munkánkat. Tisztelt Országgyűlés! A mai napon napirend előtti felszólalásokkal kezdjük munkánkat. Ezt követően kétórányi időtartamban az azonnali kérdések és válaszok órájára kerül sor. Végül a napirend utáni felszólalásokkal folytatjuk munkánkat. Tisztelt Országgyűlés! A mai napon a kormány nevében felszólalásra jelentkezett Szijjártó Péter külgazdasági és külügyminiszter úr. Miniszter úr, öné a szó.
Köszönöm a szót. Tisztelt Elnök Úr! Tisztelt Képviselőtársaim! Azért kértem ma szót napirend előtt az Országgyűlésben, hogy tájékoztassam képviselőtársaimat a világjárvánnyal szembeni védekezés magyarországi állásáról, tekintettel arra, hogy a járvány második hulláma tombol a világban, tombol Európában is, az egészségügyi ellátórendszerek ki vannak feszítve, a globális gazdaság pedig szintén komoly kihívásokkal néz szembe. Tisztelettel tájékoztatom önöket arról, hogy a magyarországi egészségügyi ellátórendszer továbbra is állja a sarat, el tudja látni az egyre növekedő számú fertőzöttet, a technikai eszközök, a védekezéshez szükséges eszközök, az orvosi eszközök rendelkezésre állnak. Engedjék meg, hogy innen a köszönetünket és a nagyrabecsülésünket fejezzük ki minden egészségügyi dolgozónak és az ő munkájukat támogatóknak az eddigi erőfeszítésekért. Tisztelt Képviselőtársaim! Az egészségügyi védekezéssel kapcsolatban ugyanakkor azt is el kell mondanunk, hogy az igazi megoldást az oltóanyag jelentené, ezért Magyarország Kormánya mindent megtett és mindent meg is tesz annak érdekében, hogy a magyar emberek a lehető legkorábban és a leggyorsabban jussanak biztonságos, hatékony oltóanyaghoz. Ezzel kapcsolatban természetesen számos rémhír és álhír látott napvilágot az elmúlt időszakban, holott azt is látni kell, ha valaki ebben a fontos kérdésben rémhíreket vagy álhíreket terjeszt, akkor bizony a magyar emberek életével szórakozik. Öntsünk tehát tiszta vizet a pohárba, szeretném önöknek világossá tenni, hogy Magyarországon csak a hatályos jogszabályok alapján, az arra illetékes hatóságok által megvizsgált és engedélyezett oltóanyagot lehet beadni az embereknek. Mindez tehát azt jelenti, hogy a magyar hatóságok döntenek arról, hogy mely oltóanyag biztonságos vagy melyik nem az. De ez azt is jelenti, hogy nem üzleti és nem politikai lobbik és lobbiérdekek döntenek arról, hogy milyen oltóanyagot lehet ingyenesen és önkéntes alapon beadni a magyar embereknek. Magyarországon két olyan hatóság van, amely ebben a tekintetben döntési jogkörrel rendelkezik, az Országos Gyógyszerészeti és Élelmezés-egészségügyi Intézet és a Nemzeti Népegészségügyi Központ. Ők világos eljárásrend alapján vizsgálják meg a Magyarországra érkező vakcinamintákat, és döntenek arról, hogy az adott oltóanyag használhatóe vagy sem Magyarországon. Nekünk az a kötelességünk – és ennek meg is felelünk , hogy a világban zajló valamennyi vakcinafejlesztésen rajta tartsuk a szemünket. Egy olyan pozíciót alakítottunk ki, amelynek nyomán természetesen – még egyszer szeretném aláhúzni, a megfelelő engedélyezési folyamatok után – be tudjuk hozni, és a magyar emberek érdekében fel tudjuk használni azokat az oltóanyagokat, amelyeket a világban fejlesztenek. Ezzel kapcsolatban, engedjék meg, hogy tájékoztatást adjak önöknek. Az Európai Unióban, illetve európai-amerikai együttműködésben három olyan vakcinafejlesztés zajlik, amelynek kapcsán elértük azt a szintet, azt a szakaszt, amikor már le lehet kötni, meg lehet rendelni az oltóanyagokat. Így az AstraZeneca, a Janssen és a Pfizer, illetve a BioNTech közös projektje keretében 12 millió oltóanyag lekötésére került sor magyar szempontból. Ugyanakkor azt is világossá kell tennünk, hogy ezek az oltóanyagok szintén a megfelelő engedélyezési folyamatok után, a megfelelő fejlesztési fázis elérését követően kerülhetnek piacra és kerülhetnek kiszállításra. Tehát itt nagy mennyiségű szállításra az uniós, illetve amerikai projektek esetében a nagy gyógyszergyártó cégek előrejelzései alapján valamikor a tavaszi hónapok során lehet majd számítani. Csak legyünk tisztában a menetrenddel, illetve a realitásokkal! Természetesen a többi, a Sanofi által, a Moderna által, a CureVac által vagy a Novavax által fémjelzett folyamatokon is rajta tartjuk a szemünket, és ha ezek a fejlesztések elérik azt a szakaszt, hogy már lehet szerződést kötni, lehet mennyiségeket lekötni, akkor természetesen ezt is meg fogjuk tenni. Vakcinafejlesztés zajlik tőlünk keletre is. Ezzel kapcsolatban is szeretnék önöknek tájékoztatást adni. Oroszországban a vakcina fejlesztése jelenleg a harmadik kísérleti fázis felénél tart. Ez a harmadik fázis nagyjából hat hónapot vesz igénybe, a múlt héten haladták el a harmadik hónapot, amikor is egy félidei jelentést kaptak, amely félidei jelentés 92 százalékos hatékonyságot igazolt; 40 ezer emberen végzik el összességében az oltást és a vizsgálatokat. Európában elsőként Magyarországra érkezett a múlt héten tíz dózis ebből az oltóanyagból. Azért érkezett ide, hogy a magyar hatóságok a szükséges dokumentáció megérkezésével egyidejűleg el tudják végezni azokat a vizsgálatokat, amely vizsgálatok hivatottak arra, hogy döntsenek a szakemberek arról, ez az oltóanyag biztonságose, hatékonye, azt ajánljuke a magyar embereknek, vagy ne ajánljuk. Tehát minden ezzel ellentétes híresztelés álhírkeltés, hazugság, tisztelt képviselőtársaim. A magyar hatóságok döntik el, hogy mely vakcina alkalmas, biztonságos és hatékony. De ahhoz, hogy a magyar hatóságok ezt eldönthessék, hogy legyünk abban a helyzetben, hogy a magyar emberek számára döntési lehetőségeket kínáljunk fel, ahhoz a megfelelő dokumentációnak és a mintának itt kell lennie Magyarországon. Kínában is zajlik vakcinafejlesztés, ott három vállalat fejleszt oltóanyagot, mind a hárommal természetesen kapcsolatban állunk. Ők folyamatosan állítják össze azt a dokumentációs csomagot, amely Magyarországon az OGYI és az NNK számára elengedhetetlenül fontos a kontroll-, illetve az ellenőrzési, valamint a minősítési mechanizmusok végrehajtásához. A Sinopharm nevű vállalat van a legközelebb a harmadik fázisú kísérletek lezárásához; és a kínai kormány bejelentette, hogy elkezdi áttekinteni a harmadik fázis eredményeit, melyet, ha megfelelőnek találnak, akkor a cég lezárhatja a fejlesztésnek ezt a fázisát, és utána kaphat engedélyt az értékesítésre akár külföldön is. Az elmúlt héten pénteken telefonon beszéltem a kínai külügyminiszter-kollégával, akivel megerősítettük, hogy továbbra is fenntartjuk a szoros kapcsolatot és konzultációt, és amennyiben eljut a kínai vakcinafejlesztés abba a fázisba, hogy a vonatkozó dokumentációt és a mintákat meg tudják küldeni Magyarországra, úgy ez megtörténik. A magyar hatóságok ott is a szükséges vizsgálatokat le tudják folytatni, és meg tudják hozni a döntésüket, hogy ez a vakcina alkalmase magyarországi használatra vagy sem. [[11.10]] Ugyanígy Izraellel, az izraeli kormánnyal is folyamatos a konzultáció, a kapcsolat és az együttműködés, hiszen ott is zajlik vakcinafejlesztés. Az oltóanyag mellett, tisztelt képviselőtársaim, szintén fontos a gyógyszerek magyarországi szállításának kérdése, hiszen akiknek már tüneteik vannak, annak érdekében, hogy a tünetek erősödése és súlyosabbá válása elkerülhető legyen, fontos, hogy favipiravir hatóanyagú gyógyszert tudjanak kellő mennyiségben szedni. Favipiravir hatóanyagú gyógyszert Keletről lehet beszerezni. Magyarországra eddig Kínából összesen 1,8 millió darab favipiravir hatóanyagú gyógyszert szereztünk be, és ezeket a kórházakban adják is az orvosok a betegeknek. A következő szállítmány, a következő egymillió darab a holnapi napon érkezik Magyarországra. Emellett pedig Japánból a hét végén érkezett egy újabb egymilliós szállítmány, amellyel összesen már kétmillió darab tabletta érkezett Japánból annak érdekében, hogy a magyar embereket a kórházakban lehessen kezelni, azokat, akiknek már tüneteik vannak. Tisztelt Képviselőtársaim! Összefoglalva tehát, azt tudom mondani önöknek, hogy az egész világ arra vár, hogy a vakcina, a biztonságos, hatékony vakcina létrejöjjön, a vakcinafejlesztés több helyen zajlik: tőlünk keletre és tőlünk nyugatra is. Nekünk az a kötelességünk, hogy a magyar emberek számára biztosítsuk azt, hogy a lehető leggyorsabban kerüljön Magyarországra a hatékonynak és biztonságosnak bizonyuló vakcina, amellyel történő beoltás ingyenes és önkénes lesz a magyar emberek számára. Köszönöm szépen megtisztelő figyelmüket. [[Taps a kormánypártok padsoraiból.]]
Köszönöm szépen miniszter úr tájékoztatását. Tisztelt Országgyűlés! A vonatkozó házszabályi rendelkezések értelmében a képviselőcsoportok részéről lehetőség van öt-öt perces időkeretben felszólalni. Megadom a szót Varju László képviselő úrnak, DK-képviselőcsoport. Parancsoljon!
Elnök úr, köszönöm szépen a szót. Tisztelt Ház! Mindenekelőtt, azt gondolom, hogy azzal kell kezdenünk, hogy azt a küzdelmet, amelyet az egészségügyben végeznek a dolgozók, azt meg kell köszönni, biztatni és kérni kell őket, hogy továbbra is a kitartásukkal mutassanak példát abból a szempontból is, hogy mindent meg kell tenni, és mindent megtesznek azért, hogy azok a honfitársaink, akik a betegséget elkapják, akik a járvány részeseivé válnak, azok meggyógyulhassanak. Bízunk abban, hogy ez a küzdelem eredményes lesz. De ez a bizalom a magyar kormány által, úgy látom, hogy többször megrendülhet, megrendíthetővé válik, amikor olyan megkésett tájékoztatással áll elő, mint amivel most miniszter úr. A magyar kormány már hetekkel ezelőtt gyakorlatilag a koronavírus elleni orosz vakcináról beszélt, és az orosz kormány tiltakozása miatt a tudomány álláspontjáról nem akarnak semmit sem tudomásul venni. Hiába int mindenkit óvatosságra az orosz vakcinával kapcsolatosan a szakma, hiába a nemzetközi szaktekintélyek figyelmeztetése, önök ezt figyelmen kívül hagyják. Most is miniszter úr arra figyelt elsősorban, hogy arra hívja fel a figyelmet, hogy milyen gyorsan és milyen sürgősen kell reagálni, de mi arra hívjuk fel a figyelmet, tisztelt miniszter úr, hogy igaz, hogy minél hamarabb fontos, hogy legyen vakcina, de ennél fontosabb a biztonság. És ebben a biztonságban éppen az önök által, mondjuk úgy, hogy esetlegesen adott információk, az önök eddigi tevékenysége miatt sajnos nem bízhatunk. Nem kérünk az olyan politikai kísérletekből, amelyeket önök most akár egy országra akarnak bevezetni, akár a pánikkormányként való viselkedésük miatt. Azt gondolom, hogy az Európai Unió hivatalos ajánlása az, amely ebből a szempontból érvényes, és az ön mondataiból ez nem köszönt vissza, hogy az Európai Gyógyszerügynökség által engedélyezett vakcinát használják fel majd az orvosaink Magyarországon. Értem, hogy a dokumentációt tanulmányozzák. Azonban ebben a szándékban az is benne van, hogy politikailag motivált okok miatt kísérletek felvállalására biztatják a hatóságainkat, és ez, azt gondolom, elfogadhatatlan. Úgyhogy minél hamarabb legyen, de minél biztonságosabb, és ezért azt javaslom miniszter úrnak: fordítsa meg, elsősorban a biztonság, és utána következik a gyorsaság. De be kell hogy valljam, hogy én nem bízom, miniszter úr, önben és kormányában. Önök már túl sokat hazudtak nekünk, önök túl sokszor erőszakoltak meg hatóságokat azzal, hogy nekik mit kell tenni, és mit tegyenek az önök szándékai szerint. Éppen ezért én arra hívom fel önöket: ne kényszerítsék az egészségügyi szakembereket arra, hogy állást foglaljanak ebben! Politikai nyomásra meghozott engedélyeztetés azok között a keretek között, amit ön említett, ez édeskevés. Éppen ezért újra hangsúlyozom, hogy az Európai Unió hivatalos ajánlásának megfelelően csak az Európai Gyógyszerügynökség által engedélyezett vakcinát használjanak fel. Mi pedig hinni akarunk és hinni fogunk abban, hogy az orvosaink értünk tesznek meg mindent, mert ők gyógyítani akarnak, és ne hozzák őket lehetetlen helyzetbe. Egyébként, ahogy ön is említette, akár önkéntesekkel, és mondhatnám azt, hogy pénzért sokféle kísérletet el lehet végezni, de mi ezt nem javasoljuk itt Magyarországon. Tudom, hogy a járványhelyzet önöknek lehetőséget ad arra, hogy nemzetek közötti megállapodásból is próbáljanak meg valamilyen megoldást kihozni. Én tisztelettel azt javaslom, hogy az Európai Unió tagállamaként figyeljenek arra, illetve ne csináljanak mást, mint kizárólag az Európai Gyógyszerügynökség ajánlásával elfogadott és támogatott gyógyszert, vakcinát használjanak fel. Magyarországon csak ilyen vakcinával foglalkozzunk! Köszönöm szépen a figyelmét.
Köszönöm. Tisztelt Országgyűlés! Megadom a szót Tordai Bence képviselő úrnak, Párbeszéd-képviselőcsoport. Parancsoljon!
Köszönöm a szót, elnök úr. Tisztelt Országgyűlés! Tisztelt Miniszter Úr! Örömmel látom, hogy meggyógyult, remélem, maradéktalanul sikerült kilábalnia a vírusból, és további jó egészséget kívánok a munkájához. Ugyanakkor nehéz elmenni szó nélkül amellett, hogy milyen felelőtlenül viselkedett nemcsak a járvány első hulláma idején, hanem a második hullám idején is: sokat utazó külügyminiszterként szinte sosem használt maszkot, és nem tudjuk, hogy hogyan és miért kapta el a vírust, de az biztos, hogy ez jelentősen hozzájárul a fertőződés kockázatához. [[Nacsa Lőrinc: Miért hazudsz?]] Ahogy az is tanulságos, hogy egy fiatal, sportos, életerős embert is hogy meg tud rángatni a Covid, úgyhogy már csak ezért is érdemes lenne vigyáznunk magunkra és vigyáznunk egymásra. De ezt az utóbbit sem sikerült teljesíteni, fél Délkelet-Ázsiát végigfertőzte, Kambodzsában rengeteg intézményt kellett bezárni, rengeteg embernek kellett karanténba vonulni az ön felelőtlensége miatt. Ezt azért sajnálom különösen, mert egyébként azért ment volna oda, hogy újranyissa a követséget Kambodzsában, ami fontos, meg is tette, köszönjük szépen. Hiba volt bezárni, jó dolog volt újranyitni, csak éppen az egészről elvitte a figyelmet, hogy kit fertőzött meg és kit nem, ahelyett, hogy a két ország közötti kapcsolatok javulhattak volna. Egyesek a Facebookon és más helyeken még azt is megkockáztatják, hogy ez azért is jó lehetett, mert így könnyebb eladni azt az elképesztő mennyiségű, fölös számban beszerzett, túlárazott lélegeztetőgépet [[Dr. Orbán Balázs: Ez teljes mélypont másfél perc alatt!]] , amit az első hullám idején összevásároltak. Kiderült, hogy 17 ezer lélegeztetőgépet vásároltak össze százmilliárdokért, miközben csak néhány ezer intenzív ágyat, 3-4 ezer intenzív ágyat képes egyáltalán a magyar egészségügy felállítani. Tehát ennél több lélegeztetőre sincs szükség, úgyhogy most, ahogy beszerezte túlárazva, most nyilván áron alul fogja eladni. És úgy látszik, hogy az oltások intézésével is ön foglalkozik, biztos nagyon elfoglalt emiatt. Annyit azért tényleg a kapkodás helyett javasolnék, hogy várjuk meg, hogy az Európai Gyógyszerügynökség bevizsgálja azt a vakcinát, amit Magyarországon az emberek számára biztosítanak, ahogy azt maga az Európai Bizottság kérte. [[11.20]] Tehát nem elég, ha a nemzeti hatóság vizsgálja, ahhoz, hogy az Unió területén valamit forgalmazni lehessen, gyógyszert, vakcinát, ahhoz az Európai Gyógyszerügynökségnek is engedélyeznie kell. Kérem, ezt tartsák be, és ne keressenek jogi kiskapukat! A sok elfoglaltságot persze lehet oldani, ha az ember ennyit tud helikopterezni és ennyit tud megspórolni az utazási idején, mint ön, és a sok elfoglaltságot és a sok fáradságos munkát ki is lehet pihenni nyaranta egy jachton, ahogy ön tette egy fideszes milliárdosnak az ajándékaként, ha jól vagyunk értesülve, egy 50-70 millió forintos értékű ajándékként. Nagyon sok külügyminiszter barátja van, ugye, amikor beszélget velük, kérdezze már meg, ha egy kormányközeli, egy rendszeresen közbeszerzéseket nyerő vállalkozótól egy ilyen nagyságrendű ajándékot elfogad az ember, akkor az vajon korrupció gyanújának minősüle, és le kelle mondani. Kérem, hogy ne a keleti diktátorok külügyminisztereivel barátkozva vitassák ezt meg, hanem mondjuk, az uniós államok külügyminisztereivel beszélje meg. Azért hozom ezt fel, merthogy azóta bujkál a magyar Országgyűlés elől, azóta nem láttuk itt a színét, és azóta nem lehetett feltenni önnek ezeket a kérdéseket [[Dr. Völner Pál: Karanténban bujdokolt! – Közbeszólások a kormánypártok soraiból.]] hogy a Szíjj László-féle luxusjachtozás akkor hogy is volt, vagy hogy is nem. [[Dr. Völner Pál: Alja!]] És ugyanígy nem tudtuk feltenni a jachtbotrány miatti bujkálása idején és azóta azokat a kérdéseket, amelyeket külügyminiszterként elkövetett bakijaira irányítanánk. Az egyik: hogyan lehet az, hogy az utolsó európai diktátornak, Lukasenkának a Fidesz-kormány elsőként gratulált a győzelméhez, míg a megválasztott amerikai elnöknek, Joe Bidennek utolsóként gratuláltak a térségből? Ennél gyatrább teljesítményt már csak Putyin nyújtott ezekben az ügyekben, ugye, tovaris Szijjártó? De hát a másik barátjukkal, Bolsonaro elnökkel is, Brazília fasisztoid elnökével is nagyon jó bizniszeket kötöttek: vettek néhány szállítógépet, amelyekkel ipari mennyiségben lehet kimenteni a vagyont, ha eljön annak az ideje, ha elkövetkezik a kormányváltás és menekíteni kell, amit menekíteni akarnak. [[Dr. Rétvári Bence: Bajnai menekült csak!]] Úgyhogy mindezek miatt kérdezem, hiszen most tud válaszolni, hogy fontolgatjae, hogy benyújtja a lemondását, merthogy a külügyminiszternek az lenne a dolga, hogy barátokat szerezzen szerte az országban és a világban, ehhez képest Magyarország külügyminisztere a legnagyobb hatalom megválasztott elnökét haragítja magára, és kezdi el korruptozni olyankor, amikor az ipari léptékű korrupció éppen az ön kormányára jellemző. Úgyhogy annyival foglalnám ezt össze, hogy ha ott maradt volna Szíjj László luxusjachtján, és nem dolgozott volna az elmúlt hónapokban egyáltalán, akkor is kevesebb kárt okozott volna, mint így Magyarország számára. Köszönöm szépen.
Tisztelt Országgyűlés! Képviselő úr természetesen összetévesztette a napirend előtti felszólalással a mostani reagálását.Tisztelt Országgyűlés! Megadom a szót Tóth Bertalan képviselő úrnak, MSZP-képviselőcsoport.
Köszönöm a szót, elnök úr. Tisztelt Miniszter Úr! Egy nagyon nagy nézőpontbeli különbség van közöttünk [[Dr. Rétvári Bence: Az biztos! – Nacsa Lőrinc: Ez így van!]] , hiszen itt most az újabb beszámolója, amire tényleg nagyon régen került sor, arról szól, hogy mi történik majd öt-hat vagy akár hét-nyolc hónap múlva. Arról szólt ez a beszámoló, hogy hol tartanak a vakcinakutatások, Magyarország ebben mire számíthat. Ez nagyon-nagyon fontos, és mi is nagyon-nagyon szurkolunk és drukkolunk annak, hogy minél előbb meglegyenek az engedélyek, minél előbb el lehessen kezdeni az oltást, széles körben védettséget adni a magyar emberek számára és nyilván a világban élő sok-sok millió, milliárd ember számára. Azonban arról nem hallottunk egy szót sem, hogy mi az, amit most tesznek a járvány megfékezése vagy legalább lassítása érdekében. Ez, amit most itt hallottunk, a tétlenség netovábbja. Napról napra halljuk, hogy hányan halnak meg, hányan betegszenek meg, hányan kerülnek kórházba, napról napra halljuk azt, hogy hány embert bocsátanak el vagy hány ember elbocsátását tervezik éppen a vállalkozások, hány vállalkozás megy tönkre, hány vállalkozásnak nullázódott le az árbevétele, kétségbe ejtve az ott dolgozó családokat, vállalkozókat. Miért nem hallottunk azonnali intézkedéseket? Miért nem hallottunk az egészségügyi válsághelyzet kezeléséről? Miért nem hallottunk az alakulóban lévő, egyre súlyosbodó szociális válság ügyében? Miért nem hallottunk a szociális ágazatban dolgozók juttatásainak emeléséről? Miért nem hallottunk arról, hogy miért sanyargatják az önkormányzatokat, ahelyett, hogy partnerként tekintenének rájuk a vírus kezelése, a járvány megfékezése érdekében? Tettekre lenne szükség, miniszter úr! [[Tordai Bence elfoglalja helyét a jegyzői székben.]] Miért nem hallottunk arról, hogy mit szeretnének az ellen tenni, hogy egyik évről a másikra 72 ezer nyugdíjas honfitársunk került a szegénységi küszöb alá? Ma Magyarországon közel 300 ezer nyugdíjas él a szegénységi küszöb alatt. Miért nem hallottunk erről, hogy ez ügyben most mit terveznek tenni? Miért nem hallottunk arról, hogy a járvány megfékezése érdekében legalább ebben az átmeneti időszakban 100 százalékos táppénz járjon azoknak, akik igazoltan Covid-fertőzöttek? Miért a tiszti főorvos mondatait kell hallgatnunk, Müller Cecíliát, aki tulajdonképpen szemrehányást tesz az úgynevezett szuperdolgozóknak, mert lázcsillapítót szednek be munkába menetel előtt, mert nem merik bevallani a betegségüket, mert csak a bérük 60 százalékára számíthatnak? Miért van az, hogy az ő megélhetésüket ezzel nem segítik? Miért nem adnak 80 százalékos bértámogatást azoknak a cégeknek, akiknél a megrendelés visszaesett, ahogy ezt például Ausztriában vagy a környező országokban teszik? Miért nem hajlandók megnövelni végre az álláskeresés idejét és az álláskeresési járadék összegét, hiszen láthatjuk, hallhatjuk, hogy már most is sok tízezren esnek ki az ellátásból, de sajnos a jövőben is elbocsátásokra van kilátás. Miért nem segítik a családokat? Miért nem emelik a családi támogatást, a családi pótlékot, a gyest, a gyetet, az anyasági támogatást? Miért nem halasztják el a katás vállalkozásokra kirovandó büntetőadó bevezetését? Január 1-jétől több százezer katás vállalkozónak kell szembenézni a válság kellős közepén azzal, hogy csökken az árbevételük és csökken a jövedelmük. És nem utolsósorban, amivel kezdtem: adjanak tisztes megélhetést a magyar nyugdíjasoknak, hogy ne kelljen szegénységben élniük, ahogy az önök kormányzása miatt most ilyen sorba kerültek. És ami még nagyon-nagyon fontos, ha már a laboratóriumról beszélünk, Ausztriáról: kezdjenek azonnali tömeges tesztelésbe, ahogy ezt Ausztriában teszik! Egy hónap múlva karácsony. Nem véletlen, hogy belevágnak ebbe a projektbe, nem véletlen, hogy a korlátozó intézkedéseket arra is felhasználják, hogy megnézzék, Ausztriában ki beteg és ki nem. Tudjuk jól, hogy karácsony környékén nemcsak Magyarországon, hanem egész Európában útra kelnek a családok, és Ausztriában úgy döntöttek, hogy nem ezt akarják korlátozni, hanem letesztelik az ott élő embereket, hogy tudják, ki az, aki beteg, ki az, aki nem, és ehhez képest tudják meghozni azokat az óvintézkedéseket, amelyekkel védik az ott élő emberek életét, egészségét. Miért nem lehet ezt Magyarországon is megtenni? Miért nem kezdenek tömeges tesztelésbe és valós kontaktkutatásba, hogy megelőzzük a járvány terjedését vagy legalábbis lassítását? Ezekre a kérdésekre adjon választ, miniszter úr, ne arra [[Az elnök csengetéssel jelzi az időkeret leteltét.]] hogy majd mi történik öt-nyolc vagy akár kilenc hónap múlva! Köszönöm szépen.
Köszönöm. Tisztelt Országgyűlés! Megadom a szót Keresztes László Lóránt frakcióvezető úrnak, LMP-képviselőcsoport. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Miniszter Úr! Köszöntöm miniszter urat, és örülök én is, hogy felépült, hogy ismét vissza tudott térni az Országgyűlés munkájába ilyen módon, mint a kormány nevében a tájékoztatást megadó miniszter. Mielőtt felteszem a kérdéseimet, én is azzal szeretném kezdeni, amit mindig elmondok, hogy tisztelettel köszönjük mindazoknak a munkáját, akik az ilyen nehéz időkben a magyar emberek egészségének és biztonságának a megőrzéséért dolgoznak. Láthatjuk, hogy milyen nehéz, egyre nehezebb körülmények között dolgoznak és állnak helyt, ezért hálával kell szólnunk az ő áldozatos munkájukról. Miniszter Úr! Ugye, a rendkívüli jogrend alatt a kormánynak rendszeresen tájékoztatást kell adni az Országgyűlés előtt. Én úgy tekintek önre, mint a kormány egyik tagjára [[Szijjártó Péter: Köszönöm.]] , tehát az elmondottakhoz képest is egyéb kérdéseket fel fogok tenni, és nagyon bízom benne, hogy azzal a lendülettel fog rá válaszolni, ahogy elkezdte az expozéját, tehát tisztába fog tenni néhány dolgot. Egyik képviselőtársam már említette, talán Tóth Bertalan, hogy láthatjuk, ebben a nehéz időszakban Európában a legtöbb országban a kormányok támogatják az önkormányzatokat, tekintetbe véve, hogy az önkormányzatok a védekezés első számú bástyái, és kiemelkedően fontos szerepük van a hatékony védekezésben. Ehhez képest láthattuk, hogy már a múlt évben is, de a járvány időszakát követően, ebben az évben is önök egymás után hoztak olyan megszorító intézkedéseket, amelyek az amúgy is nehéz helyzetbe került és sok bevételüktől már elesett önkormányzatokat hozzák igen nehéz helyzetbe. Az legyen világos, ha önök ilyen intézkedéseket hoznak, azzal nem a városvezetőket, nem a polgármestereket büntetik, hanem az ott élő embereket, gyakorlatilag minden magyar embernek okoznak rendkívül súlyos károkat. Ugyanis, és ezt tudja miniszter úr is, az önkormányzatok felelnek a legfontosabb közszolgáltatások nyújtásáért, és ezek a közszolgáltatások mindig, de most egy járványügyi helyzetben egyértelműen igen fontosak, és nagyon-nagyon nehéz ezeknek a fenntartása. [[11.30]] Tehát, ha önök veszélybe sodorják az önkormányzatok működését, akkor olyan közszolgáltatásokat sodornak veszélybe, mint a közvilágítás, a közösségi közlekedés, az egészségügyi alapellátás, a szociális ellátás, az óvodai szolgálat, a bölcsődei ellátás, illetve az ivóvízellátás, hosszan sorolhatnánk. Belengetett a Kereskedelmi és Iparkamara elnöke egy egészen elképesztő tervet, javaslatot, ami kapcsán nem fogalmaz eléggé világosan a kormány, sőt miniszterelnök úr, mondhatjuk, hogy még ráutaló magatartást is tett. Én a múlt héten kérdeztem az önök egyik államtitkárát, kitért a válasz elől, nem adott világos választ, hogy pontosan mit terveznek. A kamara elnökének az volt a javaslata, hogy az önkormányzatokat az adóbevételeik jelentős részétől megfosztják, ezzel lehetetlenné téve a működésüket. Én 130 polgármestert kerestem meg első körben, és elmondhatom – sokan már válaszoltak , hogy a kormánypárti képviselők is egyöntetűen elutasítják ezeket az elképesztő terveket, és világossá tették, hogy amúgy is nagyon nehezen áll rendelkezésre forrás a működéshez, nagyon komoly veszteségeik vannak a válság miatt, és alapvetően úgy gondolják, hogy az egész önkormányzati rendszer működése bedőlhet. Kérem miniszter urat, hogy tegye végre tisztába, mit tervez a kormány, készüle olyan intézkedésekre, ami a megszorítások sorozata után újabb jelentős csapás az önkormányzatokra, tehát így nagyon komoly károkat okoz az embereknek. Arra szeretném önt kérni, hogy legyen világos önöknek is, hogy erős önkormányzatok nélkül nincs hatékony védekezés, ezért az önkormányzatokat tekintsék partnernek, lássák el a megfelelő forrásokkal, hogy ezeket a fontos feladatokat ellássák, vonják vissza a már eddigi megszorító intézkedéseket, például a közösségi közlekedést érintő intézkedéseket, és adják meg a szükséges területi információkat a polgármestereknek, hogy pontosan tudják a szükségleteknek megfelelően szervezni a védekezést. Még egy kérdést szeretnék feltenni ezzel kapcsolatban, hogy terveze bármiféle államosítást a kormány, akár itt a közszolgáltatások vonatkozásában, akár, mondjuk, a szociális ellátások, óvodai ellátás, bölcsődei ellátás kapcsán, vagy éppen a víziközmű-szektort érintően, vagy adott esetben azokat a városokat célzottan, ahol a helyi közösségi közlekedést is saját önkormányzati tulajdonú cég végzi. Számíthatunke bármilyen olyan kormányzati tervre, ami ilyen jellegű közszolgáltatások esetében az államosítás irányát mutatná? Illetve látjuk azt a kalandorpolitikát, amit önök folytatnak, és amivel veszélybe sodorják azokat az európai uniós forrásokat, amelyekre a magyar embereknek és a magyar gazdaságnak óriási szüksége lenne. Azt kérem önöktől, hogy felelősségteljesen politizáljanak, ne az Unió költségvetését vétózzák, és a helyreállítási alap kifizetését tegyék lehetetlenné, hanem az olyan nagyhatalmi érdekek érvényesítését, amit jól láthatunk önöktől, például a kínai és az orosz nagyhatalmi érdekeket. Például a Budapest-Belgrád vasútvonal projektjét elengedie már végre a kormány? Itt képviselőtársam sorolt sok olyan intézkedést, amiket önök nem hoznak meg, és egészen világossá teszik a válaszokat, hogy kimerültek a költségvetés tartalékai. Másik oldalról pedig például a Budapest-Belgrád vasúti projektre csak idén és jövőre annyi pénzt fordítanak, amiből 175 ezer új magyar munkahelyet lehetne teremteni. Miniszter Úr! Az ön minisztériuma felelős ezekért a titkosított dokumentumokért. Hajlandóake végre elengedni ezt a kizárólag kínaiaknak és Mészáros Lőrinc cégeinek kedves beruházást, és végre ezeket a forrásokat a magyar emberek érdekében elkölteni? Köszönöm szépen.
Köszönöm, frakcióvezető úr. Tisztelt Országgyűlés! Megadom a szót Lukács László György képviselő úrnak, Jobbik-képviselőcsoport.
Köszönöm szépen a szót. Tisztelt Elnök Úr! Tisztelt Miniszter Úr! Tisztelt Képviselőtársaim! Először is valóban a köszöneté a szó. Köszönjük azoknak az egészségügyi dolgozóknak, szociális dolgozóknak, rendvédelmi dolgozóknak, a honvédség körében dolgozóknak, mindenkinek, aki a védekezésben részt vesz, és aki hozzájárul ahhoz, hogy a világjárványt Magyarország a lehető legkevesebb áldozattal vészelje át, innen is köszönjük a munkájukat. Köszönöm szépen miniszter úrnak a beszámolóját. Mondhatnánk azt is, hogy visszatért a kapitány a hídra, igaz, nem az Adrián ringó Lady MRD hídjáról van szó, hanem egy miniszteri bársonyszékről. Örülünk annak, hogy itt van, és ismételten fontos kérdésekről beszélhetünk. Ha már az oltásokról beszélt miniszter úr, az oltáskérdésnél azt kell mondani, hogy az egy hitelességi kérdés, hitelességi kérdésben pedig a döntők azok az ebben az esetben magyar szervek és azok a nemzetközi szervek – ebben az esetben az EMA, tehát az Európai Gyógyszerügynökség a döntő , amelyek azt mondják, és ők tudják engedélyezni, hogy egy oltás, egy gyógyszer, bármilyen hatóanyag kevesebb ártalmat okoz és nagyobb hasznot hoz, így tehát alkalmazható, azt az ő szavuknak el kell higgyük. Tisztelt Miniszter Úr! Két dologra kell felhívnom a figyelmét. Magyarországon sajnálatos módon – és ezt szóvá tettük az elmúlt időszakban a Házban – végbement egy egészségügyi bürokráciacsökkentés. Ennek az egyik kárvallottja egyébként az ön által említett OGYÉI, a másik a Nemzeti Népegészségügyi Központ volt. Ezek voltak azok az intézmények, ahol komoly átszervezések voltak, ahol gyakorlatilag komplett osztályokat számoltak fel, amelyeket gyakorlatilag a bürokráciacsökkentéssel, mondjuk úgy, hogy megbénítottak. A csodával határos módon ezek az intézmények fenn tudtak maradni, és el tudják most végezni a munkájukat. Én azt szeretném mondani és arra szeretnék utalni, hogy előrelátóan akkor tudtunk volna jól felkészülni és viselkedni, ha ezek az intézmények a meglévő és meghagyott tudásukat megőrizve tudtak volna működni. De itt van egy másik lehetőség is, és ez az Európai Unión belüli együttműködés. Az Európai Gyógyszerügynökség hozzáértéséről és biztonságossági kérdéséről kérdőjel nincs, tehát ezek azok a dolgok, amelyekben biztosak lehetünk. És itt van az egyik fő problémája. Az orosz gyártó valamiért úgy gondolta, hogy ő az Európai Gyógyszerügynökséggel igazából nem akar együttműködni. Amikor arról beszélünk, hogy megbízhatóe, vagy vane bizalma az embereknek egy oltásban, akkor pontosan ez alapján nézik, hogy az egyik legkomolyabb hatóság, sőt talán a világon az egyik legfontosabb hatóság, aki az oltásokhoz, a gyógyszerekhez, bármilyen gyógyászati eszközhöz ért, azt mondja valamiről, és figyelmezteti a tagokat, hogy veszélyes, és nem megbízható a háttere ennek az orosz oltásnak, akkor a magyar kormánynak, de nemcsak a magyar kormánynak, hanem minden embernek, nemcsak európai uniós állampolgárnak, hanem mindenkinek felvillan a bizonyos piros fény a fejében, és azt mondja, hogy akkor ezzel egy kicsit óvatosabban kell bánni. Úgyhogy, miniszter úr, én is azt javaslom önnek, hogy fogadja meg az Európai Gyógyszerügynökség ajánlásait, fogadja meg az elképzelésüket és tanácsukat, higgye el, hogy ők értenek hozzá, a tudás és a tudomány az ő oldalukon áll, és nem piactól befolyásoltan döntenek, hanem valóban úgy döntenek, hogy mi az, ami hatásos, mi az, ami biztonságos, és mi az, ami az emberek számára a legjobb eredményt biztosítja. Az is teljesen világos, hogy amikor egy ilyen orosz oltásról beszélünk – és ön rendszeresen reklámozta ezt az oltást a saját Facebook-bejelentkezéseivel. Nyilván ön ezt nem reklámnak szánta, hanem ön ezt bejelentette, hogy az oroszokkal beszélt, ön végzi a munkáját a betegsége alatt, ami egyébként elismerésre méltó, hogy egyébként a betegség ideje alatt is szakított időt arra, hogy dolgozzon. De ezzel, amikor egy ilyen orosz vakcinának, aminek kétséges a háttere, az elismertségét emeli, akkor az összes többi oltásban kételkedő embernek a kétkedését erősíti. Tehát az rontja egyébként az összes többi oltásba vetett bizalmat, amikor egy kormány, amikor hivatalos szervek valaki vagy valami mellett ilyen módon teszik le a voksot, ami egyébként nem ellenőrizhető, és még a biztonságosságáról sem lehetett meggyőződni, mert nem adnak hozzá megfelelő adatokat. Ellenpéldaként tudom mondani például Angliában a hasonló kutatást. Ott napi szinten frissített online elérhető adatokból lehet megállapítani, hogy hol tartanak. Az angolok azt sem rejtették véka alá, hogy az ő oltásuk 70 százalékos sikerességgel van, tehát 70 százalékos a hatásfoka. Ez az igazi transzparencia, még ha rosszat is vagy kevésbé hatékonyat csinálnak, akkor is elismerik, hogy az átláthatóságra szükség van. Ez hiányzik ebből az oltásból. Úgyhogy én azt tudom önnek javasolni, miniszter úr, összegezve a gondolatokat, hogy nem lehet hagyni, hogy Magyarország Oroszország laborja legyen. Nem lehet Orbán Viktor és Putyin barátságát feláldozni az emberek biztonsága érdekében. A magyar emberek biztonságát kell minden egyes esetben választani, abban az esetben, amikor el kell gondolkodni az oltásokról. És még mindig nem késő, tisztelt miniszter úr, a tömeges tesztelésre rátérni, és az embereket a maszkviselésben segíteni, mert ez a másik két hatékony eszköz van, amellyel ebben a járványban helyt tudunk állni. Köszönöm szépen.
Köszönöm szépen, képviselő úr. Tisztelt Országgyűlés! Megadom a szót Nacsa Lőrinc képviselő úrnak, KDNP-képviselőcsoport. Parancsoljon, képviselő úr!
Köszönöm szépen a szót. Tisztelt Elnök Úr! Tisztelt Országgyűlés! Tisztelt Miniszter Úr! Azzal szeretném kezdeni, hogy megköszönöm az egészségügyben dolgozóknak, a szociális intézményekben dolgozóknak, a rendvédelmi szerveknek, a katonáknak, az egyetemistáknak, az önkénteseknek és mindenkinek, aki a járvány elleni védekezésben megfeszített, hősies munkát végez. Szeretném megköszönni a magyar embereknek is azt, hogy betartják a szabályokat. Szeretném megköszönni azt, hogy komolyan veszik a szigorító intézkedéseket, és ezzel közösen teszünk azért, hogy lassítani tudjuk és kontroll alatt tudjuk tartani a járvány terjedését. Sajnálom, hogy a parlamenti patkót, a két politikai oldalt az a dolog választja el ma is, hogy számunkra az emberek egészsége az első, az önök számára pedig a politikacsinálás. Még a vakcinából is politikai kérdést akarnak csinálni, miközben a magyar emberek egészsége az első számunkra, miközben minden fronton azon harcolunk és azért küzdenek a szakemberek is, hogy a lehető legtöbb, leggyorsabb és legmegbízhatóbb vakcina beszerzésre kerüljön Magyarországon. Szeretném megköszönni a közszolgálatban, a közszférában dolgozóknak is, akik most a nagy mennyiségű tesztelést végzik, és azoknak is, akik a különböző vakcinatárgyalásokban és -beszerzésekben részt vesznek, köztük a Külgazdasági és Külügyminisztérium dolgozóinak is. [[11.40]] Pontosan elmondtuk, és nagyon nem segítenek a járvány elleni védekezésben azok az álhírek, amiket önök terjesztenek. Legutóbb például a DK egyik alapszervezete, a Jobbik mondta azt, hogy [[Derültség a Jobbik padsoraiban.]] kizárólag orosz és kínai vakcinák beszerzéséről tárgyal a kormány. Többen is megosztották ezt a közösségi oldalukon, amikor nyilvánvalóvá tettük, hogy egyesült államokbeli, európai uniós, izraeli, kínai, orosz és minden lehetséges forrással tárgyalunk, és minden lehetséges beszerzési forrást át kell gondolnunk. Azzal szemben, amiket önök álhírekként terjesztenek – és persze Varju képviselő úr jár ebben az élen, illetve a magyar politika dr. Gődénye, Tordai Bence , számunkra a vakcina kérdése csak a legeslegnagyobb biztonsághoz és engedélyhez kötött kérdés lehet. Amikor egy külföldi hatóság azt mondja, egy külföldi gyártó vagy egy külföldi gyógyszerhatóság azt mondja, hogy ez egy jó, hatásos vakcina, az számunkra csak annyit jelent, hogy elkezdjük vizsgálni. Az számunkra annyit jelent, hogy elővesszük a laboratóriumokban azt a vakcinát, és elkezdik tesztelni, elkezdik vizsgálni, elkezdik nézni. Nem azt jelenti, hogy akkor automatikusan elfogadnák azt a magyar hatóságok. Nagyon fontos, hogy ne terjesszenek álhíreket ebben a kérdésben, hiszen itt a biztonság, az emberek egészsége a legfontosabb ebben a kérdésben is. Tordai képviselő úr említette itt a lélegeztetőgépeket. Ha jól számolom, önök most már harmadszor vagy negyedszer változtatják meg az álláspontjukat ebben a kérdésben az elmúlt kilenc hónapban. Kezdtük onnan, hogy túl kevés van, aztán túl sok van, aztán szeptemberben megint hiány van belőle, most megint arról beszélnek, hogy túl sok van. Ideje kialakítaniuk végre egy álláspontot, és nem havonta cserélgetni a lélegeztetőgépekkel kapcsolatos álláspontjukat. Azt is örömmel nyugtázhatjuk, és köszönjük a Külügyminisztérium ez irányú munkáját is, hogy újabb gyógyszerszállítmány érkezik Japánból, amely újabb több ezer koronavírusos beteg ápolásához, kezeléséhez járulhat majd hozzá. Tudjuk, hogy ez egy hatásos gyógyszer, tudjuk, hogy azoknak, akik kórházba kerültek, de még nem a legsúlyosabb tünetekkel rendelkeznek, nagyon nagy arányban javítja az állapotukat, és csökkenti a tüneteik erősségét ez a gyógyszer. Azt gondolom, hogy ez is egy újabb jó hír. Tordai képviselő úr elmondta a felszólalásában, hogy ő a közpénzre meglehetősen érzékeny, és az átláthatóságot szereti. Ezt én nagyon helyesnek gondolom, mindannyiunknak így kell tenni. Azt kérem képviselő úrtól, hogy kérdezze már meg a pártelnökétől, főpolgármesterétől, hogy hogyan köthettek egy vörösbáróval szerződést BKK-busztenderre úgy, hogy hét nappal az előtt hozta létre a cégét, hogy lezárták a tendert. Ha ennyire közpénzérzékeny a képviselő úr, akkor villámgyorsan bemegy a Főpolgármesteri Hivatalba, és számonkéri Karácsony Gergelyt, hogy hogyan is történhetett meg ilyesmi. Azt gondolom, hogy ez egy szégyenteljes ügy, miközben egyébként pontosan látjuk, és a budapesti jegyző is megerősítette, hogy az év első tíz hónapjában a budapesti bevételek 99 százaléka beérkezett a tavalyi évhez képest. Úgyhogy 2019-hez képest 2020-ban az első tíz hónapban 99 százalékban ugyanazok a bevételek érkeztek a Főpolgármesteri Hivatalhoz a városi adóbevételek közé. Azt gondolom, hogy innentől cselekedni kéne, tisztelt képviselő úr, és nem elismerni azt, amit Dorosz Dávid lemondása kapcsán is elismert Karácsony Gergely, hogy a pozíció helyett a munkát választotta. Ezzel elismerték azt, hogy a pozícióban a munka nem mindig megy. Teljesen alaptalan az az álhír, hogy csak keleti vakcinákról tárgyalunk, hiszen az AstraZeneca céggel, a Johnson & Johnsonnal, a Pfizerrel 12 millió lekötött adagra van szerződése a magyar kormánynak. Azt gondolom, hogy amikor Lukács képviselő úr olyat mond, hogy hiteltelenít egy vakcinát az, ha egy kormány, egy hatóság kiáll mellette, azt gondolom, hogy ez teljesen hibás elgondolás. Akkor tudunk hinni egy vakcinának, ha azon a kormány, a megfelelő hatóságok engedélye rajta van, és azokat kiállították. Azt kérem mindenkitől – mivel ingyenes és önkéntes lesz a koronavírus elleni oltás , hogy ha teheti és meglesz, oltassa be magát. Ha a magyar hatóságok azt mondták, hogy ez biztonságos, akkor higgyünk a magyar hatóságoknak! Még egyszer: ne akadályozzák a védekezést álhírekkel, hanem segítsék azt! Köszönöm szépen. [[Taps a kormánypárti padsorokban.]]
Köszönöm szépen, képviselő úr. Tisztelt Országgyűlés! Megadom a szót Selmeczi Gabriella képviselő asszonynak, Fidesz-képviselőcsoport. Parancsoljon!
Köszönöm szépen, elnök úr. Tisztelt Képviselőtársaim! A halálkampány után az ellenzék most karaktergyilkosságba fogott.Tisztelt Miniszter Úr! Köszönjük szépen a tájékoztatót, és szeretném én is üdvözölni, hogy meggyógyult, és itt van személyesen a parlamentben, és személyesen ad tájékoztatást arról, hogy hogyan áll többek között a vakcinafejlesztés és a vakcinák beszerzése. Tisztelt Képviselőtársaim! Az ellenzék támadásba lendült. Miért van értelme annak, hogy támadják most például a vakcinát? Miért van vajon értelme annak, amit csinálnak? Ennek egy értelme van. Az, hogy elbizonytalanítsák az embereket, elvessék a kétkedés magját a vakcinák, a védőoltások körében; ennek az legyen a következménye, hogy egyre kevesebb ember bízzon a védőoltásban, egyre kevesebben adassák majd be a védőoltást; dacára annak, hogy természetesen minden engedély rajta lesz a védőoltásokon. Mi lesz annak a következménye, hogyha kevesen oltatják be magukat? Nyilván egy elhúzódó járványhelyzet lesz a következménye, aminek pedig további következménye van; kockáztatjuk vagy önök kockáztatják ezzel az állampolgárok, a magyarok életét és egészségét. Arról nem is szólva, hogy minden egyes nap, amit a járványban töltünk el, rosszat tesz a magyar gazdaságnak. Önök most azt is bebizonyították innentől kezdve most már ezredszerre, hogy önöknek, tisztelt baloldali képviselőtársaim, az a jó, ami a magyar nemzetnek, ami a magyaroknak, ami a kormánynak rossz. Ez az oka annak, hogy folyamatosan támadják vagy a lélegeztetőgépek beszerzését, amiről frakcióvezetőhelyettes-társam beszélt, vagy támadják a gyógyszerkészítményeket, bizalmatlanságot keltenek az egészségügyi dolgozókkal szemben, bizonytalanságot keltenek a járványügyi szakemberekkel szemben. Müller Cecíliát is hányszor támadták meg nagyon csúnyán és méltatlanul azért, hogy az állampolgárok elveszítsék a bizalmat a védekezésben. Ez jó önöknek. Senki másnak nem jó, csak önöknek. Tisztelt Külügyminiszter Úr! Egyetértünk azzal, hogy a kormány legfontosabb feladata, hogy orvosilag ellenőrzött és hatásos vakcina legyen a vírus ellen, és egyetértünk abban, hogy ez minél gyorsabban bekerüljön az országba. Én is kiemelném, hogy hazánk több mint 12 millió nyugati vakcinát kötött le. Nyilván az a cél, hogy elegendő vakcina is legyen a magyarok számára. Az az álláspont – és ezt támogatjuk , hogy tárgyalni kell mindenkivel, aki vakcinát tud biztosítani Magyarországnak. Az Unió mellett tárgyalunk amerikaiakkal, izraeliekkel, oroszokkal, kínaiakkal, természetesen annak érdekében, hogy a lehető leggyorsabban legyen vakcina, amely biztonságos és hatásos. Tisztelt Képviselőtársaim! Ezt elmondták már többen, szakemberek is, hogy alapos és szigorú feltételrendszere van annak, hogy egy vakcina a piacra kerüljön. Ez sajnos időt is, több időt vesz igénybe. A vakcinák különböző technológiával készülnek; ahogy ezt a tiszti főorvos asszony is elmondta, miniszter úr is erről beszélt. Ha itt lesz az ideje, akkor a járványügyi szakemberek tájékoztatása alapján az emberek majd eldöntik, hogy melyiket szeretnék választani, hogy melyikkel szeretnék beoltatni magukat. Nem az számít az oltóanyagnál, hogy honnan jön és milyen nemzetiségű a fejlesztés, hanem az számít, hogy milyen eredményeket produkál. A lehető legtöbb forrásból kell tehát beszerezni a vakcinát. Megdöbbentő egyébként, hogy a Demokratikus Koalíció szeretné megakadályozni, hogy az emberek vakcinához jussanak. Felülbírálják a járványügyi szakemberek intézkedéseit, és továbbra is akadályozzák a védekezést. Állításuk szerint a magyar kormány mintákat kért az orosz koronavírus elleni vakcinából, amelyről az orosz kormány titkolózása miatt a tudomány semmit sem tud. Szeretném megkérni a baloldalt, hogy a vakcinával kapcsolatos tudományos megközelítést bízza a szakemberekre. Még egyszer kiemelem és hangsúlyozom: csak olyan oltóanyag lesz a lakosság számára elérhető, amely hatásos és biztonságos. Tisztelt Képviselőtársaim! A vakcina nem politikai, hanem egészségügyi, járványügyi kérdés. Aki politikát csinál a vakcinabeszerzésből, az a magyar emberek életével [[Az elnök a csengő megkocogtatásával jelzi az időkeret leteltét.]] játszik. Köszönöm szépen. [[Taps a kormánypárti padsorokban.]]
Köszönöm szépen, képviselő asszony. Tisztelt Országgyűlés! Viszonválaszra megadom a szót Szijjártó Péter miniszter úrnak, aki nyilván élni kíván a lehetőséggel, ötperces időkeretben. Parancsoljon, miniszter úr!
Köszönöm a szót. Tisztelt Elnök Úr! Tisztelt Képviselőtársaim! Köszönöm személyesen is természetesen a jókívánságokat. Ahogy azt már jeleztem, nem várt helyekről is érkeztek emberi gesztusok, aminek megtapasztalásához talán kicsit talán drága volt ez a betegség, de mindenképpen jólestek. [[11.50]] Tisztelt Képviselőtársaim! Én azt gondolom, hogy a magyar országgyűlési képviselőknek igazán bizalmat kellene mutatni egységesen azon magyar szakemberek iránt, akik ebben a rendkívül nehéz helyzetben olyan felelősségteljes munkát végeznek, amely a közegészségüggyel, illetve a népegészségüggyel kapcsolatos. Tehát az a mondat, amely szerint kétségünk sincs az Európai Gyógyszerügynökség döntéseiben, sajnos ebben a körben most úgy folytatódott, hogy de a magyar hatóságokra ne nagyon bízzunk döntéseket. Én ezt egy helytelen, mondhatnám, szégyenteljes hozzáállásnak tartom. [[Közbeszólások a kormánypártok soraiból: Így van!]] Én azt kérem tisztelettel önöktől, hogy bízzanak meg azokban a magyar szakemberekben, akik a jogszabályok alapján azt a munkát végzik, amelynek nyomán nekik kell eldönteniük azt, hogy egy-egy Magyarországra érkező oltóanyag megfelele a magyar jogszabályoknak, azokat biztonsággal be lehete adni a magyar embereknek, és ha lesz többfajta ilyen oltóanyag, amelyről az európai és a magyar hatóságok azt mondják, hogy biztonságos, hatékony, akkor szerintem bízzuk a magyar emberekre, hogy eldöntsék, hogy melyik oltóanyagot kívánják beadatni maguknak. Tisztelt Képviselőtársaim! Itt kormányoldalról senki nem lobbizott egyetlenegy oltóanyag mellett sem. Mi tesszük a dolgunkat, kötjük a szerződéseket az európai és részben amerikai gyártókkal, és keressük folyamatosan a lehetőségét annak, hogy ha van gyorsabb és egyúttal biztonságos megoldás, amivel teljes mértékben egyetértek, vagy biztonságos, de gyorsabb megoldás, akkor azt is fel tudjuk kínálni döntési lehetőségként a magyar emberek számára. És ezért szeretném még egyszer aláhúzni, hogy nem politikai és nem üzleti lobbi fogja eldönteni azt, hogy Magyarországon mely oltóanyag kap használati engedélyt. Szeretném elmondani azt is önöknek, hogy a csoportos, tömeges tesztelés a pénteki napon kezdetét vette, 370 ezer ember többszöri tesztelését végezzük a következő hetekben, az országban 16 691 helyszínen vizsgálják az egészségügyben, a szociális ágazatban és az oktatási rendszerben dolgozókat. A bölcsődék és a köznevelési intézmények tesztelésére országszerte ezer mintavevő csapatot alakítottak ki a szakemberek, amely mintavevő csapatokba bevonásra kerültek az egészségtudományt hallgató egyetemisták is. Tisztelt Képviselőtársaim! Természetesen egyetértünk abban is, hogy ez a járvány nemcsak a magyar emberek életét és egészségét – és a „csak”-ot sokszoros idézőjelben tessék érteni , hanem a magyar emberek munkahelyeit is veszélybe sodorja. És volt köztünk egy vita arról, hogy vajon segély- vagy munkahelyalapon kell ehhez a kérdéshez hozzáállni. Mi úgy döntöttünk, hogy a magyar emberek számára a munkahelyet biztosítjuk annak érdekében, hogy hosszú távú, kiszámítható megélhetést tegyünk lehetővé számukra. Ezért egy olyan programot indítottunk el, amelynek keretében azon vállalatok beruházásaihoz adtunk támogatást, amely vállalatok elkötelezték magukat az iránt, hogy nem bocsátanak el senkit, mert ez a legfontosabb: a magyar emberek munkahelyeit védjük meg. Tisztelettel tájékoztatom önöket, hogy 975 Magyarországon működő vállalat döntött úgy, hogy összesen 629 milliárd forintnyi beruházást hajt végre, amellyel 215 ezer munkahelyet megvédenek, és ehhez a kormány 272 milliárd forintnyi támogatást biztosított, mert a megoldás ez. A megoldás a munkahely és a munka lehetőségének biztosítása a magyar emberek számára. A program sikerét látva úgy döntöttünk, hogy a mai napon egy újabb 50 milliárd forintos programot indítunk Magyarországon működő vállalatok számára, amelyek a beruházásaik értékeinek egyharmadát, az Európai Unió szabályaihoz igazodva maximum 800 ezer eurót kaphatnak abban az esetben, ha a működésük modernizálásával el tudják azt érni, hogy egyetlen magyar embert se kelljen elbocsátaniuk. Köszönöm a megtisztelő figyelmüket. [[Taps a kormánypártok soraiban.]]
Megköszönöm a miniszter úr válaszát. Tisztelt Országgyűlés! Napirend előtti felszólalásra jelentkezett Burány Sándor képviselő úr, a Párbeszéd képviselőcsoportjából: „Aktuális ügyekről” címmel. Öné a szó.
Köszönöm a szót. Tisztelt Elnök Úr! Tisztelt Ház! Régi és igaz magyar közmondás, hogy amit ma megtehetsz, azt ne halaszd holnapra. Szeretném elmondani önöknek, hogy hetek óta követeljük, javasoljuk itt az Országgyűlésben, hogy vezessék be az egész országra kiterjedően az ingyenes és tömeges tesztelést. Tegyék ezt meg annak érdekében, hogy minél tisztábban lássunk a járvány jellegét, elterjedtségét tekintve, és minél kevesebb munkahelyet, intézményt kelljen bezárni. Könnyű belátni ugyanis, hogy a kontaktusok számát kétféle módon lehet csökkenteni radikálisan. Az egyik mód az, és nagyjából a kormány eddig ezt találta ki, valahányszor lépett, hogy mindent bezárunk, és akkor nem tud senki senkivel találkozni, az egészséges a beteggel, de az egészséges az egészségessel sem. A másik lehetséges mód pedig az, hogy megkeressük és megtaláljuk tesztek révén azokat, akik beteggé váltak, vagy fertőzötté legalábbis, akkor is, ha egyébként a betegség tünetei nem mutatkoznak rajta. Ugyanis ha azokat rendeljük haza, akik fertőzőek, akkor nem kell mindenki mást korlátozni a tevékenységében, munkájában, kulturális intézményekbe való járásában, azokat kell otthon tartani – nem pedig mindenkit válogatás nélkül , akik elkapták a vírust. Heteken keresztül tagadták önök ennek a szükségességét. Ma reggel pedig Orbán Viktor azt nyilatkozta, hogy a tömeges, célzott tesztelés megindítása a hét nagy védekezési akciója. Mi lett volna, ha a javaslatainkat korábban fogadják meg? Igaz, hogy bár csak részben fogadták meg a javaslatot, mégis üdvözöljük azt a lépést, hogy ha legalább részben is, de azokon, akik a frontvonalban dolgoznak – egészségügyben, szociális intézményekben, iskolákban , végre elvégzik ingyen és tömegesen mindenkire kiterjedően a tesztet, hogy legalább rajtuk, közöttük lehessen látni, hogy a járvány milyen méreteket öltött. Félsiker, a mai körülmények között ennek is örülni kell. De miért nem mennek tovább, tisztelt államtitkár urak, tisztelt Ház? Elég szétnézni a világban, Európában, tőlünk nyugatra és északra, Szlovákiában és Ausztriában a teljes lakosságot letesztelik. Miért nem teszik tömegessé és ingyenessé, mindenki számára hozzáférhetővé a teszteket? Ha egy családban – sajnos ez egy életszerű példa – a gyerek covidos lesz, akkor ne egyszerűen az legyen a megoldás, hogy aki teheti, az maradjon otthon önkéntes karanténban, hanem a család le tudja magát ingyen tesztelni, hogy vajon hány tagja lett fertőzött. Hiszen ha magánúton próbálják ezt a tesztelést elvégezni, és a leghivatalosabb tesztet választják, nem a gyorsteszteket, akkor is ez egy négytagú család esetében majdnem százezer forintnyi kiadás. Világosan lehet látni, hogy a magyar családok jelentős részének erre egészen egyszerűen nincs elég pénze. Helyes lépés egyébként, hogy majd a vakcinát ingyenessé teszik, de miért csak azt teszik ingyenessé? A megelőzés miért nem fontos annyira önöknek, hogy a tesztet, a tesztelést, ami a legjobb módszere lenne a megelőzésnek, a járvány elterjedése megelőzésének, teszik ingyenessé minden magyar állampolgár számára? De önök valami miatt erre nem hajlandóak. Úgy fognak járni, mint a maszkviseléssel: most a levezető elnökön és rajtam, aki éppen beszélek, nincs maszk, de mindenki máson – helyesen, értelemszerűen és kötelezően – a teremben maszk van. Tavasszal még önök kórusban tagadták az operatív törzzsel és a kormánnyal ennek a fontosságát. Most ott tartunk, hogy fegyveres katonákat vezényelnek ki, csak hogy érezzük a törődést, ennek a rendeletnek a betartására, mármint hogy a maszk közterületeken is kötelező. Ne várjanak holnapig! Most mondta el a külügyminiszter úr, hogy a legjobb esetben, bármelyik vakcinát választjuk is, természetesen a szükséges tesztek elvégzése után, legkorábban februárban-márciusban lehet oltóanyag. [[12.00]] Miért várunk addig, amikor az ingyenes tömeges tesztelést holnaptól el lehetne kezdeni? Ha már részlegesen rászánta magát a kormány, miért nem megy tovább, miért nem teszi lehetővé a tesztelést a teljes lakosságra nézve annak érdekében, hogy minél inkább [[Az elnök a csengő megkocogtatásával jelzi az időkeret lejártát.]] megállítsuk ennek a járványnak a tragikus következményeit? Köszönöm szépen a figyelmüket.
Köszönöm. Tisztelt Országgyűlés! A kormány nevében Dömötör Csaba államtitkár úr válaszol az elhangzottakra. Államtitkár úr, öné a szó.
Köszönöm a szót, elnök úr. Tisztelt Képviselő Úr! Engedje meg, hogy két fő felvetésére reagáljak: az első az egészségügy, a második pedig a gazdasági terület, még azzal együtt is, hogy az utóbbit kisebb terjedelemben említette. Ami a tesztelést illeti. A kormány, illetve az állami hatóságok a nemzetközi eljárásrend alapján végzik a teszteléseket, szakemberek javaslatai alapján. Többször beszéltünk már arról, hogy a WHO-protokollnak itt megkerülhetetlen szerepe van. Eddig 1 millió 518 ezer tesztet végeztek el, és ami ugyanennyire fontos, ingyenesen, az önök állításaival szemben ingyenesen végezték ezeket. Megindult az egészségügyi intézményekben, a szociális intézményekben, az iskolákban, az óvodákban is a tömeges tesztelés. Ez utóbbi egymagában 370 ezer embert érint. A mentők már rendelkeznek gyorsteszttel, amit egyébként kiegészíthet a PCR-teszt. Szűrőbuszok is szolgálatba álltak, és járják az országot. S ami pedig az árakat illeti, más országokkal ellentétben itt van hatósági ára a PCR-teszteknek, ezzel is igyekszik a kormány elejét venni a nyerészkedéseknek. Még egyszer mondom, más országokban ilyen típusú védőháló nincsen. Most ami a gazdasági kérdéseket illeti. A munkahelyeket is védenünk kell, talán ebben az egyben egyetértünk. Ezért csökkentek az adók; ezért hosszabbította meg a kormány a moratóriumot; ezért jár kompenzáció a szállásadóknak a kieső vendégéjszakák után; és ezért jár 50 százalékos bértámogatás az éttermeknek, és a sort még folytathatnám. De sajnos nem mindenki osztja ezt a megközelítést, mert hogyha megnézzük a baloldali pártok javaslatait és részben cselekvéseit, akkor ott teljesen más az irány. A célzott segítség és az adócsökkentés helyett inkább a megszorítás útját járják. Nézzük meg például a Városházát: megint adóemelésen törik a fejüket. De javaslom, hogy nézzük meg a helyi szintet is, tehát az egyes önkormányzatokat, az egyes kerületeket is nézzük meg, hogy ott mi a helyzet, milyen utat választottak. A VIII. kerületben 170 milliós sarcot szednek be a józsefvárosiaktól, nagyjából 10 ezer forintot minden egyes családtól. A hódmezővásárhelyi polgármester nagyjából 70-80 millióval sarcolja meg a gazdákat, és megemeli a gyermekétkeztetés díját. Aztán a VII. kerületben a parkolási bevételekkel akarnak sarcolni, mindezt a járvány leple alatt. Egy dolgot szeretnénk kérni, tisztelt képviselő úr, amikor meghozzák ezeket a döntéseket, akkor ne kenjék a kormányra, ne mutogassanak ujjal a kormányra. De egy dologra azért még a baloldali megszorítások idején is van energiájuk, hogy újra üzembe helyezzék a 2010 előtt már beüzemelt pénzszivattyúkat. Hát, nézzük például a több száz milliós busztendert! Képesek voltak egy olyan céget kihozni nyertesként, amelyik a kiírás pillanatában még nem is létezett, nem is létezett! Tisztelt Képviselő Úr! Igaz ez? Utánajártak, hogy mi a háttere ennek a cégnek? Hogyha utánajártak, akkor hogyan lehetséges, hogy megbízást kapott? Most látom, hogy mindenféle alapelveket fogalmaztak meg a jövőre nézve. Most nem a jövőre nézve kellene fogadkozni, hanem egy világos magyarázatot kellene azzal kapcsolatban adni, hogy hogyan születhetett meg egy ilyen döntés. Nem érdemes lapulni, mint egyszeri főpolgármester a saját Facebook-oldala mögött. Egy dolgot mindenesetre látunk: ebben a csapatban Hagyó Miklós gyakorlatilag legfeljebb gyakornok lehetne. S nem tudjuk, hogy ezzel a botránnyal összefüggésben vane, de az egyik főpolgármester-helyettes a napokban távozott, és a méltatásában önök azt mondták, hogy ezzel a lemondással a munkát választotta a pozíció helyett. Na, ezzel szóban is kiállítottak egy bizonyítványt arról, amit mi az elmúlt hónapokban végig éreztünk, hogy nem a munkás végét fogják meg a városvezetői botnak, valami egészen másra használják az állampolgárok megbízását. És azt is elmondták, hogy mire: már 2022-re készülnek, a választási kampánnyal foglalkoznak. Tehát miközben az egész ország a vírus ellen harcol, a baloldal megkezdte a szokásos marakodást a kampánypénzekért, a jelöltségekért, az országos listás helyekért és a címlapokért. Vegyék észre, tisztelt képviselő úr, hogy most nem ennek van a helye! És nehéz eldönteni ilyenkor, hogy mi a súlyosabb: az, ha megszorításokkal operálnak, vagy ha érdemi cselekvés helyett már a választásokkal foglalkoznak. Bárhogy is legyen, a nehéz napokban, a nehéz időszakokban lehet lemérni, hogy kire lehet számítani, és kire nem. A baloldalra megint nem lehet. Egyszer az életben bizonyíthatnák, hogy nincs ebben [[Az elnök a csengő megkocogtatásával jelzi az időkeret lejártát.]] igazunk, hát tegyék meg! Köszönöm, hogy meghallgatott. [[Taps a kormánypártok padsoraiból.]]
Megköszönöm államtitkár úr válaszát. Tisztelt Országgyűlés! Napirend előtti felszólalásra jelentkezett Demeter Márta képviselő asszony, LMP-képviselőcsoport: „Mi a fontosabb?” címmel. Öné a szó.
Köszönöm a szót. Tisztelt Elnök Úr! Tisztelt Ház! Amíg naponta közel száz magyar ember veszti életét a koronavírus-járványban, addig a kormány a védekezés helyett csak azzal van elfoglalva, hogy tovább szűkítse alaptörvényi szinten is a közpénz fogalmát, és a közös vagyonunkból, a magyar emberek évtizedes munkájának az eredményéből újabb százmilliárdokat szervezzen ki fideszes magánalapítványokhoz.Az egyik ilyen alapítványnak például kuratóriumi elnöke egyben a Miniszterelnökség államtitkára is. Ez is egyébként jól mutatja, hogy nagyjából mi a célja a kormánynak: egyértelmű, hogy a közpénzek privatizálása zajlik gőzerővel – és a törvények átírásával – a 2022-es választások előtt. Hiába remélik a jelenlegi kormányoldalon azt, hogy ilyen húzásokkal végleg bebetonozzák az alapítványaikba a magyar embereknek a pénzét, mert amint lehetőségünk lesz rá, az állami vagyont, az emberek pénzét vissza fogjuk szerezni az emberek számára, és mindenkit, aki részt vett a közvagyon kiszervezésében és privatizációjában, felelősségre fogunk vonni. S a válság valódi kezelése helyett, ahelyett, hogy az emberek biztonságát tartanák önök szem előtt, csak annyira futja a kormánynak, hogy az iparűzési adó machinálásával próbálják nehéz helyzetbe hozni a városi önkormányzatokat, nem törődve az emberek érdekeivel. Mert addig már nem terjed az ötletbörze, hogy a közfeladatok finanszírozásának évtizede megoldatlan problémáira is javaslatok szülessenek a kormányzati megmondóemberektől. Tíz éve kormányoznak önök, és még mindig csak kicsinyes machinációkig jutottak el. És még tetézik is, hiszen a mai válsághelyzetben továbbra is azt kockáztatják, hogy megnehezül például az egészségesivóvíz-hozzáférés az emberek számára, és az eddig is gyakori csőtörések még sűrűbben keserítik majd meg az életüket. Például a víziközmű-szolgáltatás is csődbe kerülhet az országban. Az egyik nagy szolgáltatóról például pont most olvashattuk, hogy elérte a működőképességének a határát. A közszolgáltatások elérhetősége és minősége számos helyen csökken. A jövőjét nehezen látó Posta is például bemenekül most egy éppen jelentős erőkkel támogatott bankhálózatba, hogy valamilyen szolgáltatás maradhasson az embereknek, közben pedig a háttérben ott a nemzeti nagytőkések szokásos, Mészáros Lőrincet is magába foglaló csapata. Az iparűzési adó elengedésével veszélybe sodorják a közösségi közlekedést, a közvilágítást, a vízszolgáltatást, az egészségügyi alapellátást, az óvodai, bölcsődei működést, a helyi közutaknak a működését, állapotát és a köztemetőknek a működését is. Tehát most már jó lenne, ha felébrednének, hogy ez a politika nem működik, ez a politika az emberek kárára van. És szeretném felhívni a figyelmüket, hogy ezeken a településeken, ezekben a városokban ugyanúgy az önök szavazói is ott vannak, de azt gondolom egyébként, nem lehetne kérdés, hogy ki milyen szavazó, a közszolgáltatások működését biztosítani kell. És persze olyan a kormány, mint a Bourbonok: semmit sem tanultak, és semmit sem felejtettek. És itt lett volna a lehetőség legalább most átgondolni az eddigi hibás gazdaságpolitikát, és egy teljesen új modellt kialakítani, de önök ezt természetesen nem tették meg, hanem továbbhaladnak azon az úton, amely kizárólag a bérek alacsonyan tartására alapozza az ország versenyképességét, és a támogatásukat szinte kizárólag a multi cégek és a kormány által kinevezett nemzeti nagytőkések kapják. És már természetesnek mondható a multiérdekek kiszolgálásának a folytatódása, hiszen a kormány nemcsak sokszorosát adja nekik támogatásként egy munkahely létrehozására, mint a hazai kkv-knak, de egy kormányrendelettel még a szakképzést is kizárólag ezen nagy cégek érdekeinek rendelik alá. Hogyha pedig valóban segíteni szeretnének a hazai kkv-kon és a munkavállalókon, akkor rendes összegű bérpótlékot fizetnének a bajba került munkavállalóknak; a mikro, kis- és közepes vállalkozásoknál csökkentenék vagy elengednék a szociális hozzájárulási adót; az egyéni vállalkozások számára is biztosítanák a nullaszázalékos vagy vissza nem térítendő hitelt. [[12.10]] Nem a multik támogatására költenék az adófizetők pénzét, hanem sokkal inkább a hazai kkv-k támogatására, 9 hónapra terjesztenék ki a munkanélküli-ellátás idejét, és megemelnék annak az összegét is, valamint inkább pótolnák az önkormányzatok kieső bevételeit, nem pedig tovább fosztogatnák őket, hiszen ők ismerik a helyi vállalkozásokat, és ők tudnának nekik a leghatékonyabban segíteni. Ehelyett pedig tovább folyik az ötletelés az iparűzési adóról, de az is úgy, hogy a kormány még felvállalni sem meri a saját javaslatát, nyilván sejtve, hogy egyébként ez milyen felzúdulást vált ki, és inkább megkéri a baráti kamaraelnököt az önkormányzatokat fosztogató ötlet elővezetésére. Tehát érdemes tisztázni azt, hogy az iparűzési adó elengedése a multiknak és a nagyvállalatoknak jó kizárólag, senki másnak nem, sem az embereknek, sem a hazai kkv-knak. Mindezt látva pedig joggal merül fel az a kérdés, hogy mi a fontosabb önöknek: az emberek vagy a félelem a hatalom elvesztésétől.
Köszönöm. Tisztelt Országgyűlés! A kormány nevében Völner Pál államtitkár úr, miniszterhelyettes válaszol. Parancsoljon, öné a szó.
Köszönöm a szót, elnök úr. Tisztelt Ház! Tisztelt Képviselő Asszony! Közpénzekről, közvagyonról beszélt. Abban a kevésbé szerencsés helyzetben vagyok, hogy idősebb vagyok önnél, és vissza tudok tekinteni elvbarátainak a működésére is. Ön is az MSZP padsoraiból indult, úgyhogy néhány felvetéssel kapcsolatban tennék összevetéseket [[Demeter Márta: Ezek szerint nincsen válasz!]] , pontosan azért, hogy mi az, amit önök képviseltek, mi az, amit ténylegesen végeztek ezeken a területeken, amiben szerencsére felsorolta, mintha egy felhozó meccset akart volna nekem biztosítani, hogy össze tudjam hasonlítani a tevékenységeket, tükröt tudjak mutatni önöknek arról, hogy hogyan néz ki az, amit önök műveltek, amit önök elkövettek.Említette az alapítványok kérdését. A MOL esete jut az eszembe, amelynek egy jelentős részvénypakettjét egy sötét éjszakán a londoni tőzsdén – vagy inkább lehet, hogy a nappali órákban – egy csomagban 11 ezer forintért Draskovics pénzügyminisztersége idején sutyiban értékesítettek. Majd ez a részvénycsomag valahogy körözött, körözött a világban, de volt egy osztrák kísérlet, ahol az ellenséges felvásárlást az OMV részéről próbálták meg, majd valahogy furcsa módon az orosz térfélen kötött ki, és súlyos milliárdokért, több mint 500 milliárd forintért kellett az Orbán-kormánynak 2010 után visszavásárolnia. Önök beszélnek közpénz elherdálásáról, közvagyon elherdálásáról, amikor mi visszavásároljuk azt az állami vagyont, amit önök éppen elherdáltak. Említette a posta szerepét. Éppen a postánál önök indítottak el egy olyan leépítési folyamatot, ahol a vidéki településeken bezárták a postahivatalokat, mi pedig mindent megteszünk azért, hogy a kispostákat is megmentsük, hogy a munkahelyeket megvédjük, amelyek a postán vannak. A postások biztosan össze tudják vetni az önök ténykedését a mostani történésekkel. Említette az ivóvíz kérdését, hogy nem megfelelő minőségű az ivóvíz, holott pont most törekszünk arra, hogy egységes legyen a szolgáltatás, hogy mindenhol ugyanannyiért tudjanak egészséges ivóvízhez jutni a magyar emberek. Önök el akarták adni, részben el is adták az ivóvíz-szolgáltatókat – gondoljunk csak a budapesti cégre – a franciáknak. Emlékszünk a pécsi problémákra. Emlékszünk arra is, hogy Brnóban is problémák voltak egyébként, nem csak a Magyarországon. [[Közbeszólások az LMP soraiból.]] Látom, hogy élénkül az emlékezetük [[Derültség.]] tehát érdemes ezeket az ügyeket felemlegetnem. Tehát eszükbe jutnak ezek a momentumok, hogy úgy mondjam, a múltból, amelyek az összevetést lehetővé teszik. [[Zaj. – Az elnök csenget.]] Említette az óvodákat, bölcsődéket. Ha a bölcsődebezárásokról ’90-től beszélni akarnék, akkor megint csak megállapíthatjuk, hogy pont ez volt az a terület, amelyet a legjobban elhanyagoltak, a népességpolitikát elhanyagolták, a családi adókedvezményt megszüntették 2002 után, a lakástámogatási rendszert felszámolták, devizahitelekbe kergetve magyar családok százezreit. Tehát nagyon furcsa nekem, hogy miért pont önök hozzák fel ezeket a témákat, amikor semmi dicsekednivalójuk nincs ezen a területen. A vidéki utak kérdését említette. Ha megnézzük a „Magyar falu” programot, akkor láthatjuk, hogy a következő évben is hatalmas összegek állnak rendelkezésre pontosan azoknak a kistelepüléseknek az útjaira, a 3-4-5 számjegyű utakra, ahova – hogy úgy mondjam – kátyúról kátyúra döcögve lehetett csak eljutni az elmúlt évtizedekben. Végre elindult az a folyamat, amellyel fel tudunk majd zárkózni Nyugat-Európához, hogy vidéken is élhető legyen az élet közlekedési szempontból is. 250 milliárd forintot szavaztunk meg a jövő évi költségvetésben ezekre a falufejlesztési programokra, megjegyzem, önök nem szavazták meg, amelyek nagyobb összeget jelentenek, mint az idei évben. Hát, a másik, hogy a Bourbonokat emlegette, nekem Gyurcsány Ferenc jutott eszembe [[Derültség az LMP és a DK soraiból.]] , bár semmi arisztokrata vonalat nem látok. Ugyanazt tolja, amit ’90 előtt, amit a Horn-kormány idején csináltak, amit 2002-2010 között tettek. Az, hogy ő ilyen színváltoztató, és majd megint el tud majd mondani egy őszödi beszédet, hogy nem teljesen úgy gondolták, nem teljesen úgy tették, hazudtak reggel, éjjel, este, ha jól idézem a mondatokat, ugye, ezt a délt megpróbálom mindig kihagyni, nehogy pontatlansággal vádoljanak. Szakképzésről beszél nekünk. Önök úgy leépítették a szakképzést, hogy amikor végeztek a gyerekek, nem kaptak szakmát az iskolában. Egy OKJ-s tanfolyamon kellett megszerezniük a szakképzési papírt, hogy miután éveket jártak iskolába, legyen egy olyan papír a kezükben, amivel majd el tudnak helyezkedni. Munkanélküliség, gyakorlatilag ön beszél itt a bérekről. A béreket mi emeltük, az adókat mi csökkentettük, és a munkanélküliséget mi számoltuk fel, a korábbi 3 millió 600 ezer munkahely helyett 4 millió 500 ezer munkahely működik ebben az országban. Köszönöm a figyelmet. [[Taps a kormánypárti padsorokból.]]
Megköszönöm államtitkár úr válaszát. Tisztelt Országgyűlés! Napirend előtti felszólalásra jelentkezett Varju László képviselő úr, DK-képviselőcsoport: „Ki adott erre önöknek felhatalmazást?” címmel. Öné a szó, képviselő úr.
Elnök Úr! Köszönöm a szót. Tisztelt Ház! Hadd kezdjem a felszólalásomat egy rövid példával! Képzeljék el azt a helyzetet, amikor reggel a konyhában ott ülnek az asztalnál, és a családfő – önöknek legyen mondva , az apa bejelenti, hogy eladósította a családot. A családtagok, akik hónapok óta azt hallják, hogy minden a legnagyobb rendben van a család anyagi helyzetét illetően, derült égből villámcsapásként tudják meg, hogy a családfő eladósította őket devizában a következő 30 évre, méghozzá a megkérdezésük nélkül, pedig korábban azt mondta, hogy nincsen semmi baj. Aztán egyik napról a másikra korán reggel bejelenti, hogy gigahitelt vett fel, sőt annak egy részét már el is költötte személyes örömökre, jachtra, játékvasútra. Önök megtennék ezt a családjukkal, tisztelt képviselő úr, a feleségükkel, férjükkel, gyerekeikkel, hogy se szó, se beszéd, a megkérdezésük nélkül eladósítják őket 30 évre? Megtennék? Mert, tisztelt államtitkár úr, önök megtették. Minden családdal megtették! Ezért kérdezem, mert önök minden egyes magyar családdal megtették. Orbán Viktor, a nemzetközi nagytőke rettegett álellensége és a devizahitelek elleni magyar szabadságharcosnak mutatott árulója múlt pénteken korán reggel bejelentette, hogy Magyarország 900 milliárd forintos gigahitelt vett fel, így múlt időben, kész tények elé állítva az országot. Péntek reggel az eddig hazugságokkal kábított magyar nép tehát arra ébredt, hogy a következő 30 évben Orbán Viktor gigahitelét fogják fizetni. Fejenként 80-90 ezer forintot az újszülöttől kezdve a dédnagymamáig, rajtuk keresztül aki ebben az országban él, mindenki. Önök csütörtöktől péntek reggelre virradóra az éj leple alatt eladósították az országot, a legnagyobb titokban adósságba verték hazánkat. De álljunk meg egy szóra! Hadd kérdezzem meg, ki hatalmazta fel önöket erre. Mikor kérdezték meg az embereket? Melyik nemzeti konzultációban tették fel a kérdést: akarjae ön, hogy a Fidesz 30 évre eladósítsa az országot? Nem rémlik az az óriásplakát sem, miszerint az emberek döntöttek, 30 évig fogják fizetni Orbán gigahitelét. Persze nagyon jól tudjuk, hogy miért nem. Önök erről senkit nem kérdeztek meg, és senki nem adott önöknek erre felhatalmazást. Önök ezzel az eltitkolt gigahitellel elárulták az országot, ahogy tették ezt egyébként akkor is, amikor a jegybank 4000 milliárd forintos hitelét kibocsátották, Paks II. orosz, 3000 milliárdos hitelét aláírták, vagy a Budapest-Belgrád vasútvonalra felvett 1000 milliárdos hitellel is ugyanígy jártak el. Így aztán nem csoda, hogy a Fidesz kormányzásának elmúlt tíz évében 20 000-ről 32 000 milliárd forintra ment fel az állam adóssága. [[12.20]] Ha már nincs értelme mindannak, amit csinálnak, ezért nem is kérdezem igazából, de azt meg kell tennem, hogy mégis hadd kérdezzem meg, hogy mire használják ezt fel. Mire kell a 900 milliárd forintos hitel abban az országban, ahol Európával ellentétben, nincs érdemi munkahelyvédelem? Mire kell az országban újabb 900 milliárd forintos gigahitel, ahol a munkanélküliek semmilyen rendkívüli segítséget nem kapnak az államtól, mire kell a hitel ott, ahol nincs megduplázva családi pótlék a túlélés érdekében, és nincs a nyugdíjasoknak járó azonnali támogatás sem? Tehát nincs a családoknak járó segítség a válság hónapjaiban. Mire kell a pénz, tisztelt képviselők, ha nem a magyarok gondjaira, mert hogy nem rájuk kell, azt nagyon jól látjuk. Önök egy fityinget nem adtak a magyar embereknek a válságban. Miért verték át őket még az adósságban is harminc évre, és tették ezt komoly dolgok helyett? Idevezetett volna egyébként, ha az Európai Unió többet nem hajlandó úgy pénzt adni önöknek, hogy az nincs jogállami feltételekhez kötve, mert mindennek az oka nyilván ez. Ahelyett, hogy önök elfogadták volna a Magyarországnak jutó uniós milliárdos támogatásokat úgy, hogy azokat nem lehet ellopni, inkább vétóztak, és felvettek egy gigahitelt, összehasonlíthatatlanul rosszabb feltételekkel. Az uniós válságkezelő csomag felét soha nem kellene visszafizetniük, sőt a kamatai is nagyon kedvezőek, de önöknek ez nem számított, vétóztak, és felvettek egy sokkal rosszabbat. Köszönöm a figyelmüket.
Köszönöm. Tisztelt Országgyűlés! Megadom a szót Dömötör Csaba államtitkár úrnak, aki a kormány nevében kíván válaszolni az elhangzottakra. Parancsoljon!
Köszönöm a szót, elnök úr. Amikor a Gyurcsány-párt veti fel az eladósodás ügyét, nagyon könnyen egy rövid következtetésre jutunk, ez pedig az, hogy na, ne. Na, ne! [[Varju László, felmutatva egy lapot, amelyen táblázat látható: Itt van, miniszter úr! 20 ezer és 32 ezer!]] Beszélhetünk adósságról, csak arra kérem önöket, hogy ne a Gyurcsány-pártból tegyék.Önök voltak azok, akik 50 százalék körülről 80 százalék fölé lökték az államadósságot. Önök voltak azok, akik bagóért eladták a magyar ipar jelentős részét. Önök voltak azok, akiknek a kormányzása után csak az önkormányzatoktól 1400 milliárd forint adósságot kellett átvállalnia a magyar államnak. A devizakitettséget ez a kormány csökkentette nagyjából 60 százalékról 20 százalék közelébe, tehát most a kitettségünk, kockázatunk sokkal alacsonyabb, mint az önök idején volt. Az önök idején gyakorlatilag csak az IMF maradt ennek az országnak, annak minden gazdasági és politikai követelésével. Az volt a zsákutca. Ezek után egy dolgot szeretnénk tisztelettel kérni: ne oktassanak az államadósság kérdésében! Ami a brüsszeli vitát illeti, ott van egy nagy vita, igen. Miről is van szó? Először is meg kellene állapodni az új hétéves költségvetésről, meg kellene állapodni az új helyreállítási alapról is. Most erre a helyreállítási alapra elsősorban nem nekünk van szükségünk, hanem azoknak a déli államoknak, amelyeknél az államadósság mára száz százalék fölött van és a munkanélküliség 20 százalék körüli. Ennek ellenére, miközben nekik segítségre lenne szükségük, Brüsszelben ragaszkodnak ahhoz, hogy létrejöjjön egy új zsarolási eljárás, amellyel bemondásos alapon állandóan meg lehet akasztani az uniós támogatásokat. Jogállamiságot mondanak, de tudjuk, hogy ez a gyakorlatban ideológiai feltételeket, ideológiai nyomásgyakorlást jelent leginkább a bevándorlás ügyében, több bevándorlást akarnak. Mert például nézzük meg, hogy az elmúlt időszakban milyen ügyekben indítottak eljárást! Nézze meg például októbert! Elővettek minket azért, mert a külképviseleteken kell benyújtani a menekültügyi kérelmet, minekutána egyébként Brüsszelben arról döntöttek, hogy a tranzitzónát meg kell szüntetni. Még azt sem fogadják el, hogy a külképviseleteken nyújtsák be a menekültügyi kérelmet, ragaszkodnak ahhoz, hogy bejöjjenek Magyarország területére. Arra az összefüggésre is szeretném felhívni a figyelmét, hogy ezek a jogállaminak mondott, de valójában ideológiai nyomásgyakorlások 2015 óta szaporodtak el, amikortól kezdve intenzívebben velünk van a migrációs vita. Ebből is látszik, hogy miről van szó igazán. Magyarország nem fog változtatni a bevándorláspolitikáján, ha az ország biztonságáról van szó, akkor el fogunk menni a falig és a vétóig bizonyosan. Ami az önök hozzáállását illeti, egészen botrányosnak tartom, hogy a baloldali pártok megint turbó fokozatra kapcsolták a saját országuk elleni kampányt. Ez a helyzet. Olyan fokozatra, amelyet szerintem még soha sem láttunk. Lejárató leveleket terjesztenek megint, elküldik az uniós intézményeknek, és egészen nyíltan azért lobbiznak, hogy Magyarország kevesebb uniós forrást kapjon. Pontosan úgy, ahogy Soros megírta a múlt heti állásfoglalásában. Ennyit arról egyébként, hogy vane terve vagy nincs. Annak az állásfoglalásnak egyébként mindennél többet mond a címe, azt mondja, hogy fel kell lépni Magyarország és Lengyelország ellen. Nem kormányokról beszél, hanem Magyarországról és Lengyelországról. Ez aztán el is dönti azt a vitát, hogy kinek akarnak ártani. Az új zsarolási eljárással nem a kormánynak, hanem az egész országnak akarnak fájdalmat okozni, és mindenkinek, aki nem akarja, hogy ideológiai kérdésekben a liberálisok letarolják egész Európát. Egészen elszomorító, hogy nincs itt egyetlenegy baloldali párt sem, amely azt mondaná, hogy ezt azért ne. Aki azt mondaná, hogy bár vannak vitái a kormánnyal, de az ország ellen azért mégsem fog kampányolni. Tisztelt Képviselő Úr! Sokadjára látjuk, hogy önök mindig külföldi fővárosokban találják meg az igazodási pontot, az ő érdekeikhez igazodnak, az ő elvárásaikat teljesítik és az ő mondataiknak tapsikolnak a politikusoktól a liberális színészekig. Ez a helyzet. Tudom, hogy az Apró-villában nehéz elszakadni a hely szellemétől, de egyszer az életben próbálják ki, hogy milyen a saját országuk mellé állni. Vitákkal jár majd, de higgyék el, hogy megéri. Köszönöm, hogy meghallgatott. [[Taps a kormánypártok padsoraiból.]]
Megköszönöm államtitkár úr válaszát. Tisztelt Országgyűlés! Napirend előtti felszólalásra jelentkezett Tóth Bertalan frakcióvezető úr, MSZP-képviselőcsoport: „Aktuális kérdésekről” címmel. Öné a szó.
Köszönöm a szót, elnök úr. Tisztelt Képviselőtársaim! Most, hogy már kiderült, hogy George Clooney is Sorossal paktál Magyarországgal szemben [[Közbeszólások a kormánypárti padsorokból: Így van!]] , lenne néhány tiszteletteljes kérdésem az itt ülő államtitkár urakhoz. Most elégedettek, most büszkék magukra? Olyan szégyenbe hozták Magyarországot, amilyet ritkán lát a világ. Hogy is van az, hogy Orbán Viktor inkább lemond a Magyarország fejlesztésére szánt sok milliárd euróról, csak azért, mert azt kérik tőle, hogy legyen független az igazságszolgáltatás, legyenek függetlenek a bíróságok, és hogy tegyék ellenőrizhetővé az uniós pénzek elköltését? Hogy is van az, hogy Orbán Viktor inkább külföldről piaci hitelt vesz fel 900 milliárd forint értékben, ahelyett, hogy elfogadná a jogállamisági feltételeket, és így Magyarország hozzájutna az Unió helyreállítási alapjához? Ja, hogy azt már nem lehetne úgy ellopni, ahogy eddig! A magyar miniszterelnök látványosan megtagadja azokat az értékeket, amelyeket mindannyian közösen vallunk. Nem ég le az arcukról a bőr? Tisztelt Képviselőtársaim! Tegyük tisztába: aki a jogállamiság és az európai értékek ellen van, az Magyarország érdekei és a magyar emberek ellen van. Amit tesznek, az egészen egyszerűen elfogadhatatlan, az a magyar emberek elárulása. Tisztelt Képviselőtársaim! Amíg az önök pártelnöke a saját hatalmi céljait követte Európában, addig itthon továbbra sem foglalkozott érdemben a járvány kezelésével. Ma ott tartunk, hogy 15 percenként meghal egy honfitársunk koronavírus-fertőzésben. Ott tartunk, hogy naponta ezrek veszítik el a munkahelyüket, vagy be kell zárniuk a boltot. Ott tartunk, hogy egy hónappal karácsony előtt, a tél küszöbén százezrek vannak megélhetés nélkül, mert már korábban munkanélkülivé váltak, és Európa legszűkmarkúbb álláskeresési támogatása legfeljebb három hónapig tart. Tisztelt Képviselőtársaim! Önök ezeknek a százezreknek a védelme érdekében nem tettek semmit. Hetek óta mondjuk, hogy a járványt meg kell állítani, az embereket nem lehet pénz nélkül hagyni. Benyújtottuk az Országgyűlésnek, semmi más dolguk nincs, mint azt megszavazni, a százszázalékos táppénzről szóló javaslatunkat. A munkahelyeken azért terjed a vírus, azért terjed a fertőzés, mert az emberek tartanak attól, hogy a jövedelmüknek csak a 60 százalékát kapják táppénzként. Ezért inkább betegen mennek dolgozni. Ezért javasoljuk minden fronton, hogy kapjanak százszázalékos táppénzt azok, akik igazoltan koronavírusos tüneteket mutatva otthon maradnak. Senki sem jókedvében megy betegen dolgozni, hanem azért, mert fél az anyagi kieséstől. Az emberek partnerek a megelőzésben, ha segítünk nekik. [[12.30]] Önök vannak döntési helyzetben. Minden eszközük megvan az intézkedéshez, kezdjék el! Kezdjék meg az azonnali és tömeges tesztelést, szigorú kontaktkutatást. Adjanak százszázalékos táppénzt azoknak, akik a háziorvos által igazoltan koronavírusos tüneteket mutatnak, és karanténba kerülnek. Adjanak 80 százalékos bértámogatást a munkahelyek megőrzése érdekében. Növeljék meg az álláskeresési támogatás összegét legalább minimum havi százezer forintra, és folyósítsák ezt kilenc hónapig a munkájukat elvesztett emberek számára. Duplázzák meg a családi pótlékot, a családtámogatást, a gyest, a gyet összegét. Adjanak tisztességes megélhetést biztosító nyugdíjat minden idős embernek. Tisztelt Képviselőtársaim! Egy év alatt 72 ezer nyugdíjas honfitársunk került a szegénységi küszöb alá; jelenleg közel 300 ezer nyugdíjas magyar ember él a szegénységi küszöb alatt. Tisztelt Képviselőtársaim! Tisztelt fideszes Képviselőtársaim! Arra kérem önöket, hogy most, a válság idején ne vezessék be azt a megszorító intézkedést 120 ezer kata szerint adózó vállalkozónak, amit most terveznek, inkább beszéljenek a házi oligarcháikkal, hogy amit eddig elloptak, abból adjanak már valamennyit vissza. És hagyják békén az embereket legalább a válság idején! Most ez a legfontosabb. Aki mással foglalkozik, elárulja az embereket. Amíg bajban van az ország, csak ezekről lenne szabad itt a parlamentben beszélni. Közös jövőnkért, Magyarországért!
Köszönöm. Tisztelt Országgyűlés! A kormány nevében Schanda Tamás János államtitkár úr kíván válaszolni az elhangzottakra. Öné a szó.
Nagyon szépen köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Az a helyzet, hogy George Clooney egy kiváló színész, most is hozta a szerepét. Tisztelt Képviselő Úr! Engedje meg, hogy arról is beszéljek és arra is válaszoljak, amit ön itt összehordott az európai uniós forrásokkal kapcsolatban és az uniós hitelfelvételről. Tisztelt Képviselő Úr! Az az igazság, hogy mindig meglepő, amikor a Szocialista Pártból akarnak vitatkozni az európai uniós forrásokról. Kérdezzük és kíváncsiak vagyunk arra, arról mit mondanának végre, hogy hová tűnt az a sok-sok milliárd forint a 4-es metróból; hová tűntek az EMIR-botrány forrásai; miért bántak úgy az uniós fejlesztési forrásokkal a kormányzásuk alatt, ahogyan bántak, katasztrofálisan és totális bénázással. Tisztelt Képviselő Úr! Az a rendszer, amit önök működtettek akkor, az amatőr, felelőtlen, korrupt és rossz volt. Ezt a rendszert kellett megváltoztatnia a nemzeti polgári kormánynak a 2010-es váltás után. Tisztelt Képviselő Úr! Az is egy érdekes helyzet, és erről is volt ma már szó az Országgyűlésben, hogy amikor jogállamiságról van szó, akkor most már világosan és egyértelműen kimondhatjuk, hogy ma Brüsszelben csak azt az országot tekintik jogállamnak, amelyik beengedi a migránsokat a hazájába; az az állam, amelyik megvédi a határait és megvédi az országát a migrációtól, Brüsszelben már nem minősülhet jogállamnak. Tisztelt Képviselő Úr! Ráadásul az erre vonatkozó kritika és erre vonatkozó észrevétel mindig furcsa a baloldal szájából, és különösen furcsa az önök, az MSZP képviselőjének a szájából, mert mégiscsak arról van szó, hogy azok próbálják kioktatni a nemzeti polgári oldalt erről a kérdéséről, akik – hogy is mondjam? – lassan tanulták a jogállamiságot. Tisztelt Képviselő Úr! Önök a kommunisták utódai, önök az a párt, amelyik diktatúrát működtetett Magyarországon, annak a felvállalt örökösei. És önök akarnak nekünk jogállamisági kérdésekben bármifajta tanácsot adni? Tisztelt Képviselő Úr! Önök az a párt, amelyik 2006-ban békés tüntetéseket veretett szét Budapesten. Akkor nem volt probléma? Sem önöknek, sem pedig Brüsszelben? [[Ungár Péter: Dehogynem…]] Valóban lehetséges az, hogy önök, akik egyébként így viselkedtek az elmúlt évtizedekben, innen jöttek és innen indultak, azok kérjék számon a szabadságharcosokon a jogállamiságot? Tényleg ez a helyzet? Tisztelt Képviselő Úr! Az a valós helyzet, hogy egyértelműen látszódik, miről is van szó. Arról van szó, hogy Brüsszelben és önök, az itthoni szekértolói, hozzá akarják kötni a különböző európai uniós forrásokat a migráció támogatásához. Tisztelt Képviselő Úr! Arról is beszélnünk kell, hogy a magyar kormány álláspontja egyébként következetes és világos volt. A nyár során elmondtuk, hogy mit gondolunk egyébként az Unió költségvetéséről, elmondtuk, hogy mit gondolunk a helyreállítási alapról, és betartottuk az ottani megállapodásokat. Nem mi változtattuk meg, nem mi gondoltuk meg magunkat. Nem arról van szó, hogy a magyar kormány álláspontja változott. És azt is elmondtuk már a nyár során is, hogy nem tetszik nekünk a közös európai hitelfelvétel, veszélyesnek tartjuk, nem vagyunk rászorulva, de a közös szolidaritás jegyében, ha szükséges, megtesszük. De mi is szeretnénk, ha eközben nem ideológiai vitákról folyna a szó, hanem arról, hogyan lehet a járványnak az egészségügyi és a gazdasági hatásait legyőzni. És mivel találkozunk? Azzal találkozunk, és ön ezt támadja, hogy amikor bebizonyítjuk, hogy valóban nincsen feltétlenül szükségünk a közös európai hitelfelvételre, mert Magyarország finanszírozható, ellentétben az önök kormányzásával, akkor ön még ezt is támadja. Mert arról van szó, hogy amíg önöknek az IMF-hez kellett futni, mert senki más nem adott hitelt, addig Magyarországon a kötvényeket úgy lehet értékesíteni, ahogy egy normálisan működő országban lehet. Tisztelt Képviselő Úr! Ez dicséret, amit ön mond. Köszönöm megtisztelő figyelmét. [[Taps a kormánypártok soraiból.]]
Megköszönöm államtitkár úr válaszát. Tisztelt Országgyűlés! Napirend előtti felszólalásra jelentkezett Lukács László György képviselő úr, Jobbik-képviselőcsoport: „Aktuális ügyekről” címmel. Öné a szó, képviselő úr.
Köszönöm szépen a szót. Tisztelt Elnök Úr! Tisztelt Képviselőtársaim! A koronavírus-járvánnyal kapcsolatosan szeretnék felszólalni, és engedjék meg, hogy azzal kezdjem a felszólalásomat, amit mindannyian meg szoktunk tenni a Házban: köszönjük szépen azoknak az egészségügyi, szociális, rendvédelmi dolgozóknak, mindenkinek, aki a közszolgálatban azon dolgozik, hogy Magyarországon az embereknek lehetőségük legyen arra, hogy sikeresen védekezzenek, és elkerüljék a járványt, a nem várt hatásokat és a nem várt következményeket, nekik köszönjük a munkájukat. Azt is nagyon fontos megtenni most, hogy egy kicsit helyzetet is értékeljünk. Szigorítások sorozatán vagyunk túl Magyarországon, és bár egyelőre nem látszik, hiszen még talán tudományosan nem is látszódhat az eredménye, napokon belül ki kellene derülnie, hogy a kezdődő szigorításoknak volte hatása a járvány terjedésére, és sikerülte valamilyen módon fékezni. Addig is egy dolgot biztosan tudunk, és ezt bátran ki lehet jelenteni: sajnos Magyarország a környező országokhoz képest százezer főre vetítve aktív fertőzöttek arányában az egyik legrosszabb számot, sőt a legrosszabb számot produkálja. Ez mutatja, hogy komoly baj van most Magyarországon, megfeszített erővel dolgozik mindenki az egészségügyben, a rendvédelemben egyaránt. De azt is el kell mondani ezzel kapcsolatosan, ha már helyzetértékelésről van szó, hogy a fertőzöttek magas száma és a halálozási számok, amelyek a hétvége alatt, egymást követő két napon rekordot állítottak be sajnálatos módon, nagyobbrészt azért történtek, mert Orbán Viktor hagyta, hogy a vírus diktálja a tempót [[Közbeszólás a Jobbik soraiból: Így van!]] ; hagyta egész ősszel, hogy a vírus úgy diktálja a tempót, amit a magyar egészségügy, amit a magyar emberek nem bírtak, és most ott tartunk, hogy ezzel a tempóval, miután nem tudjuk tartani a tempót, mindenkinek nagyon súlyos áldozatokat kell hoznia. Nyugodtan mondhatjuk, hogy úgy tűnik, nem is volt semmilyen haditerv. Ezt mutatja a szűrések meg nem szervezése, az ingyenes és széles körű tesztelés be nem vezetése, a maszkhordási szabályokban való segítség, tehát az emberek segítésének a hiánya, minden azt mutatja, hogy Orbán Viktor inkább hagyta, hogy a vírus diktálja a tempót. Most pedig ott tartunk, tisztelt képviselőtársaim, hogy önök hárítani kívánják a felelősséget mindenkire, a lakosságra, ellenzékre, hatóságokra, egyéb szervekre. De az a helyzet, hogy a járvány megfékezéséért mindenképpen a kormánynak van fontos felelőssége. Sőt, most már ott tartunk, ennél sokkal durvább a helyzet, hogy Szarvas fideszes polgármestere egy tévéinterjúban ekként fogalmazott: „Aztán, hogy ha kiderül, hogy valaki covidos lett, mert megvan a tesztje vagy karanténban van, akkor úgy kell kezelni, mint egy leprást.” [[Szilágyi György: Szégyen!]] Tisztelt Képviselőtársaim! Ez az önök egyik fideszes párttársa, ráadásul volt országgyűlési képviselő, polgármester, akiért önök még egyszer sem kérték bocsánatot. [[12.40]] Egyszer sem néztek az emberek szemébe, és nem mondták azt, hogy Babák Mihály tévedett, és az embereket megalapozatlanul, bántó módon, sértő módon úgy és olyan szavakkal illette, amelyeknek a közbeszédben nincs helyük; ismétlem: „hogyha kiderül, hogy valaki covidos lett, akkor úgy kell kezelni, mint egy leprást”. Kíváncsi lennénk, hogy a hirado.hu-n miért nem láttunk erről cikkeket. Miért nem állt ki Nacsa Lőrinc vagy Hollik István vagy bárki a Fidesz részéről – hiszen ezek KDNP-s képviselők , bárki a Fidesz részéről, és kért ezért bocsánatot, akár Szijjártó Péter a mai reggel? A Fidesszel ellentétben az ország egésze úgy gondolja, hogy aki covidos beteg lett, egy olyan ember, akit meg kell menteni, meg kell gyógyítani, és akit meg kell becsülni. Ők ugyanolyan állampolgárai, ugyanolyan polgártársai ennek az országnak, szülők, gyermekek, és nem lehet őket megbélyegezni. És egy másik elképesztő hozzáállásról beszéljünk még! Mindeközben, önök várva az ebben lévő lehetőséget, úgy gondolták, hogy orosz labort fognak csinálni Magyarországból. Önök egy olyan orosz vakcinát kívánnak Magyarországra hozni, amely átláthatatlan hátterű, amely ellenőrizhetetlen, és ezzel házal az önök külügyminisztere. Teljesen világos, hogy az Európai Gyógyszerügynökség megmondta, hogy egy ilyen hátterű oltást, aminek nincs bizonyítva a hatékonysága, amit nem lehet áttekinteni, átvilágítani, nem transzparens a működtetése, sőt mint egyébként mondta miniszter úr nem is olyan régen itt a Házban, még a harmadik fázisnak a felénél tartanak… nos, önök egy ilyen oltást akarnak a magyar népnek eladni, beadatni. Ami igazán fontos: olyan oltásra van Magyarországon szükség, jöjjön akárhonnan, ami biztonságos, ami alkalmas arra, hogy a járványt megfékezze, és amelyet a magyar emberek elfogadnak. De azzal, hogy azt erőltetik, hogy orosz vakcinával akarják az embereket oltani, azzal az egész oltásnak a hitelességét fogják aláásni, mert egy teljesen bizonytalan, egy ellenőrizhetetlen oltásról van szó. Végezetül azt kell mondani, hogy Orbán és Putyin jó barátsága miatt nem szabad kitenni a magyarokat veszélynek. Az Európai Unió nem tanácsolja ezt az oltást, Orbán és Putyin tanácsolja – vajon kinek hihetünk? Köszönöm szépen.
Tisztelt Országgyűlés! A kormány nevében Rétvári Bence államtitkár úr kíván válaszolni az elhangzottakra. Öné a szó, államtitkár úr.
Köszönöm szépen a szót, elnök úr. Tisztelt Képviselő Úr! Tisztelt Ház! Mindenekelőtt szerintem fontos, hogy egy újabb álhírt, amit most éppen ön terjeszt itt, képviselő úr, a parlamentben, rögtön cáfoljunk. Szabó Timea nyomdokaiba lépett, emlékezhetünk, ő azt mondta, hogy Magyarországon halnak meg a világon legtöbben koronavírusban, amely egy álhír volt, és mindenki cáfolta. Ön pedig most itt a mai napon mondta azt a parlamentben, hogy ha a környező országokat nézzük vagy az egész régiót nézzük, a százezer lakosra jutó fertőzöttek arányában Magyarország mutatja a legrosszabb adatot. [[Dr. Lukács László György: Ez így is van!]] Ezt mondta ön itt öt perccel ezelőtt, tisztelt képviselő úr! Akkor nézzük, hogy mi a valóság azzal az álhírrel szemben, amit ön itt a parlamentben felelős politikusként, a baloldal egészségpolitikusaként állított! [[Dr. Gyüre Csaba: Az nem te vagy?]] Magyarországon ez a szám 1787, a szomszédos Romániában 2126, Lengyelországban 2221, Horvátországban 2463, Ausztriában 2719, Szlovéniában 3089, Csehországban 4608. A számok azok, amik önöket mindig cáfolják, minden egyes esetben. Az álhírgyártó baloldaliakat hamarabb utol lehet érni, mint a sánta kutyát. Mert ezek számok, tisztelt képviselő úr! És ön a magyar parlament képviselőjeként nem azt mondja, hogy Magyarország sikeresen védekezik, vannak országok, amelyeknek jobb számaik vannak, vannak, amelyeknek rosszabb számaik vannak, de a magyar adat közel másfélszerese az európai átlag, és ezen országoknál, hála istennek, Magyarországon kisebb a fertőzöttek száma százezer lakosra vetítve, hanem ugyanúgy, mint Szabó Timea, ön feláll a parlamentben, és azt mondja – ő azt mondta, hogy halottak számában világszerte a legrosszabb, ön azt mondta , hogy fertőzöttek számában a környező országok tekintetében és Közép-Európában a legrosszabb. [[Dr. Lukács László György: Jelöljél meg forrásokat!]] Miközben önt, tisztelt képviselő úr, folyamatosan lehet számokkal cáfolni. Ön nyilván rendkívül ideges és felháborodott, hiszen önnek volt korábban egy üzletága, az orvosexport, és azzal, hogy Magyarországon emeljük az orvosoknak és az ápolóknak a bérét… januártól az orvosok bérét a duplájára és négy év alatt az ápolók bérét 72 százalékkal , ez az üzletág, úgy látszik, ami az ön szívéhez nagyon közel áll, veszélybe kerül. Hiszen januártól már nem lesz olyan kezdő orvos, aki 481 ezer forintnál kevesebbet keresne. Aztán 2022-től ez 619 ezer forintra emelkedik, 2023. január 1-jétől pedig 687 ezer forintra. Míg egy négy évtizedes múlttal rendelkező, tehát már a pályája csúcsán lévő, vége felé levő orvos nem lesz jövőre, aki 1 millió 666 ezer forintnál kevesebbet keresne, 2022-től ez 2 millió 142 ezer forintra emelkedik, 2023. január 1-jétől pedig 2 millió 380 ezer forintra. Ez az, ami önt rendkívüli módon bosszantja, tisztelt képviselő úr, mert az az üzletág, amiben ön is részes volt, az bizony leáldozóban lesz Magyarországon. Mert nincs még egy olyan ország, nincs még egy olyan ország Európa-szerte, de lehet, hogy világszerte sem, aki úgy védekezik a koronavírus-járvánnyal szemben, hogy az orvosok fizetését… akik előtt le a kalappal, bármelyik ismerősömmel vagy bárkivel beszélek, aki tényleg kórházba került, és ott ápolták, mindenki azt mondja, le a kalappal a magyar orvosok előtt, le a kalappal a magyar ápolók előtt, hogy mit végeznek ott a kórházban egy olyan betegség ellen, amely kapcsán csak napról napra nő az információjuk. Nem tanulták tankönyvekből, az egyetemen, a főiskolán, hogy mit kell pontosan tenni orvosként, ápolóként ezzel a vírussal szemben, de ott küzdenek, ott tesznek ezért, és Magyarország elismeri az ő tevékenységüket többek között azzal is, hogy a bérüket, az orvosok bérét megduplázza, és jelentős mértékben emeli az egészségügyi dolgozók, szakdolgozók bérét is, tisztelt képviselő úr. És ön ezzel szemben mást sem tesz, mint a védekezést támadja, és álhíreket gyárt. És önök álhíreket gyártanak a vakcinával kapcsolatban is. Tisztelt Képviselő Úr! Ön felvállalná a felelősséget, ha világszerte elérhetőek olyan vakcinák, amelyek a koronavírus-járvánnyal szemben körülbelül hasonló eredményességűek, és az egyik orosz, a másik amerikai, a harmadik izraeli vagy európai, vagy bármilyen más, és önök azt mondanák, hogy ha mindegyik hatékony, mindegyik elérhető, önök az oroszt nem hozzák be Magyarországra a magyar emberek egészségének megvédésére csak azért, mert orosz? Tisztelt Képviselő Úr! KGBéla pártjában ráadásul önök azt mondják, hogy hiába ugyanolyan hatékonyságú egyik vagy másik, csak akkor fogadják el, ha azt európai központi szerv engedélyezi, tisztelt képviselő úr! [[Dr. Lukács László György: Ha van rá bizonyíték…]] Napirend előtt önök a Jobbiktól a DK-ig teljes egyhangú kórusban azt mondták: ne a magyar gyógyszerhatóság vizsgálja be ezeket a vakcinákat, Magyarország mondjon le szuverenitásának arról a részéről, hogy a magyar emberek számára magyar hatóság vizsgálja be a koronavírus-vakcinát; ezt teljes mértékben – emeljük fel a két kezünket – adjuk át az európai hatóságnak, aki majd eldönti, hogy nekünk, magyaroknak mi a jó vakcina. [[Szilágyi György: Nem mondott ilyet!]] Ráadásul teljes ellentmondásban volt a saját felszólalása első felében, amikor pedig az OGYI mellett szólt, tisztelt képviselő úr. Ezt nem lehet megtenni, a magyar emberek leginkább magyar vakcinákban bíznak, de mindenképpen szükség van a magyar hatóságra, nem adhatjuk fel a magyar hatóság, gyógyszerhatóság tevékenységét. Köszönöm. [[Taps a kormánypártok padsoraiból.]]
Megköszönöm államtitkár úr válaszát. Tisztelt Országgyűlés! Napirend előtti felszólalásra jelentkezett Vejkey Imre képviselő úr, a KDNP-képviselőcsoport részéről, az Igazságügyi bizottság elnöke. Parancsoljon!
Tisztelt Elnök Úr! Köszönöm a szót. Tisztelt Ház! Tisztelt Képviselőtársaim! A Soros-terv alapján Brüsszel a jogállamiság leple alatt ránk akarja kényszeríteni, hogy mi, magyarok kivel éljünk együtt és kivel nem. Sőt, már ott tartunk, hogy a Soros vezette BSS-, a Brüsszel-Strasbourg-Soros-triumvirátus fenyeget bennünket, gátlástalan hazugságokat terjesztve rólunk, hogy lejárassák Magyarországot. Mi építeni akarunk, ők pedig rombolni. [[Dr. Lukács László György: A dementorokkal mi van?]] Tisztelt Hölgyeim és Uraim! Ez nem szokatlan jelenség, de most elért egy olyan szintet, amit még nem láttunk. Az elmúlt tíz évben többször megtapasztaltuk, hogy míg mi építettünk, addig ők romboltak. De ilyet még mi sem láttunk, ilyet csak szüleink és nagyszüleink láthattak, akik megélték a náci és a kommunista diktatúra tombolását. Mi joggal azt hittük, hogy a diktatúrák már eltűntek a történelem szemétdombján [[Z. Kárpát Dániel: Erre visszaépítitek, ti is reménykedtek benne.]] de ez nem így van, mert a BSS triumvirátus diktatúrát épít. Diktatúrát, melyben szét akarják tépni ezeréves magyar identitásunkat. [[Közbeszólás a Jobbik soraiból. – Az elnök csenget.]] ; diktatúrát – nem tetszik, úgy látszik, a Jobbiknak , melyben fel akarják falni szabadságunkat; diktatúrát, melyben szellemi és anyagi értelemben is csak rabszolgák lehetünk. Tisztelt Hölgyeim és Uraim! Ők a Soros-féle nyílt társadalmat akarják ránk kényszeríteni [[Dr. Rétvári Bence: A Jobbik is!]] [[Dr. Rétvári Bence: A Jobbik is!]] , ők csak azt tekintik jogállamnak, aki beengedi a bevándorlókat (Dr. Rétvári Bence: A Jobbik is!). [[12.50]] Számukra a jogállamiság egyenlő az illegális bevándorlás támogatásával és az LMBTQ-val. [[Folyamatos közbeszólások a Jobbik soraiból. – Az elnök csenget.]] Nem nézik jó szemmel, hogy mi szeretjük a hazánkat. Nem nézik jó szemmel, hogy ragaszkodunk keresztény értékeinkhez, ezért marxista-liberális politikai szempontokat kérnek rajtunk, keresztényeken számon. Vagyis nem az uniós szerződés betartását kérik rajtunk jogállamiság címén számon, hanem azt, hogy a nemzeti keresztény értékeinket végre már mikor adjuk fel. Azt követelik, hogy álljunk át a sötét oldalra, mert ha átállunk, akkor nem fognak tőlünk pénzt elvenni, és nem kérdőjelezik meg többet a jogállamiságunkat sem. De mi ellenállunk, szemben a baloldali pártokkal, MSZP, DK, Jobbik, Párbeszéd, LMP, amelyek már behódoltak és folyamatosan be is hódolnak Brüsszelnek, például a múlt héten is, múlt csütörtökön is, amikor a Soros-terv részeként a baloldali pártok közösen fordultak Brüsszelhez, elárulva ezzel Magyarországot, elárulva ezzel a magyarokat. Tisztelt Hölgyeim és Uraim! A helyzet az, hogy nyílt támadás folyik Magyarországgal szemben, ezeréves nemzeti keresztény értékeinkkel szemben. A nyílt támadás irányítója pedig a Soros által vezetett BSS-triumvirátus, amely cinikusan átlép az igazságon, ezzel rágalmazva és fenyegetve a magyarokat és Magyarországot. Azt akarják elérni, hogy Európa nemzeti keresztény gyökereit végképp eltöröljék. Most ennek kikényszerítésére új eszközt találtak ki: azt a zsarolást, hogy csak az az ország lehet jogállam, amelyik beengedi a bevándorlókat, aki védi határait, az már nem, így Magyarország sem, sőt büntetésből még elvennék a pénzünket is. [[Z. Kárpát Dániel: Kötvény! – Az elnök csenget.]] Tisztelt Hölgyeim és Uraim! Mindennek van határa. Szégyenletes, hogy a birodalmi rohamcsapat Soros karmesterségével még a járvány közepette sem nyugszik. [[Közbeszólás a Jobbik soraiból: Bravó!]] Olyan EU-s intézményt akarnak létrehozni, amely már egyszerű többségi szavazattal is rákényszerítené hazánkat arra, hogy bontsa le a kerítést és engedje be a migránsokat. De jegyezzék meg [[Z. Kárpát Dániel közbeszól.]] , akárhogy is ármánykodnak ellenünk, még a Jobbik-frakció is…
Tisztelt Képviselőtársaim! A kórust legyenek szívesek befejezni! Köszönöm. Parancsoljon, képviselő úr!
De jegyezzék meg Brüsszelben és a Jobbik-frakció is, hogy akárhogy is ármánykodnak ellenünk, önök a baloldali pártjaikkal nem fognak megtörni minket sem pénzzel, sem pedig az atombombának minősített úgynevezett 7. cikkellyel [[Z. Kárpát Dániel közbeszól.]] mert mi továbbra is a magunk útját járjuk. Bármit tesznek ellenünk, akkor is nekünk Magyarország lesz az első. Hajrá, magyarok! Hajrá, Magyarország! [[Taps a kormánypártok soraiban. – Közbekiáltások a Jobbik soraiból, köztük: Éljen a párt!]]
Köszönöm szépen, képviselő úr. Tisztelt Képviselőtársaim! Több komolyságot kérünk! [[Közbeszólások a Jobbik soraiból.]] Tisztelt Országgyűlés! A kormány nevében Orbán Balázs államtitkár úr, miniszterhelyettes kíván válaszolni az elhangzottakra. Öné a szó.
Köszönöm a szót. Tisztelt Elnök Úr! Tisztelt Ház! Tisztelt Képviselő Hölgyek és Urak! Ha megengedik, távolról kezdeném: emlékszem, hogy 1990-ben, bár én akkor nagyon kis gyerek voltam, az egész országon úrrá lett az eufória, felszabadultság és reménykedés tükröződött. Persze, senki nem gondolta, hogy minden problémánk egy csapásra továbbáll, nem vártuk és nem is várhattuk, hogy 40 év kommunizmusának pusztítását, nyugati államoktól való egyre nagyobb lemaradásunkat pár év alatt ledolgozhatjuk. Ezért a remény és a felszabadultság érzése, azt gondolom, másnak szólt; annak, hogy habár vannak is nehézségeink, a szabad világ egyik megbecsült államaként saját kezünkbe vehetjük a sorsunkat: ha hibázunk, az a mi hibánk, ha jól döntünk, akkor miénk az érdem. Egyetlen dolgot biztosan nem akartunk soha többé: nem akartuk, hogy távoli országok zárt tárgyalóasztalainál döntsenek sorsunkról; hogy a nemzetköziség jelszavába csomagolt birodalmi ambíciók határozzák meg számunkra, hogy mi a helyes, mi a helytelen, mit szabad és mit nem szabad tennünk; hogy senki által nem választott és nem ellenőrizhető külföldi NGO-k vagy lobbicsoportok kényszere alatt alakuljon ki a szabad Magyarország politikája. A szabad világban, ahova csatlakoztunk, persze ott is vannak érdek- és értékütközések, a legutóbbi időszakig nem volt divat erővel vagy zsarolással jobb belátásra téríteni szövetséges államokat, nagy vagy kis ország ült a mindenkori tárgyalóasztalnál, az illő tiszteletet mindenki megkapta. Bár ez a kép alapvetően az elmúlt évtizedekben igaznak bizonyult, hamar kiderült, hogy bőven lehet árnyalni a kontúrokon. A kilencvenes években nyilvánvalóvá lett, hogy egyes szereplők messze nem tekintik egyenrangú partnernek az egykori keleti blokk országait, politikai, gazdasági, közösségszervező megoldások kritika nélküli átvételét várják el tőlük. Akinek ez nem tetszett, az a hazai és a nemzetközi sajtó heves kritikájával nézett szembe, és akkor még helyenként finoman is fogalmaztam. Ez a gyakorlat szülte azt a felismerést, hogy a totalitárius gondolkodás, ami miatt meg akartunk szabadulni a szovjet uralomtól, valamilyen formában továbbra is velünk élt. A liberális demokrácia, amelyet a világok lehető legjobbikának állítottak be, megmerevedett, és ugyanolyan progresszív utópiává változott, mint egykoron a szocializmus. Ezen utópisztikus és birodalmi törekvés egyik zászlóshajója kétségtelenül Soros György és az ő nevével fémjelzett nyílt társadalom eszméje. Ez az eszme azt hirdeti, hogy azok a kipróbált értékek, amelyek sikeressé tették a nyugati civilizációt – keresztény kultúra, hagyományos családmodell, nemzetek közössége, nemzetek politikai önrendelkezése , mind-mind bűnök, amelyektől meg kell szabadulni. Soros György ismét megírta tanulmányát, amelyben újra kiadta a parancsot arra, hogy Magyarországot és állampolgárait meg kell támadni és szankcionálni kell. Ismerősek a szólamok, hiszen nagyon hasonló eszméket ismerhetett meg a magyarság 1948-49 és 1989 között, amikor a hagyományos értékeinket még a szocialista progresszió jegyében igyekeztek lerombolni. A nyílt társadalom politikai programjának megvalósításán ma számos hivatalos, félhivatalos szervezet munkálkodik. Ott van az Open Society Foundationhöz köthető NGO-hálózat, de az eszmét támogató politikusok ott ülnek a legtöbb nemzetközi szervezet meghatározó pozíciójában, és bizony a brüsszeli politikusok között is ott vannak Soros György hívei. Ahogy egykor a szocialista érában, úgy most is az emberek életmódjának fennmaradása, majd megváltoztatása a cél. Egykoron a kommunista ember, a homo szovjetikusz megteremtése volt a mindenkori politika célja, úgy ma a nyílt társadalom a hagyományos értékeket megtagadó embert akarja kiemelni. Magyarország akaratán kívül ezen politikai törekvések frontvonalába került. A magyar emberek többször kinyilvánították, hogy nem kérnek a tömeges bevándorlás beláthatatlan következményekkel járó társadalmi kísérletéből, nem kérnek a hagyományos családfogalom felbomlásából, a nemzetek feletti kormányzás semmi jóra nem vezető absztrakt ideájából, meg akarják őrizni jól bevált életmódjukat. Azok a nemtelen támadások és minden érvényes normát felrúgó politikai kezdeményezések, amelyek hazánk ellen irányulnak, végső soron ezen elveket valló magyar emberek elleni támadásként értelmezendőek. Ennek egyik megnyilvánulása a mostani brüsszeli vita az úgynevezett jogállamisági feltételekről, ami valójában nem más, mint politikai zsarolás. Ezért erőltetik tovább a kötelező betelepítési kvótát, támadják a határzárat és a magyar szabályozást. A magyarok viszont jól ismerik és felismerik az ilyen birodalmi logikát tükröző zsarolási kísérleteket, hiszen oly sokszor volt már részük benne. Érdemes azonban észben tartani: akárhány birodalom próbálkozott már hasonlóval, végül mára mind múlt idővé vált, mi, magyarok pedig továbbra is itt vagyunk, és itt maradunk így, jelen időben. Köszönöm szépen a szót. [[Taps a kormánypártok soraiban.]]
Megköszönöm miniszterhelyettes úr válaszát. Tisztelt Országgyűlés! Napirend előtti felszólalásra jelentkezett Dunai Mónika képviselő asszony, Fidesz-képviselőcsoport: „Aktuális ügyeink” címmel. Megköszönöm együttműködésüket, az ülés vezetését átadom Latorcai János alelnök úrnak. Parancsoljon, képviselő asszony! [[Az elnöki széket dr. Latorcai János, az Országgyűlés alelnöke foglalja el.]]
Tisztelt Elnök Úr! Köszönöm szépen a szót. Tisztelt Államtitkár Úr! Tisztelt Ház! Napjaink legnagyobb kihívása világszerte a koronavírus-járvány ellen folytatott küzdelem. Minden kormánynak és minden döntéshozónak most az az elsődleges feladata, hogy óvja az emberek életét, hogy óvja az emberek egészségét, és ezzel párhuzamosan védje a munkahelyeket és a gazdaságot. Ez a feladatunk nemcsak nekünk, kormánypárti politikusoknak, hanem ez lenne a feladatuk a baloldali képviselőknek is. Ha valamikor, akkor most együtt kellene dolgozniuk velünk, hiszen nincs kormánypárti koronavírus és nincs baloldali koronavírus, mint ahogyan nincs párthovatartozása a vakcináknak sem, szerencsére. [[13.00]] Azt látjuk azonban, hogy a baloldal, ahelyett, hogy az emberek életét védené, szorgalmasan, napról napra gyártja az álhíreket, gyártja a kamuvideókat és a rémhíreket. Tisztelt baloldali Képviselőtársaim! Önök kinek szurkolnak? A koronavírusnak vagy az embereknek? Tisztelt Képviselőtársaim! Magyarország hősiesen küzd a járvány ellen, így volt ez az első hullám idején is, és így van ez most is. Köszönet mindenkinek, aki éjt nappallá téve dolgozik másokért, dolgozik a védekezésben. Akárcsak tavasszal, a vírus most is az idősek és a krónikus betegek életét veszélyezteti, de ne tévesszen meg senkit, hogy a fiatalabbak gyorsan és könnyen átesnek rajta. Bízzunk benne, hogy a 30 napra bevezetett intézkedések beváltják a hozzájuk fűzött reményt, és gátat tudunk szabni a megbetegedéseknek, együttesen a magyar emberekkel, akikkel közösen azt valljuk, hogy minden élet számít. Közös célunk az, hogy meg tudjuk védeni az embereket és az egészségügyi ellátás színvonalát. Ehhez minden igyekezetünkkel csökkentenünk kell a megbetegedések számát. Tisztelt Képviselőtársaim! A védekezéshez minden technikai eszköz – lélegeztetőgép, ágyak, maszkok, védőfelszerelés – ma már rendelkezésre áll. Egymillió főre vetítve nálunk van a legtöbb lélegeztetőgép, a legtöbb intenzív ágy, és a harmadik legtöbb kórházi ágy az Unióban. Magyarország az elmúlt hónapokban mindent megtett azért, hogy a lehető legjobban felkészüljön a járvány második hullámára. A védekezés sikere az emberek fegyelmezettségén és az egészségügyi ellátáson is múlik. Hálával tartozunk mindannyian az orvosok és egészségügyi dolgozók megfeszített munkájáért, a rendőrök, a katonák, a közigazgatásban dolgozók kitartásáért. És köszönet mindenkinek, minden magyar embernek, hogy betartja a korlátozásokat, és hordják a maszkot. Tudjuk jól, hogy addig kell kitartani, amíg a koronavírus elleni vakcina megérkezik. Az jó hír, ma is hallhattuk, hogy ez az időpont egyre közelebb van már. Meggyőződésünk az, hogy a kormánynak tárgyalnia kell mindenkivel, aki vakcinát tud biztosítani Magyarországnak, hogy minél gyorsabban megkezdődhessen az oltási program. Három gyártónál már 12 millió adag oltóanyagot kötöttünk le. Sajnálatos, hogy miközben összefogásra lenne szükség a járvány elleni védekezésben, a baloldal továbbra is álhírgyártással és hiteltelenítéssel van elfoglalva. Nemrég itt a Házban a Jobbik vonta kétségbe látatlanban az orosz és a kínai szerek hatékonyságát, arra játszva, hogy elbizonytalanítja az embereket. [[Moraj a Jobbik soraiban.]] Majd nem várt helyről vagy talán nagyon is várt helyről, támogatót is kapott. Színre lépett Soros György [[Derültség a Jobbik soraiban.]] , aki egyből utasította is Brüsszelt, hogy vizsgálja ki azt a tényt, hogy Magyarország az Európai Unión kívülről is akar vakcinát beszerezni. Tisztelt baloldali Képviselőtársaim! Vajon miért zavarja őt, hogy Magyarország a külföldi országok közül elsőként kaphatna vakcinát a magyar embereknek, a magyar emberek érdekében? Az is egészen felháborító, hogy az amerikai tőzsdespekuláns szerint Magyarország túl sok lélegeztetőgépet és felszerelést vásárolt be. [[Rig Lajos: De nincs ember, aki működtesse!]] Szerintem ez a kötelessége a magyar kormánynak, az emberi életért semmi sem drága, cselekedni pedig azonnal kell. Tisztelt baloldali Képviselőtársaim! Azt látom, hogy önök most sem a jó oldalnak szurkolnak. Kérem, fejezzék be az álhírgyártást, a kamuvideók terjesztését, és fejezzék be az emberek riogatását. Inkább segítsék az élet védelmét! Kérem, álljanak át a koronavírus oldaláról az emberek oldalára. Köszönöm a figyelmet. [[Taps a kormánypártok soraiban. – Dr. Gyüre Csaba: Bravó!]]
Köszönöm szépen, képviselő asszony. A kormány nevében Rétvári Bence államtitkár úr válaszolt. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Asszony! Tisztelt Ház! Azok az országok tudnak eredményesen védekezni, amelyek összefognak. [[Dr. Gyüre Csaba közbeszól.]] Az az ország, ahol a parlamenti pártok közül a baloldali pártok, az ellenzék azzal foglalkozik, hogy megpróbálja a bizalmat csökkenteni az orvosokban, az ápolókban, mindenkiben, aki a védekezésben közreműködik, az hátrányban van a vírussal szembeni védekezésben. Az az ország, ahol összefogás van, ahol együtt küzd mindenki a koronavírus ellen, ott sikerül talán hamarabb leküzdeni a vírust, vagy legalábbis jobban gátolni annak a terjedését. Bár itt Tóth Bertalan ékesszólóan szólásra emelkedett napirend előtt, csak egyvalamit felejtett el már megint mondani, hogy elnézést vagy bocsánatot kérne amiatt, amiért ő maga is jóváhagyta, ő maga is megosztotta azt a videót, amely a legnagyobb kamuvideó az összes baloldali álhír között, a kamuvideós Korózsnak az álhírvideója, amelyben Németh Athinát interjúvolta meg, aki elmondta, hogy tíz betegből, akit a kórházakból állítása szerint elküldtek, és az ő állítása szerint őket ápolta, kilenc meghalt. Kiderült, hogy ő nem ápoló, éppen ezért nem is tudott senkit otthonában ápolni, éppen ezért a teljes állításhalmaz, amire a tavaszi első hullám elleni védekezés elleni kritikáját építette a baloldal, kártyavárként omlott össze pár nap alatt. Hiába telt el azóta már több mint öt hónap, lassan fél év, a baloldal semmit nem tett, hanem továbbra is a Népjóléti bizottság elnökeként, tehát az egészségügyért felelős parlamenti bizottság első számú embereként tartja pozíciójában Korózs Lajost. Ez érthetetlen mindenki számára, első ránézésre is, józan ésszel is. Miért nem kértek bocsánatot? Hogy lehetett egy nap alatt ezt kivizsgálni? Hogy lehet, hogy a kivizsgálásnak semmifajta következménye, eredménye nem lett? Hogy lehet, hogy a Párbeszédben, Szabó Timea pártjában, aki szintén Németh Athinára hivatkozott többször itt a parlamentben és a bizottsági ülésen is, szintén a haja szála nem görbült meg? Hogy lehetséges az, hogy Tóth Bertalan azt mondja, hogy Korózs Lajos hitelességéhez nem fér kétség, miközben ország-világ láthatta, hogy amit állítottak abban a videóban, az teljes mértékben valótlanság? Kunhalmi Ágnes azt mondja erre, hogy újra leforgatná ezt a videót, újra meg kéne csinálni: „Ez a legjobb bizonyíték arra, hogy a pártom jól cselekedett. Dehogy fog lemondani Korózs Lajos!” – mondja ő. Majd Szakács László, szintén vezető szocialista politikus a baloldalról: „Korózs Lajossal ebben a tekintetben szolidáris vagyok, nem kell lemondania Korózs Lajosnak.” Ha emiatt nem kell lemondania bizottsági elnökségéről az egészségügyért felelős bizottságban, akkor mégis miért kell? Mit kell ahhoz tenni a baloldal szerint valakinek a Népjóléti bizottság vezetőjeként, az egészségügyért felelős bizottság elnökeként, hogy méltatlanná váljon erre a tisztségre, ha nem azt, hogy teljes mértékben valótlanságot állít a magyar egészségügyi rendszerről, minden magyar kórházról, minden magyar orvosról, minden magyar ápolóról? Azt mondja, hogy felelőtlenül kirakják az embereket a kórházból, és hagyják őket meghalni. Ezzel vádolta meg Korózs Lajos és Németh Athina az összes magyar orvost és az összes magyar ápolót és az összes magyar kórházigazgatót, de ez a baloldal szerint nem olyan dolog, amiért le kéne mondania. Vadai Ágnes azt mondja az ATV-ben: „Nem kamu, de mindegy.” De hát bebizonyosodott, hogy kamu, bebizonyosodott, hogy nem valós, ő mégis bemegy az ATV-be, és azt mondja, nem, ez nem kamu. Vagy Szabó Timea, aki szintén inkább a kormánypárti képviselők magatartását tartja ezzel kapcsolatban szégyenletesnek, és ne papoljon arról a jobboldal, hogy ki méltó az ülésvezetésre. Miért teszik ezt? Miért mondják ezt? Mert igazából mindenkinek megvan a maga kamuhíre meg a maga kamuvideója. Megvan Korózs Lajos kamuvideója, aztán pedig a kamustatisztikái, hogy visszaeső álhírgyártó, de hát azért ne feledjük el: Tóth Bertalan, Molnár Zsolt és Nyakó István volt az, aki átnézte ezt a videót és jóváhagyta. Ujhelyi István baloldali európai parlamenti képviselő volt az, akinek az operatőre ezt leforgatta. Bangóné volt az, aki a gyorstesztekről azt mondta, hogy nem indul el gyorstesztelés azon a napon, amikor elindult a gyorstesztelés. De szintén ő volt az, képviselő asszony, aki megosztott egy olyan hírt, hogy ötpercenként viszik a halottakat egy kórházból, majd amikor jött erre a helyreigazítás, akkor csak törölte a hírt, de nem tette közzé a helyreigazítást. Mégiscsak Szél Bernadett volt, aki azt mondta, hogy nincs védőfelszerelés a kórházakban, és neki kell vinni a maszkokat, miközben sok-sok millió védőfelszerelés érkezett akkortájt, nap mint nap, és amit lehetett, rögtön vittek is a kórházakba. Vagy például Szabó Timea volt az, aki azt állította itt a parlamentben, a maga álhírét, hogy Magyarországon halnak meg a legtöbben. Mindenkinek megvan a baloldalon a maga álhíre. Ugyanő mondta, hogy felelőtlenség volt a kórházakban ágyakat kialakítani a koronavírusos betegeknek. De folytathatnánk, Arató képviselő úr, aki délután kettőkor itt a parlamentben azt mondta, hogy eltitkoltak az adatok az óvodák és az iskolák fertőzöttségével kapcsolatban, amit előtte pár órával, az operatív törzs 11 óra 15-kor kezdődő koronavírus-sajtótájékoztatóján maga Maruzsa Zoltán jelentett be. Majd Dobrev Klára azt mondta, hogy tízből nyolc tesztért fizetni kell. Azért nem mondatják le Korózs Lajost, mert mind cinkosok, mert mindenkinek megvan a baloldalon a maga álhíre, és ha egyet lemondatnak, félnek, hogy dominószerűen majd nekik is le kell mondaniuk, ezért védik Korózs Lajost. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Ezzel a napirend előtti felszólalások végére értünk. Felkérem Tiba István jegyző urat, hogy ismertesse a további napirenden kívüli felszólalásokat. Parancsoljon, jegyző úr, öné a szó. [[13.10]]
Tisztelt Országgyűlés! A mai napon napirend utáni felszólalásra jelentkezett Rétvári Bence, KDNP; Dudás Róbert, Jobbik; Keresztes László Lóránt, LMP; Kállai Mária, Fidesz; Hoppál Péter, Fidesz; Tordai Bence, Párbeszéd; Z. Kárpát Dániel, Jobbik; Hajdu László, DK; Varju László, DK; Varga Zoltán, DK; Ander Balázs, Jobbik; Steinmetz Ádám, Jobbik.
Köszönöm szépen, jegyző úr. Tisztelt Országgyűlés! Most, 13 óra 10 perckor elkezdjük az azonnali kérdések tárgyalását.Jakab Péter frakcióvezető úr és Szilágyi György képviselő úr, a Jobbik képviselői, azonnali kérdést kívánnak feltenni a miniszterelnök úrnak: „Mit gondol erről, Miniszterelnök úr?” címmel. Miniszterelnök úr távolléte miatt válaszadásra Varga Mihály miniszterelnök-helyettes urat jogosította föl. Kérdezem Szilágyi György képviselő urat, hogy elfogadjae a válaszadót, vagy megvárja a miniszterelnök úr jelenlétét az ülésteremben, és tőle kéri személyesen a választ. Parancsoljon!
Nem fogadjuk el a helyettesítést.
Köszönöm szépen. Tájékoztatom a képviselő urat, hogy miniszterelnök úrnak a harmadik soron következő azonnali kérdések órájában kell válaszolnia.Tisztelt Országgyűlés! Csányi Tamás és Lukács László György képviselő urak, a Jobbik képviselői, azonnali kérdést kívánnak feltenni az emberi erőforrások miniszterének: „Mit gondol erről, Miniszter úr?” Tisztelt Csányi Tamás Képviselő Úr! Tisztelettel kérdezem önt, hogy elfogadjáke a válaszadó személyét, aki a miniszter úr távolléte miatt Rétvári Bence államtitkár úr, vagy megvárják a miniszter úr jelenlétét a parlamentben, és tőle személyesen kérik a választ.
Köszönjük szépen, megvárjuk a miniszter urat.
Köszönöm szépen. Tájékoztatom önt, tisztelt képviselő úr, hogy a miniszter úrnak a harmadik soron következő azonnali kérdések órájában kell választ adnia.Tisztelt Országgyűlés! Z. Kárpát Dániel képviselő úr, a Jobbik képviselője, azonnali kérdést kíván feltenni az igazságügyi miniszter asszonynak: „Miért rombolja a családokat a ’családbarát’ kormány?” címmel. Tisztelt Képviselő Úr! Miniszter asszony távolléte miatt válaszadásra Völner Pár államtitkár urat jogosította föl. [[Z. Kárpát Dániel bólint.]] Köszönöm szépen. Jelzi a képviselő úr, hogy elfogadja a válaszadó személyét. Z. Kárpát Dániel képviselő úré a szó. Parancsoljon!
Tisztelt Elnök Úr! Tisztelt Ház! Tisztán emlékszem 2016-ra, az egyik miniszterelnöki bejelentésre, melynek idején minden családot koccintásra hívott Orbán Viktor miniszterelnök úr annak alkalmából, hogy az IMF-től, illetve az EU-tól felvett hitel visszafizetése megtörtént, és hangos retorikával méltatták a saját teljesítményüket; miszerint a devizahiteleket, az összes hitel devizaállományát érdemben tudták csökkenteni.Ezzel szemben a napokban robbant a hír, miszerint Magyarország felvett mintegy 800-900 milliárdnyi devizaalapú hitelt 10-30 évre, és ezzel párhuzamosan, talán már a vétóra készülve, miután ezt a hitelfelvételt megtették, bejelentették azt, hogy meg fogják vétózni azt az európai költségvetést, amelynek alapján egy igen komoly támogatási volumen és egy ennél, az említettnél talán azért nem rosszabb feltételekkel rendelkező hitel is elérhető lett volna, példának okáért a magyar gazdaság újjáépítése, szinten tartása érdekében. Amit ezzel párhuzamosan elmulasztott Magyarország Kormánya, az a magyar munkahelyvédelmi alap konstrukciójának megfelelően a kieső munkabérek legalább 80 százalékának a kipótlása. Önök még a tavaszi időszakban is alig 15-20 százalék kipótlására voltak képesek. Most pedig kettő ágazat tekintetében, a munkavállalók sajnálatos módon elenyésző kisebbsége esetén tesznek lehetővé egy 50 százalékos megoldást. Látszik tehát, hogy a munkanélküliek száma folyamatosan növekedni fog, mert válság van, és ez a kormány elhibázta, elrontotta a válságkezelést, eközben nemzetközi hitelekkel eladósítja az országot. Gondoljunk csak a Budapest-Belgrád megoldás mögött húzódó kínai, hosszú távú, 850 milliárdos nagyságrendű hitelre, és gondolhatunk egyéb keleti országokból származó óriási megahitelekre. Egyértelmű tehát a kérdésem, államtitkár úr: koccintás helyett miért érik el azt, hogy Magyarországot újra nemzetközi hitelek fojtogassák, ráadásul sokkal több irányból, mint a korábbi évtizedekben? Köszönöm. [[Taps a Jobbik padsoraiban.]]
Köszönöm szépen. Mint említettem, a választ Völner Pál államtitkár úrtól fogjuk hallani. Parancsoljon, államtitkár úr, öné a szó.
Köszönöm a szót, elnök úr. Tisztelt Ház! Tisztelt Képviselő Úr! Nagyon örülök, hogy most már az Igazságügyi Minisztérium költségvetési kérdésekben is kompetenssé válhatott, és tudok választ adni az ön kérdésére. De ha visszaemlékszünk a 2010-ben induló helyzetre, akkor ön is nagyon jól tudja, hogy legalább 50 százalékos volt az államadósság devizaaránya. [[Varga Mihály széttárja a karjait.]] Ezt Varga Mihály pénzügyminiszter úr nagy munkával, jegybankkal, mindenkivel karöltve 20 százalék körüli összegre le tudta vinni. Az is látszik, hogy ideológiai-politikai zsarolás áldozatai vagyunk Brüsszelben. Talán nem tűnt föl önnek, de van kint önöknek egy képviselőjük, akivel néha konzultálhatnának – önök is támadnak egyébként bennünket ezen a területen , ahol a nekünk járó források kérdését össze akarják kötni ezekkel az ideológiai-politikai zsarolásokkal. És nagyon jól emlékszünk, amikor nyáron a magyar parlament hozott egy olyan határozatot, hogy a kormány nem fogadhat el olyan költségvetést, amelybe ezt a zsarolási eszközt beépítik. Lehet, hogy nem emlékszik rá, majd megküldjük egyébként, ha kívánja. Ebből levezethető, hogy a magyar kormány pozíciója kötött. Az is látszik ugyanakkor, hogy mint említettem, még egy 20 százalék körüli devizaadósság-arányunk van, ami megkívánja azt, hogy kellő tartalékokkal rendelkezzünk, és ha a szövetségeseikkel megbeszélik ott, a baloldalon, akkor látható, hogy 2015-től általában rövid lejáratú devizahiteleket kaptak. A magyar gazdaságnak, a költségvetésnek nagy elismerése, hogy hosszú távú devizahitelekkel sikerül majd ezeket kiváltanunk a jövőben, és az is látszik, hogy annak a zsarolásnak, ha önök így vezetik le, nem válhatunk az áldozataivá, hogy nem veszünk fel közös európai uniós hitelt, amennyiben gyakorlatilag még utána azt is ki akarják kötni, hogy utána nem kaphatjuk meg azokat az egyébként nekünk járó kohéziós forrásokat, amelyekkel más engedményeket tettünk, többek között, hogy a piacainkat megnyitottuk egy védtelen gazdaságként az Unió tőkeerős államai előtt. Köszönöm. [[Taps a kormánypárti padsorokban.]]
Köszönöm szépen, államtitkár úr. Egyperces viszonválasz illeti meg Z. Kárpát Dániel képviselő urat. Parancsoljon!
Tisztelt Elnök Úr! Tisztelt Ház! Völner képviselőtársammal ellentétben, aki feltételezhetőn nem konzultált az utóbbi fél órában EP-képviselővel, én igen, ott is egyöntetű a vélemény azt illetően, hogy a jogállamisági kritériumok között nem szerepel az önök által rendszeresen emlegetett migrációs tematika, és a gendertematika sem. Én egyiket sem támogatnám, ha ráerőszakolnák Magyarországra, de önök egész egyszerűen hazudnak. Ha nem így van, akkor államtitkár úr most álljon fel, és a fake news-gyártás helyett jelölje meg azt a konkrét uniós döntést, hivatkozási alapot [[Közbeszólások a Jobbik padsoraiban.]] amely alapján ezt az elképesztő injekciós hazugságkampányt folytatják a parlamentben. Amiről én szeretnék beszélni: a jogállamisági kritériumokon önök ott borulnának, hogy szinte a teljes fideszes felső vezetés – tisztelet a kivételnek – rokonsága, baráti köre olyan zsíros, milliárdos megbízásokon gazdagodhatott az elmúlt tíz évben, amelyek jogállami körülmények között létre sem jöhettek volna. Mindent elmond önökről, hogy örültek az IMF-béklyóból való szabadulásnak – én is , de most hozzáteszik, hogy mekkora büszkeség Magyarországnak, hogy egy ezermilliárdos idegen [[Az elnök a csengő megkocogtatásával jelzi az időkeret leteltét.]] devizahitelt 30 éves időtartamra kapnak meg. Gratulálok, ha önök szerint ez a sikeres válságkezelés, ünnepeljenek! Mi inkább a magyar munkavállalók kieső munkabérét szeretnénk pótolni, béruniót keresztülvinni és újjáépíteni ezt az országot. Köszönöm. [[Taps a Jobbik padsoraiban.]]
Köszönöm szépen, képviselő úr. Egyperces viszonválasz illeti meg Völner Pál államtitkár urat is. Parancsoljon, öné a szó.
Köszönöm a szót, elnök úr. Nem gondoltam volna tíz évvel ezelőtt, hogy a Jobbik majd felszólal egy napon a parlamentben, és azt fájlalja, hogy a magyar közbeszerzéseken magyar vállalkozások is nyerhetnek [[Felzúdulás a Jobbik padsoraiban. – Közbeszólások ugyanott, köztük: Szégyelld magad! – Z. Kárpát Dániel: Magyarok lophatnak?]] és a magyar vállalkozók is juthatnak olyan megbízásokhoz, amelyekből például infrastruktúra-beruházások létesülhetnek. [[Dr. Varga-Damm Andrea folyamatosan közbeszól.]] z lehet, hogy önöknek fáj. Ha önök szerint a közbeszerzés lopás, akkor menjenek ki Brüsszelbe, magyaráztassák el maguknak, hogy mit jelent a közbeszerzés, és hogy milyen a versenyeztetés, mi a tender. [[Közbeszólások a Jobbik padsoraiból.]] Induljanak el önök is tenderen [[Az elnök a csengő megkocogtatásával jelzi az időkeret leteltét.]] , vagy a barátaik vagy a vállalkozóik, és ahogy sérelmet tapasztalnak, utána… A másik egyébként, ahonnan elindult, mert bár rövid az idő, de arra is választ adnék, hogy ha a jogi tanulmányait ön is elvégezte volna vagy elvégzi a közeljövőben, akkor jogtörténetet is tanítanak, szerepel abban olyan, hogy gumiparagrafus. Amivel az Unió operál, az egy gumiparagrafus. Gyakorlatilag úgy dughatnánk hurokba a nyakunkat, hogy abban a pillanatban meghúznák azt a pórázt, amitől meg is fulladhatnánk. Köszönöm a figyelmet. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Mesterházy Attila, képviselő úr, az MSZP képviselője, azonnali kérdést kíván feltenni a miniszterelnök úrnak: „Miért nem támogatják, hogy létrejöjjön egy olyan mechanizmus, amivel az EU képes biztosítani a közösen vallott értékek és alapelvek érvényesülését a tagországokban?” címmel. [[13.20]] Tisztelt Képviselő Úr! A miniszterelnök úr távolléte miatt válaszadásra Varga Mihály miniszterelnök-helyettes urat jogosította fel. Tisztelettel kérdezem önt, hogy elfogadjae a válaszadó személyét.
Igen, elnök úr, elfogadom a miniszterelnök-helyettes úrnak a válaszát. Köszönöm. [[Dr. Rétvári Bence: Már a választ is?]]
Nagyon szépen köszönöm. Mesterházy Attila képviselő úré a szó. Parancsoljon!
Köszönöm. Tisztelt Miniszterelnök-helyettes Úr! Az Európai Uniónak jelenleg a gyengeségei közé tartozik, hogy nehezen tud a saját maga által vallott értékeknek és elveknek érvényt szerezni. Egy országnak, amíg csak törekszik az Unió tagjává válásra, komoly feltételrendszernek kell eleget tenni a jogállamiság, a demokrácia, az emberi és kisebbségi jogok betartása terén. Tagként azonban már nincs ilyen szoros kontroll az országok felett. Ennek oka leginkább abban keresendő, hogy az Unió intézményei félnek beavatkozni egy-egy kormány belügyeibe. Az a meggyőződésem, hogy közös értékeink és elveink érvényre juttatását nem lehet mérlegelés tárgyává tenni. Fel kell tehát ruházni az Európai Uniót olyan eszközökkel, hogy tagjait folyamatosan az értékek képviseletére és az alapelvek betartására késztesse. Ellentmondás, ha elvárjuk az Uniótól, hogy vegye rá a normakövetésre a tagállamok kormányait, de vonakodunk attól, hogy ehhez a szuverenitásunkat esetleg csorbító felhatalmazást adjunk. Mert az Uniónak ügyelnie kell arra, hogy értékeinek védelme ne csak papíron valósuljon meg, ezeket az értékeket az Unió tagjaként egyetlen tagállam se sérthesse meg. Meggyőződésem, az Európai Unió nem habozhat, amikor arról van szó, hogy egyes kormányok megsértik az Unió által vallott értékeket. Ki kell dolgozni azokat az eljárásokat, amelyeket ilyen esetben alkalmazni lehet, hogy egyetlen tagállam se bújhasson a be nem avatkozás nemzetközi jogi elve mögé. Kérdezném a miniszterelnök-helyettes urat: mi erről a véleménye? Köszönöm szépen.
Köszönöm szépen, képviselő úr. Megadom a szót Varga Mihály miniszterelnök-helyettes úrnak. Parancsoljon!
Köszönöm a szót, elnök úr. Tisztelt Ház! Tisztelt Képviselő Úr! A jogállamiság megőrzése a tagállamokban elsősorban a nemzeti alkotmányos intézmények felelőssége, ezt az Alaptörvény és az alkotmányos intézményrendszer Magyarországon megfelelően biztosítja. Egyes politikai szereplők ugyanakkor politikai nyomásgyakorlásra használják a jogállamiság fogalmát és alapértékét, és változatos szankciós eszközöket kívánnak erre hivatkozással alkalmazni Magyarországgal szemben. Ezeknek a törekvéseknek sok esetben még alapszerződési jogalapja sincs. Az uniós jogállamisági eljárások mára ideológiai alapú politikai boszorkányüldözéssé váltak, megosztották a tagállamokat. Párbeszéd helyett egyoldalú vádaskodást, kölcsönös megértés helyett feloldhatatlan konfliktusokat szültek, jogállami elvek helyett a politikai érdekérvényesítés eszközei lettek. A jogállamiságot nem lehet olyan eszközökkel védeni, amelyek a jogállam alapvető követelményeinek maguk sem felelnek meg. Tisztelt Képviselő Úr! Tehát azt tudom önnek válaszolni, hogy Magyarország, mint ahogy eddig is, ezután is saját maga szuverén módon hozza meg a döntéseit. Természetesen az Európai Unióhoz csatlakoztunk, vállaltunk különböző jogkövetkezményeket is, ezeket átvezettük a jogrendszerünkbe. Amikor ilyen típusú ellentmondás van, az Európai Bírósághoz kell fordulni végső esetben, ha nincs egyébként köztes megállapodás, hogy kinek van igaza. Azt szeretném önnek mondani, hogy Magyarország talán az egyetlen ország az Európai Unióban, ahol az Európai Bíróság valamennyi, ránk vonatkozó ítéletét végrehajtottuk. Mindegyiket, tisztelt képviselő úr. Most is azt mondjuk, hogy van egy kialakult jogi egyeztetési forma, ezen végig kell menni, amennyiben az Európai Bizottság – hiszen itt nem az Unióról, hanem a Bizottságról van szó – fenntartja azokat az állításait, amelyeket korábban Magyarországgal szemben megfogalmazott. Köszönöm, elnök úr. [[Taps a kormánypártok soraiban.]]
Köszönöm szépen, miniszterelnök-helyettes úr. Egyperces viszonválaszra Mesterházy Attila képviselő úré a szó. Parancsoljon!
Köszönöm szépen. Tisztelt Miniszterelnök-helyettes Úr! Ha jól értettem, akkor nem ért velem egyet. Ez azért érdekes, mert amit én felolvastam, az szóról szóra az önök „Igen, Magyarország többre képes!” fideszes európai parlamenti választási programjából való [[Derültség az ellenzék soraiban.]] a 35. oldalon, a 41. oldalon és a 44. oldalon található, megmutatnám [[Derültség az ellenzék soraiban.]] [[Derültség az ellenzék soraiban.]] a 35. oldalon, a 41. oldalon és a 44. oldalon található, megmutatnám , ebben a dokumentumban van benne. Tehát talán ez az első eset, miniszterelnök-helyettes úr, amikor támogatnám a Fidesznek a programját (Derültség az ellenzék soraiban.), és azt kérném öntől, hogy egyszer az életben tartsák azt be, amit egyszer már leírtak a magyar választópolgároknak, és ezeket a követeléseket, amelyeket megfogalmaztak 2009-ben, igaz, akkor Gyurcsány-kormány volt még, szocialista kormány volt hatalmon, na, ezeket most itt a lehetőségük, hogy betartsák, hiszen most végre az Európai Unió is hasonlót akar, mint amit maguk szeretnének. (Derültség az ellenzék soraiban.) Úgyhogy ennél jobb kompromisszumot és ilyen jó történelmi helyzetet el sem lehet képzelni. Az élet úgy hozta, hogy önök nagyon könnyen teljesíteni tudják a saját programjukat, amit ígértek a választópolgároknak. Köszönöm szépen, elnök úr. (Taps az ellenzék soraiban.)
Köszönöm szépen, képviselő úr. Egyperces viszonválasz illeti meg a miniszterelnök-helyettes urat is. Parancsoljon!
Köszönöm szépen, elnök úr. Tisztelt Ház! Tisztelt Képviselő Úr! Sajnálom, hogy ön nem olvasta tovább ezt a szöveget, mert ha tovább olvasta volna ezt a szöveget, ebben az is szerepel, hogy a Fidesz célja Magyarország és a magyar emberek védelme. Tehát ha ez a két dolog egymással szembemegy, nyilvánvaló, hogy a magyar emberek mellett fogunk kiállni, és Magyarország védelmét fogjuk megvalósítani. Nagyon sajnálom, hogy ön megint abba a hibába esett, mint annak idején, amikor áfakommandót követelt ebben az országban, és a magyar kereskedőket akarta megbüntetni. Ne a magyar emberek ellen politizáljanak, ne a magyar iparral, a magyar gazdasággal és Magyarországgal szemben, hanem Magyarországért! Ezt szeretnénk önöktől is kérni. Köszönöm szépen. [[Taps a kormánypártok soraiban.]]
Köszönöm szépen, miniszterelnök-helyettes úr. Tisztelt Országgyűlés! Varga Zoltán képviselő úr, a DK képviselője, azonnali kérdést kíván feltenni az emberi erőforrások miniszterének: „Hogyan számol el az ’emberminisztérium’ több ezer magyar halálával?” címmel. Tisztelt Képviselő Úr! A miniszter úr távolléte miatt válaszadásra Rétvári Bence államtitkár urat jelölte ki. Tisztelettel kérdezem önt, hogy elfogadjae a válaszadó személyét, vagy megvárja a miniszter úr jelenlétét.
Köszönöm szépen, elfogadom.
Köszönöm szépen. Varga Zoltán képviselő urat illeti a szó. Parancsoljon!
Köszönöm szépen. Tisztelt Elnök Úr! Tisztelt Ház! Tisztelt Államtitkár Úr! Ön alig tíz perce hazugsággal vádolta a baloldal politikusait, holott ha a pandémiás időszakban valaki ordas nagyot hazudott a magyar emberek szemébe itt, ebben a Házban, az nem más, mint nemzetünk fénylő csillaga, az önök törzsfőnöke, a miniszterelnök. Ő volt az, aki azt ígérte alig pár hónappal ezelőtt, hogy aki megbetegszik, azt megmentik. Jelezném: 3891 koronavírusban elhunyt beteget tartanak most nyilván, egy olyan nyilvántartás szerint, hozzá kell hogy tegyem, aminek pontosságában nagyon sok ember amúgy kételkedik. Az orvosok, ápolók és mentősök egyértelműen hősies munkát végeznek, mégsem tudják megakadályozni látható módon a tömeges fertőződést, nincs már elég szakember a betegekhez, és a fürkészek által összehordott sok százmilliárd forintos lélegeztetőgépek működtetéséhez sem. Több kórházban a váróban, székeken fekszenek a vírus által elgyötört, szenvedő emberek, de azt is látjuk a képeken különben – nem egy újsághír foglalkozik ezzel , hogy lázas betegen kinn, az utcán várakoznak covidos betegek tesztre várva. Nem végeznek elegendő, a kór terjedésének megakadályozásához szükséges tesztet. A kérdés az, hogy miért van az, hogy Szlovákia az év végéig kétszer is leteszteli az összes állampolgárt, és nálunk ez valahogy nem sikerül. Nehogy közelebb kerüljünk esetleg a valós számok megismeréséhez? Emlékezzünk, tíz éve volt az önök kormányának arra, hogy javítson az egészségügy állapotán. Ehhez képest látjuk, hogy az egészségügy romokban, gyakorlatilag a tönk szélén áll. És már nem csak a vírus elleni harc és védekezés elégtelen, amelybe magyarok halnak bele a maguk bűnei és hibái miatt. Ne feledjük, önök azt ígérték, hogy lesz elegendő influenzaoltás, és látjuk már ma, ez is hazugság lett. Műtétek maradnak el, aki pedig infarktust kap, esetleg sztrókot, annak már szinte esélye sem marad a túlélésre, hiszen osztályokat zártak be, vagy olyan leterheltek, hogy egyszerűen nincs lehetőség a gyógyításra, és a sürgősségi ellátás is romokban van. Miért nem tesztelik le az országot? Miért hiánycikk az influenzaoltás? Hány honfitársunk elvesztésével számol a kormány a saját mulasztása miatt? Várom a megtisztelő válaszát. [[Szórványos taps az ellenzék soraiban.]]
Köszönöm, képviselő úr. Rétvári Bence államtitkár úr válaszol.
Köszönöm szépen. Engedje meg, hogy egy mondatot idézzek önnek, képviselő úr, párttársától, amely egyrészről cáfolja azt, amit ön mondott a tények tekintetében, másrészről mutatja, hogy pontosan kinek drukkol a Demokratikus Koalíció. Arató Gergely egy tévéinterjúban azt mondta, szó szerint idézem: „Magyarország sajnos túl jól áll a halálozási adatokban.” Utólag e miatt a mondata miatt elnézést is kellett kérnie. [[13.30]] Tisztelt Képviselő Úr! Minden egyes emberélet számít – nem úgy, mint a svédek, mi minden ember életéért küzdünk, nem mondunk le senkiről, vagy mint a svájciak, akik az időseket, krónikus betegeket nyilatkoztatják, hogy tulajdonképpen életben akarnake maradni vagy sem, Svédországban nem is nyilatkoztatják, hanem csak magukra hagyják őket , mi minden emberért küzdünk. Ezek az országok azok, amelyek emberségből kioktatnak minket egyébként minden negyedévben. Ezért, hála istennek, Magyarországon kevesebb ember hunyt el koronavírusos betegként 1 millió lakosra vetítve, mint akár Bulgáriában, Írországban, Svájcban, Luxemburgban, Romániában, Hollandiában, Svédországban – Svédországban több mint másfélszer, közel kétszer annyian, mint Magyarországon , Csehországban, Franciaországban, az USA-ban – Franciaországban és az USA-ban kétszer annyian hunytak el arányosan , Olaszországban, Angliában, Spanyolországban, Belgiumban, utóbbiban három és félszeresen. Bár ön azt mondja, hogy a statisztikákban kételkedik, tisztelt képviselő úr, de más országokkal szemben Magyarország egy sokkal szélesebb körű statisztikát tesz közzé, hiszen mindenkinek az adata itt szerepel, akiknél a halál pillanatában a koronavírus-betegséget kimutatták. Ugyan körülbelül 6-7 százaléka ezeknek a sajnálatos elhunytaknak az, akinél nem mutatnak ki más betegséget is, ami egyébként a halálhoz vezethetett, de ettől függetlenül ők mind szerepelnek ebben a statisztikában, tehát itt egy sokkal szélesebb körű statisztikáról van szó. A teszteléseknél pedig más országok nemcsak a PCR-teszteket, amelyek a leginkább megbízhatóak, hanem minden más gyorstesztet is beleszámoltak a különböző statisztikájukba a korábbi időszakban, ezért is lehetnek olyan különbségek, amikre ön is hivatkozik, tisztelt képviselő úr. [[Az elnök a csengő megkocogtatásával jelzi az időkeret lejártát.]] Innen folytatom az egy percemben. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Egyperces viszonválaszra Varga Zoltán képviselő úré a szó, parancsoljon!
Köszönöm szépen. Tisztelt Államtitkár Úr! Önök papírtigrisek. Ötvenszer hallottam ezeket az adatokat, de én azt tudom mondani, hogy az egyik ismerősöm sírva hívott fel, azt mondta, hogy koronavírusos, és halálfélelme van; attól fél, hogy be fog kerülni a kórházba, mert ha bekerül, ott meg fog halni, mert a magyar egészségügy képtelen ellátni különben a betegeket. Az ő családjában már történt úgy haláleset, hogy egyszerűen nem volt elég kapacitás arra, hogy meggyógyítsák.Érdekes módon önök az ingyenes parkolásban hisznek: úgy gondolják, hogy majd az ingyenesen parkolás fogja megoldani ezt a problémát, nem pedig az egészségügy rendbetétele. Hát nem érzik, hogy milyen visszás ez a helyzet? Hogy ön hiába mond számokat, az emberek Magyarországon kétségbe vannak esve, nem hisznek önöknek. Nem velem van a baj, nem én nem hiszek önöknek, azok a betegek vannak kétségbeesve, akik attól félnek, hogy a kormány magukra hagyja őket. Hát ez a legnagyobb baj! Nekik magyarázza a bizonyítványát, ne nekem! Köszönöm szépen.
Köszönöm szépen, képviselő úr. Egyperces viszonválaszra Rétvári Bence államtitkár úré a szó, parancsoljon!
Köszönöm szépen. Mi önökkel szemben nemcsak az ingyenes parkolásban, hanem az ingyenes egészségügyben is hiszünk, hiszen önök bevezették a fizetős egészségügyet vizitdíjjal, kórházi napidíjjal. [[Közbeszólás a kormánypártok padsoraiból: Így van!]] Önök csökkentették az egészségügyi kiadásokat; bezártak négy kórházat; elbocsátottak hatezer egészségügyi dolgozót. Ezek mind a biztonságot szolgálták az önök idejében, tisztelt képviselő úr? Nézze meg az OECD kimutatásait! Önök voltak az egyetlenek, akik lakosságarányosan, egy lakosra vetítve csökkentették az egészségügyi kiadásokat, míg mi a hetedik legnagyobb arányban emeltük ezeket a kiadásokat, tisztelt képviselő úr. Nézze meg az OECD-statisztikákat! És Magyarországon nem olvashat olyan híreket, mint más országokban, hogy bizonyos betegeket már az autójukban kezelnek, amivel megállnak a kórház előtt, és oda viszik ki a lélegeztetőkészüléket, vagy a kórházi étteremből csinálnak intenzívápoló-szobát. [[Rig Lajos közbeszól.]] Ön nem olvashat olyat, hogy nem kapnak ágyat a kórházi betegek, mert Magyarországon minden beteg részére, akit kórházba szállítottak, eddig is, és ezután is volt kórházi ágy, volt személyzet, és volt szükséges lélegeztetőgép, az a lélegeztetőgép, amit önök támadtak. Támadtak az elején azért, mert kevés; aztán közben azért, mert sok; utána pedig mindenféle más [[Dr. Varga-Damm Andrea közbeszól.]] indokokkal támadták a [[Az elnök a csengő megkocogtatásával jelzi az időkeret lejártát.]] lélegezgetőgép-beszerzéseket. Tisztelt Képviselő Úr! Amit önök tesznek, az felelőtlenség, kamuhírgyártás és kamuvideó-gyártás. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Képviselőtársaim! Keresztes László Lóránt képviselő úr, az LMP frakcióvezetője, azonnali kérdést kíván feltenni a miniszterelnök úrnak: „Ki vállalja a felelősséget, Miniszterelnök úr?” címmel. Tisztelt Frakcióvezető Úr! A miniszterelnök úr távolléte miatt válaszadásra Varga Mihály miniszterelnök-helyettes urat jogosította föl. Tisztelettel kérdezem önt, elfogadjae a válaszadó személyét, vagy a miniszterelnök úrtól személyesen kéri a választ.
Köszönöm, elnök úr, megvárom miniszterelnök urat.
Köszönöm szépen. Tájékoztatom önt, frakcióvezető úr, hogy miniszterelnök úrnak a harmadik soron következő azonnali kérdések órájában kell válaszolnia.Tisztelt Országgyűlés! Ungár Péter képviselő úr, az LMP képviselője, azonnali kérdést kíván feltenni a Miniszterelnökséget vezető miniszter úrnak: „Kinek nem jut pénz?” címmel. Tisztelt Képviselő Úr! Miniszter úr távolléte miatt válaszadásra Orbán Balázs államtitkár urat jelölte ki. Tisztelettel kérdezem önt, elfogadjae a válaszadó személyét.
El.
Köszönöm szépen. Ungár Péter képviselő urat illeti a szó, parancsoljon!
Köszönöm szépen a szót. Tisztelt Államtitkár Úr! Tisztelt Országgyűlés! A nemzet egy emberként tisztelettel adózik az egészségügyi és szociális dolgozók teljesítménye előtt, ezt mondta Kásler miniszter úr a tegnapi napon, és ezzel szerintem mindannyian csak egyet tudunk érteni. Nagyon jó, hogy most már legalább verbálisan tisztelettel adóznak a szociális dolgozók előtt. Jobb lenne, hogyha ezt a verbális tiszteletet anyagi és egyéb tisztelet követné, ugyanis az a helyzet, hogy a miniszterelnök meg a miniszter Facebook-posztjaiból nem lehet a rezsit kifizetni, és nem lehet a gyermeknek iskolatáskát venni.A következő történt. Először is, kiadtak egy rendeletet, amiből mindenféle épeszű érveléssel megmagyarázhatatlan módon kimaradtak a szociális dolgozók az ingyenes utazásból, amit biztosítottak az egészségügyi dolgozóknak. Ezt az magyarázza, hogy az EMMI nem tud megírni egy rendeletet, ezt önök tudják is pontosan, hogy így van – így volt ez már korábban több esetben is , úgyhogy kérem, próbálja jelezni, hogy mi oka lehetett ennek. A másik pedig, hogy a mai napig elmaradt az az összesen 45 milliárd forintba kerülő egyszeri 500 ezer forintos bérkiegészítés, amit helyesen megadtak az egészségügyi dolgozóknak, de nem adtak meg a szociális dolgozóknak. Miért hazudják azt, hogy nincs meg ez a 45 milliárd a költségvetésben, és miért nem adják meg ezt az egyszeri bérkiegészítést azoknak a szociális dolgozóknak, akiknek a 80 százaléka a garantált bérminimumot keresi, és akik jelenleg az egyik legaktívabb küzdelmet folytatják a koronavírus-válság ellen? Ha önök politikát csinálnak idősotthoni fertőzésekből, akkor csináljanak politikát abból is, hogy kik dolgoznak az idősellátásban, a hajléktalanellátásban, a családsegítőknél, és adják meg az egyszeri 500 ezer forintos bérkiegészítést.
Köszönöm szépen, képviselő úr. Orbán Balázs államtitkár úr válaszol az elhangzottakra. Parancsoljon, államtitkár úr, öné a szó.
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Egy visszautasítással szeretnék kezdeni: nem mi csinálunk politikát a járvány elleni védekezésből, hanem önök csinálnak politikát ebből. Mi úgy gondoljuk, hogy ez alapvetően egy olyan egészségügyi és gazdasági krízis, amit csak összefogással lehet kezelni, és minden egyes parlamenti felszólalásunk is arról szól, hogy megköszönjük mindenkinek, aki a járvány elleni védekezésben részt vesz – számos ilyen területről tudunk mondani foglalkozásokat, társadalmi csoportokat , tehát megköszönjük mindenkinek a megfeszített munkáját. Ez egy olyan időszak, amikor az összefogásra lenne szükség. Ezt egyedül az önök részéről, az ellenzéki pártok részéről nem tapasztalhattuk meg. Szerencsére a védekezés az önök segítsége nélkül is zajlik. Egy dolgot szeretnénk kérni, hogy az álhírgyártással hagyjanak fel, mert az viszont sajnos alkalmas eszköz arra, hogy a védekezés hatékonyságát aláássa. Hogyha ezt ön nem veszi magára, annak nagyon örülök, de akkor arra szeretném kérni, hogy vesse be az ellenzéki oldalon meglévő befolyását, és vegye rá képviselőtársait is, hogy ezt ne tegyék így. Egyébként ami a béremeléseket illeti, ez egy fontos dolog, mert azt gondolom, hogy még ilyen nehéz gazdasági időszakban is kulcsfontosságú az, hogy a különböző társadalmi csoportokat a kormány elismerje, és anyagilag is megpróbálja őket támogatni. Így tettünk az orvosokkal és a szakápolókkal kapcsolatban; így tettünk egyébként a nyugdíjasokkal kapcsolatban; így tettünk a családokkal kapcsolatban. És hogyha megnézi a számokat, akkor az látszik, hogy így teszünk a szociális dolgozókkal kapcsolatban is, ugyanis az ő átlagbérük 2010 óta 115 százalékkal nőtt, tehát ott is van egy futó béremelési programunk. Ezt fenntartjuk a válság ellenére is. Arra szeretnénk kérni önöket, hogy támogassanak minket ebben. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Egyperces viszonválaszra Ungár Péter képviselő úré a szó. Parancsoljon, képviselő úr!
Köszönöm szépen a szót. Államtitkár Úr! Nagyon-nagyon nehéz nekem megértenem, hogy ön pontosan mire válaszolt, mert kettő kérdést tettem fel: miért maradtak ki az ingyenes utazásból a szociális dolgozók, amikor nekik is szükségük van erre? Ez volt az első kérdés. A második pedig, hogy hol van az 500 ezer forintos bérkiegészítés, amit megérdemelnek ugyanúgy, mint az egészségügyi dolgozók.Azt mondják, hogy 45 milliárd nincs a költségvetésben. Többet költöttek most kiemelt kormányzati beruházásként a Hajdú megyei MotoGP-pályára, és 300 milliárdot csoportosítottak át pár nappal ezelőtt, ebből 80 milliárd a nagyvállalatok megsegítésére ment. Ha van 80 milliárd arra, hogy megsegítsék a nagyvállalatokat, van 45 milliárd arra, hogy az egyik legszebb szakmát végző magyar szociális dolgozóknak egyszeri 500 ezer forintos bérkiegészítést adjanak.
Köszönöm szépen, képviselő úr. Egyperces viszonválasz illeti meg Orbán Balázs államtitkár urat is. Parancsoljon! [[13.40]]
Köszönöm a szót. Tisztelt Elnök Úr! Tisztelt Képviselő Úr! Azt gondolom, a szociális dolgozók nevében is talán meg lehet köszönni az ön politikai aktivitását, amit ezen a téren kifejt itt a Ház falai között. Azt csak egy dolog tenné hitelessé, hogy ha egyszer, legalább egyetlenegy alkalommal, amikor ezzel a béremeléssel kapcsolatban a parlamentnek döntenie kell, akkor ön igen gombot nyomna, tehát támogatná azt a béremelési programot, amit jelen pillanatban folytatunk, és aminek köszönhetően az ő bérezésük folyamatosan emelkedik. Én nem látok kettős mércét. Ha megnézi azt a kiterjedt tesztelési programot, amit a héten elindítottunk, akkor az ugyanúgy kiterjed az oktatásban, az egészségügyben és a szociális ágazatban dolgozókra is, az ő egészségük és a munkavégzésük korrekt feltételei is kulcsfontosságúak számomra. Tehát még egyszer azt szeretném kérni öntől, hogy támogassa az intézkedéseinket. Köszönöm szépen. [[Taps a kormánypárti padsorokból.]]
Köszönöm szépen, államtitkár úr. Tisztelt Országgyűlés! Képviselőtársaim! Kocsis-Cake Olivio képviselő úr, a Párbeszéd képviselője, azonnali kérdést kíván feltenni a miniszterelnök úrnak: „Mi folyik itt?” címmel. Tisztelt Képviselő Úr! A miniszterelnök úr távolléte miatt válaszadásra Varga Mihály miniszterelnök-helyettes urat jogosította fel. [[Jelzésre:]] Köszönöm szépen, hogy jelzi, hogy elfogadja a válaszadó személyét. Kocsis-Cake Olivio képviselő úré a szó. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Miniszterelnök-helyettes Úr! A járvány miatt egyre nehezebb helyzetben vannak a magyar emberek, sokan veszítik el az állásukat, és még többen visznek haza kevesebb pénzt, miközben óriási nyomás van az egészségügyön. A Párbeszéd szerint ebben a helyzetben szolidaritásra és példamutatásra van szükség. Az ellenzéki vezetésű főváros már lépett is, komoly megtakarításokba kezdett. Az átalakítások nem az egyszerű dolgozókat érintik, hanem a vezető pozícióban lévőket, az igazgatókat, a politikai kinevezetteket, többek közt eggyel kevesebb helyettes lesz, hat céget vonnak össze, huszoneggyel kevesebb felügyelőbizottsági tagot fognak fenntartani. Ez igazi bürokráciacsökkentés. De sokkal több pénzt, sokkal több közpénzt lehetne spórolni, ha a kormány magán is spórolna. Önök szeretnek visszamutogatni a 2010 előtti időkre. 2009-ben a miniszterek, államtitkárok száma összesen 85 körül mozgott. Ez a szám mára majdnem eléri a 200 főt. A negyedik Orbán-kormányban soha nem látott számú államtitkár és biztos van. Van űrkutatási miniszteri biztos, van olyan fiatalokért felelős helyettes államtitkár, aki miatt törvényt kellett módosítani, hogy diploma és végzettség nélkül kinevezzék. Meglep, hogy egyébként Soros György elleni küzdelemért felelős államtitkáruk nincs. Na, nem adok ötleteket, mert a végén még megvalósítják. Tisztelt Miniszterelnök-helyettes Úr! Gondolte már a kormány arra, hogy az emberek és az önkormányzatok helyett saját magán takarékoskodjon? Budapest példájához hasonlóan terveze a kormány saját magán spórolni, például kevesebb államtitkárral és biztossal? Várom válaszát.
Köszönöm szépen, képviselő úr. Mint említettem, az elhangzottakra Varga Mihály miniszterelnök-helyettes úr válaszol. Parancsoljon, miniszterelnök-helyettes úr, öné a szó.
Köszönöm szépen, elnök úr. Tisztelt Ház! Tisztelt Képviselő Úr! Mindenekelőtt szeretném emlékeztetni önt arra, hogy a járvány első hullámát sikeresen tudtuk kezelni. Ebben nagy szerepe volt annak, hogy a kormány azonnal lépett, és olyan belső átcsoportosítást hajtott végre, amely lehetővé tette, hogy a bruttó hazai termék körülbelül 20 százalékát elérő átcsoportosítást hajtsunk végre. Tehát a kormány magán kezdte a legfontosabb döntések meghozatalát. Olyan átcsoportosításokat hajtottunk végre, amelyekről úgy gondoltuk, hogy vagy később ráér, vagy halasztást szenvedhet, és a forrásokat a járvány elleni védekezésre, valamint a gazdaságvédelemre fordítottuk.Sajnálatos módon ezt azonban nem minden önkormányzatnál tapasztaljuk, képviselő úr. Itt ön a Fővárosi Önkormányzatot említette. Éppen most van egy olyan vitánk, amelyben, úgy látszik, a főváros a maga által kezdeményezett javaslatot sem viszi végig. Arra emlékeztetnék, hogy a kormány elfogadta és jóváhagyta azt a rendeletet, amely a veszélyhelyzet idején a parkolást könnyíti meg. A főpolgármester úr örömmel jelentette be a közösségi portálon, hogy ez az ő javaslata volt, az ő ötlete volt. Majd amikor az a javaslat hangzott el hozzá, hogy a Városháza parkolóját is legyen szíves megnyitni, erre néma csend volt, miközben – emlékezzünk rá – az önkormányzati választás után pont a főpolgármester volt az, aki bejelentette, hogy közösségi térré teszi a Városháza parkolóját, megnyitja a főváros és az V. kerület lakói előtt. Most ez nem történt meg, azóta sem. Döbbent és néma csend van. Úgyhogy arra kérem képviselő urat, hogy vesse latba a befolyását a fővárosnál, és járjon közben annak érdekében, hogy a főváros is legalább annyi döntést hozzon meg, és olyan mértékű átcsoportosítást hajtson végre, mint ahogy azt a kormány a tavasz folyamán megtette. Azzal egészíteném ki, hogy ezt nemcsak mi kérjük, hanem a Budapesti Kereskedelmi és Iparkamara is. Számtalan ötlet hangzott már el arra vonatkozóan, hogy a budapesti vállalkozásoknak hogyan lehetne segítséget biztosítani. Eddig a főváros részéről egy fillér támogatást a fővárosi vállalkozások nem kaptak. Köszönöm. [[Taps a kormánypárti padsorokból.]]
Köszönöm szépen, miniszterelnök-helyettes úr. Egyperces viszonválaszra Kocsis-Cake Olivio képviselő úré a szó. Parancsoljon!
Köszönöm a szót. Tisztelt Miniszterelnök-helyettes Úr! Nem válaszolt a kérdésemre, hogy készüle a kormány a válságra való tekintettel a saját működésének a racionalizálására. Ez a szolidaritás és a példamutatás ideje. Kíváne ebben a kormány lépni? Csökkenteni kívánjae az államtitkárok és a helyettesek számát, amelyek rekordszámúak? Kívánnake állami cégeket összevonni, hogy spórolják a közpénzt? Erre a kérdésre várom a választ.Ami pedig az ön reakcióját illeti, az első hullámról beszélt, és hogy átcsoportosítottak pénzeket. Igen, átcsoportosítottak pénzeket az önkormányzatoktól a kormányhoz. Az önkormányzatoktól elvették a pénzeket, amelyek a védekezés első vonalában vannak, és áttették a kormánynak, amely odaadja Mészáros Lőrincnek, és odaadja a saját vállalkozóinak a pénzt. A Városháza-parkolóról igazából igazat mondott. Igen, közösségi teret tervez ott a főváros. Tudja, mi a különbség a közösségi tér és a parkoló között? Nagyon sok minden. A közösségi tér nem a kocsiknak van, hanem az embereknek. Erre készül a főváros. Kérem, válaszoljon a kérdésemre! Köszönöm szépen.
Köszönöm szépen, képviselő úr. Egyperces viszonválasz illeti meg miniszterelnök-helyettes urat is. Parancsoljon!
Köszönöm szépen. Tisztelt Képviselő Úr! Úgy érzem, ön kettős mércével mér megint ebben az ügyben. Miközben az önkormányzatokat kívánja megvédeni, azonban elfelejtkezik arról, hogy az önkormányzatok milyen létszámbővítést hajtottak végre a 2019-es választások után. Szeretnék arra emlékeztetni, hogy Tarlós István főpolgármestersége idején kevesebb városvezető volt, mint most. De ha kerületi szinten nézem, itt számtalan példát tudnánk mondani arra vonatkozóan, hogy a kerületekben milyen létszámnövelés történt. Én csak a II. kerületet tudom önnek mondani. Ott is ötször annyi vezető van ma az önkormányzati testület élén, mint a korábbi kerületi vezetés időszakában. Arról már nem is beszélek, hogy kérdezze már meg majd a képviselő kollégáját, Tordai Bencét, hogy vajon mi szükség volt arra, hogy miközben Tordai Bence soha nem indult el II. kerületi választásokon, a felesége mégis az önkormányzat egyik bizottságába kerüljön. Hát, ha takarékoskodni akarunk, ha takarékoskodni kell, akkor ezekre most semmilyen tekintetben nincsen szükség. Először tehát a saját maga elvtársait győzze meg arról, hogy ezeket a létszámcsökkentéseket hajtsák végre. [[Taps a kormánypárti padsorokból.]]
Köszönöm szépen, miniszter úr. Tisztelt Országgyűlés! Dunai Mónika képviselő asszony, a Fidesz képviselője, azonnali kérdést kíván feltenni a Miniszterelnökséget vezető miniszter úrnak: „Hogyan nyerhetett egy frissen alapított offshore cég a BKV tenderén?” címmel. Tisztelt Képviselő Asszony! A miniszter úr távolléte miatt válaszadásra Orbán Balázs államtitkár urat jelölte ki. [[Jelzésre:]] Köszönöm szépen. Jelzi képviselő asszony, hogy elfogadja a válaszadó személyét. Dunai Mónika képviselő asszonyt illeti a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! A napokban egy meglehetősen szövevényes, a Demszky-korszakra jellemző ügy látott napvilágot, mellyel kapcsolatban a baloldal nem meglepő módon mélyen hallgat. Nézzük, miről is van szó! Kérem, a dátumokat nagyon-nagyon figyeljék! A Fővárosi Önkormányzat közvetlen irányítása alatt álló BKV ez év áprilisában közbeszerzési eljárást írt ki használt autóbuszok bérlésére. A nyertes a CR-Facilities Vagyongazdálkodó Zrt. ajánlata lett, így velük kötöttek bérleti szerződést több mint 300 millió forint értékben. A pályázaton győztes társaság nevében az szerepel, hogy „vagyongazdálkodó”, így igen szokatlan választásnak számítanak, ha autóbuszok bérléséről van szó, hisz a társaságnak semmilyen referenciája sincs buszok bérbeadására, sőt leginkább semmiben sincs tapasztalata, hiszen idén május 11-én alapították, és pontosan 7 nappal az előtt, május 18-án jegyezte be a cégbíróság, hogy lejárt volna a BKV tenderének ajánlattételi határideje. [[Dr. Varga-Damm Andrea: Akkor a Fidesztől tanultak!]] [[13.50]] A véletlen egybeesések sorozatának azonban itt még nincs vége. A részvénytársaságot ugyanis három másik társaság alapította, melyek közül a CRATIS Ingatlanbefektető a többségi tulajdonos a jegyzett tőke alapján. A történet itt kezd még izgalmasabbá válni, hiszen a CRATIS Ingatlanbefektető tulajdonosa egy ciprusi székhelyű offshore cég, amelynek tisztségviselői között találni olyan személyeket is, akik kapcsolatba hozhatók a fővárosi önkormányzat vezetőivel. Ezzel pedig, tisztelt képviselőtársaim, a kör bezárult. Karácsony Gergelyék szépen csendben egy hozzájuk közel álló, szövevényes céghálóval elfedett offshore-gyanús cégnek játszottak ki 343 millió forintot. Tisztelt Államtitkár Úr! Kérdezem az elhangzottak tekintetében, hogy hogyan nyerhetett egy frissen alapított offshore cég a BKV tenderén. [[Taps a kormánypártok padsoraiból.]]
Köszönöm szépen, képviselő asszony. A választ Orbán Balázs államtitkár úrtól fogjuk hallani. Parancsoljon, államtitkár úr, öné a szó.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Asszony! Szomorú ügy valóban, mert azt gondoltuk, hogy azt a Demszky-korszakot, amely 2010 előtt meghatározó volt Budapesten, és amelyhez többek között minden idők legnagyobb korrupciós botránya, a négyesmetró-ügy kapcsolódik – ezt nem én mondom, hanem a csalás elleni európai uniós hivatal , ezt hosszú időre magunk mögött hagytuk. Valóban volt tíz év a városházán, amikor kormányzás zajlott, amikor városüzemeltetés zajlott, és amikor korrupciós botrányok pedig nem voltak jellemzően. Az elmúlt egy év ebből a szempontból szerintem egyre inkább a Demszky-korszak visszatérésének és 21. évének tekinthető.Az ön által felvetett balhé és korrupciógyanús ügy is ebbe a sorba illeszthető. Teljesen egyértelmű, hogy felvet ez a dolog kérdéseket. A Budapesti Kormányhivatal minden ilyen esetben vizsgálja az önkormányzati döntések szabályosságát. Ebben az esetben is így fog tenni. A Közbeszerzési Hatóságnak van dolga abban az esetben, ha szabálytalanságot állapít meg. Erre már korábban is volt példa. Például a fővárosi közösségi közlekedési eszközök és köztéri reklámhelyek hasznosításával kapcsolatban kellett 115 millió forintos bírságot kiszabnia a Közbeszerzési Hatóságnak eljárási szabálytalanságok miatt. Arra szeretnénk kérni a főváros vezetését, hogy a városüzemeltetéssel, illetve a járvány elleni védekezéssel foglalkozzanak, ne pedig a tanácsadói, bizottsági helyek megtöltésével és a haverok pozícióba juttatásával. Számukra ezek a tisztségek pozíciót jelentenek, nem pedig munkát. Szerintünk éppen fordítva kellene hogy legyen. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Egyperces viszonválaszra Dunai Mónika képviselő asszonyé a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Az ön válaszát tisztelettel elfogadom, azonban azt továbbra sem tudom elfogadni, hogy Budapesten úgy folytatódik minden, ahogyan az a 2002 és 2010 közötti Demszky-korszakban történt; és nemcsak Budapesten, hanem akkor az egész országban: adóemelések, elvonások, leállított fejlesztések. Ez így történik a főváros olyan kerületeiben, amelynek én magam is képviselője vagyok, Rákosmentén, a főváros XVII. kerületén, ahol leállnak budapesti korábban betervezett fejlesztések. Be nem váltott ígéretek, offshore cégek, politikai tisztogatás folyik a városházán.Tisztelt Képviselőtársaim! Budapest és a budapesti emberek nem ezt érdemlik. Még egyszer hangsúlyozom: az ön válaszát tisztelettel köszönöm, viszont nem tudom elfogadni, ezért nemet mondok arra a városvezetési stílusra és az ott folyó korrupciógyanús ügyekre, amelyek most jellemzik a Demszky-korszakot idézően a főváros vezetését. Köszönöm a figyelmet. [[Taps a kormánypártok padsoraiból.]]
Köszönöm szépen, képviselő asszony. Egyperces viszonválaszra Orbán Balázs államtitkár urat illeti a szó. Parancsoljon!
Köszönöm a szót, elnök úr. Tisztelt Képviselő Asszony! Az ön által felvetett probléma két nagyon fontos területet érint; egyrészt a közlekedést, amely mindannyiunk mindennapjait meghatározza. Itt a kormány 2022-ig több mint 1100 járműbeszerzést támogatott, több mint 1300 milliárd forint támogatásban részesítette a fővárost. Ezek az eredmények mind megkérdőjeleződnek, ha ilyenfajta szabálytalanságok kerülnek felszínre.A másik, hogy a járműbeszerzéssel kapcsolatban a zöldpolitika a kulcsfontosságú. Most hallottuk a képviselő úrtól, hogy megszűnnek egyes önálló fővárosi cégek. Én csak egy céget hadd mondjak, a Főkertet, amely 1867 óta létezik, és a zöldfelületek fejlesztéséért és gondozásáért felelős Magyarországon. Tehát arról van szó, hogy van egy cég, egy nagy presztízsű, komoly vállalkozás, ráadásul amely zöldítéssel foglalkozik, túlélte Trianont, túlélte a kommunistákat, túlélte a Demszky-korszakot, de most Karácsony Gergelyék egyik percről a másikra a járvány elleni védekezés leple alatt megszüntetik. Szomorú, hogy idáig jutottunk. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Képviselőtársaim! Hollik István képviselő úr, a KDNP képviselője, azonnali kérdést kíván feltenni az emberi erőforrások miniszterének: „Vezethetie a kamuvideós Korózs Lajos a Népjóléti Bizottságot?” címmel. Tisztelt képviselő úr, miniszter úr távolléte miatt válaszadásra Rétvári Bence államtitkár urat jogosította fel. [[Hollik István jelzésére:]] Köszönöm szépen, jelzi számomra, hogy elfogadja a válaszadó személyét. Hollik István képviselő urat illeti a szó, parancsoljon!
Köszönöm szépen, elnök úr. Tisztelt Államtitkár Úr! [[Közbeszólások az MSZP padsoraiból, köztük: Keményen!]] Azt látjuk, hogy egész Európában felszállóágban van a járvány. Ezekben a nehéz időkben fontos, pontosabban fontos lenne, hogy mindenki kivegye a részét a védekezésből [[Z. Kárpát Dániel: A bankok is például!]] , így egyébként az ellenzék is. Ehhez képest sajnos azt tapasztaljuk, hogy a baloldal, ahol lehet, eddig akadályozta a védekezést. Tavaly nem szavazták meg a koronavírus-törvényt, és folyamatosan támadták a védekezést, méltatlanul bírálva ezzel az egészségügyben dolgozók emberfeletti teljesítményét és áldozatos munkáját. A legtöbben viszont hazugságokat terjesztve pánikot keltettek, élükön azzal a kamuvideós Korózs Lajossal, aki a járvány első hullámában egy kamuvideót készített, hogy lejárassa az egészségügyet. Hazug állításait Szabó Timea visszhangként itt a parlamentben többször meg is ismételte. De ez nem volt elég. Korózs Lajos nemrég egy több sebből vérző halálozási statisztikát osztott meg az interneten, amely 2016-os adatokra hivatkozott és azt próbálta bizonygatni, hogy a leggyakoribb halálozási ok Magyarországon a koronavírus. Utóbb kiderült, hogy csakúgy, mint a videójában szereplő áltények, a posztjához felhasznált statisztikák is alapvető hazugságon alapultak. A legszomorúbb az, hogy az esetnek mind a mai napig nincs következménye. A kamuvideós Korózs Lajos továbbra sem vállalja a felelősséget. Nem mondott le a Népjóléti bizottság vezetéséről, holott az első botránya után ez minimum elvárható lett volna tőle. Az is megdöbbentő, hogy a baloldal szerint teljesen rendben van, hogy kamuvideót, kamustatisztikákat gyárt a Népjóléti bizottság elnöke. Ahelyett, hogy a baloldal egy másik baloldali elnököt választana, lecserélve Korózs Lajost, megvédik, azaz falaznak neki egy ordas nagy hazugsághoz. Államtitkár úr, az lenne a kérdésem, hogy a kormány partnernek tude tekinteni egy olyan bizottsági elnököt, aki kamuvideóval támadja a védekezést. [[Taps a kormánypártok padsoraiból.]]
Köszönöm szépen, képviselő úr. Rétvári Bence államtitkár úrnak adok szót a válaszra. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Belegondolni is rossz, ha a baloldal politikusai közül Korózs Lajos az, aki a legalkalmasabb az egészségügyi bizottság vezetésére. Akkor milyen lehet a többi politikus a baloldalon, ha benne látják ezt a szakmai és emberi nagyságot, hogy a Népjóléti bizottság élére emelik?Persze, Korózs Lajos is önmagát igencsak magas polcra helyezte, amikor azt mondta önmagáról egy videóban: „tisztességes ember vagyok, szerintem az átlagosnál jóval jobb politikus vagyok”. – mondta ezt önmagáról a kamuvideós Korózs Lajos, de más esetekben is mondott olyat, ami igencsak kiüti a biztosítékot sokaknál. Azt kérdezte: „Magyarország a magyaroké? Ezek olyan butaságok. Magyarországon nincs egyetlenegy magyar sem.” Ilyen és hasonló mondatai voltak Korózs Lajosnak, túl azon, hogy miért fontos a szociális normatíva csökkentése, vagy miért kell szociális intézmények helyett majd a szomszédoknak és a barátoknak gondozni azokat, akik kikerülnek a szocialista kormányzás idején a szociális ellátórendszerből. Tehát Korózs Lajosnak már a korábbiakban is voltak emlékezetes mondatai, de azt hiszem, hogy valóban a legtöbben úgy fognak rá emlékezni, mint a kamuvideós Korózs, aki egy olyan videót forgatott, ami az elsőtől az utolsó percéig valótlanságokra épül, és igyekezett a magyar egészségügyet Magyarországon és külföldön is egyaránt lejáratni. [[14.00]] Semmi nem történt a baloldalon, semmifajta következménye ennek nem lett, egy rendkívül gyors, egynapos vizsgálat után megállapították, hogy senki sem felelős azért, hogy a legnagyobb álhírbombát ledobták a magyar médiában, és a kamuvideóval igyekeztek a védekezés eredményességét kockára tenni. Senki a baloldalról nem lépett, nem merte azt kimondani, hogy igenis, ez mind Magyarország számára, mind a baloldal számára vállalhatatlan, amit Korózs Lajos tett. A kormánypártok, a jobboldal számára viszont egyértelmű: Korózs Lajos önmagát tette méltatlanná arra, hogy a járvány idején a védekezéssel, az egészségüggyel foglalkozó Népjóléti bizottság vezetője legyen. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Egyperces viszonválaszra Hollik István képviselő urat illeti a szó. Parancsoljon!
Köszönöm szépen a szót, elnök úr. Köszönöm a válaszát, államtitkár úr. Én azt gondolom, egészen egyértelmű, hogy a kamuvideót készítő Korózs Lajosnak távoznia kell az egészségüggyel is foglalkozó bizottság éléről. Aki olcsó, napi pártpolitikai érdekektől vezérelve megtámadja az egészségügyben dolgozókat, és szándékosan hazugságokat terjeszt, azért, hogy utána mindezért a kormányt támadhassa, azt gondolom, nem méltó arra, hogy a Népjóléti bizottságot vezesse. Éppen ezért tisztelettel szeretném kérni a baloldalt, hogy ne mentegessék tovább a kamuvideós Korózs Lajost, hanem tegyék végre azt, amit minden más országban már régen megtettek volna: hívják vissza Korózs Lajost, és nevezzenek ki egy másik baloldali elnököt a Népjóléti bizottság élére. Türelmetlenül várjuk, hogy ezt mikor fogják végre megtenni. Köszönöm szépen. [[Taps a kormánypártok soraiból.]]
Köszönöm szépen, képviselő úr. Egyperces viszonválaszra Rétvári Bence államtitkár úrnak megadom a szót. Parancsoljon, államtitkár úr!
Köszönöm szépen a szót. Elnök Úr! Tisztelt Képviselő Úr! Tisztelt Ház! Feltehetjük azt a kérdést is, hogy miért is van szüksége ezek szerint a magyar baloldalnak, a baloldali sajtónak és a nemzetközi baloldalnak is Korózs Lajosra. Többek között azért, mert ő, ha igaz, ha nem, akár valótlanságokra épülve is, egy kamuvideóra épülve is egy hivatkozási alap arra, hogy a kormányt támadják. Bár napnál világosabban kiderült, hogy egy fél perc nem igaz abból a videóból, amit elkészített, mégis, ha felmennek önök az Euronews honlapjára, ha felmennek a Financial Times honlapjára, a tavaszi álhír, a kamuvideóból készített álhír még mindig ott van. De nem kell a tavaszi videókat megnézni, ha megnézik a British Medical Journalben lévő nemrég elkészült cikket, ugyanerre a narratívára épül, egy olyan újságírótól természetesen, aki korábban még a 444-nek is írt cikkeket, és ilyeneket is írt máshol: „Szégyellem, hogy magyar vagyok. Magyarságom egyfajta csúf bőrbetegséggé vedlette át magát, amit zavartan igyekezek levakarni magamról. Külföldön megpróbálom elnyomni magyar akcentusomat. Megfogadtam, hogy sohasem lesz magyar párom, és sohasem fogok letelepedni Magyarországon” Na, nekik szükségük van Korózs Lajosra. Köszönöm szépen. [[Taps a kormánypártok soraiból.]]
Köszönöm szépen, államtitkár úr. Tisztelt Országgyűlés! Képviselőtársaim! Varga-Damm Andrea képviselő asszony azonnali kérdést kíván feltenni a miniszterelnök úrnak: „Miért mellőzi a szakembereket, miniszterelnök úr?” címmel. Tisztelt Képviselő Asszony! A miniszterelnök úr távolléte miatt válaszadásra Varga Mihály miniszterelnök-helyettes urat jogosította föl. Tisztelettel kérdezem önt, hogy elfogadjae a válaszadó személyét. De tájékoztatom, hogy amennyiben nem fogadja el, úgy a kérdése visszavontnak minősül az Országgyűlés elfogadott döntése alapján. Parancsoljon, képviselő asszony!
Elfogadom. Köszönöm.
Köszönöm szépen. Varga-Damm Andrea képviselő asszonyt illeti a szó. Parancsoljon!
Köszönöm a szót, elnök úr. Tisztelt Ház! Tisztelt Képviselőtársaim! Tisztelt Miniszterelnök-helyettes Úr! Lassan úgy érzem magam, mintha egy katonai junta működtetné a közigazgatást: gépesített lövész a Színművészeti Egyetem új kancellárja, az országos kórház-főigazgató egy rendőr, aki azokat a kordonokat építette a Gyurcsány-kormány nevében 2006-ban a Kossuth téren, amit aztán 2007-ben Orbán Viktor a saját kezével bontott le. Katonákat küldtek tavasszal kórházakba, vállalatokhoz, mintha azzal jobb lehetett volna a járvány elleni védekezés, pedig csak láb alatt voltak, semmiféle szakértelmük nem volt hozzá. A jobb érzésűek bocsánatot kértek az ottani vezetőktől, a hitványak pedig elintézték, hogy a vezetőket kirúgják. Egy átlagos kórház-főigazgatói elvárás a pályázat kiírása szerint orvostudományi vagy egyéb egyetemi szintű végzettség, mesterképzési szakon szerzett egészségügyi menedzser végzettség, legalább ötéves vezetői gyakorlat, kórházban szerzett vezetői tapasztalat, orvosi szakvizsga megléte, válságmenedzselésben és annak területén szerzett tapasztalat. Ezek mind előnyök. De egy kórház csúcsszervéhez ez nem kell. Persze azért nem kell, mert ez egy álszervezet, és a vezetőknek csak jó zsíros állás kell. Az rendben van, amikor a katonákat, rendőröket kijárási tilalom betartására vagy annak ellenőrzésére használják, vagy amikor szállításokban működnek közre, vagy például segédkeznek a tesztelésben, de polgári szervezeteket vezetni, azt gondolom, ez tényleg túlzás. Valódi szakembereket mellőznek, mert nem biztosak a politikai hűségükben, pedig egy valódi szakembert soha nem a politikai motiváció mozgatja, hanem egyszerűen az, hogy szereti a hivatását. A Kádár-rendszertől, amely az önök méltó elődje, igazán megtanulhatták volna, mert Kádár már a hetvenes években igyekezett azon, hogy ne a szövőnőket és a kubikusokat tegye vezetővé, mert azokkal nem nagyon sokra megy. Ma már azt látjuk, hogy a mai vezetőknek ugyan van képesítése, mert papírokat gyűjtenek diploma formájában, de valódi tudás nincs mögötte. Kérdésem: miniszterelnök úr végre mikor fogja a valódi szakembereket alkalmazni, és miért mellőzi a kiválóakat? Köszönöm a figyelmüket. [[Közbeszólás az ellenzék soraiból: Úgy van! Taps az ellenzéki padsorokból.]]
Köszönöm szépen, képviselő asszony. Varga Mihály miniszterelnök-helyettes úr válaszol az elhangzott kérdésre. Parancsoljon, miniszterelnök-helyettes úr, öné a szó.
Köszönöm, elnök úr. Tisztelt Ház! Tisztelt Képviselő Asszony! A Miniszterelnök úr 105/2020. határozata alapján országos kórház-főigazgató kinevezéséről döntött. Ennek alapján, az országos kórházi főigazgatóságról szóló kormányrendelet adta jogkörnél fogva, az emberi erőforrások miniszterének javaslatára Jenei Zoltánt nevezték ki november 18-ai hatállyal országos kórház-főigazgatóvá. Szeretnénk ezúton is gratulálni Jenei úrnak, és jó munkát kívánni valamennyiünk érdekében. Amit ön kifogásol, nem része semmiféle jogszabálynak, sőt azt kell mondanom, hogy az egészségügy mostani helyzete és az egészségügy kezelése, a járványhelyzet kezelése legalább olyan katonai pontosságot és fegyelmet igényel [[Dr. Varga-Damm Andrea: Hát, ez vicc!]] mint amit Jenei úr is birtokol. [[Rig Lajos közbeszól.]] Ott vannak most is a katonák a kórházakban, szervezik a mindennapi védekezés eszközeit, szervezik a szükséges forrásokat. Tehát azt gondolom, hogy hasznos munkát végeznek el. De ha képviselő asszony ebből a szempontból egy ilyen foglalkozássovinizmussal rendelkezik, akkor azt javaslom, gondoljon bele abba, hogy mondjuk, Kossuth Lajos, aki jogász végzettségű volt, az ország első pénzügyminisztereként kitűnő munkát végzett annak idején. Ő vezette be egyébként a Kossuth-bankókat, stabilizálta az akkori hazai valutát. Tehát azt kérem öntől, hogy egy kicsit rugaszkodjon el a szakmájától, és ne gondolja azt, hogy az egészségügyben csak egészségügyi szakemberek dolgozhatnak, a gazdaságban csak közgazdászok dolgozhatnak. Vannak olyan képességek, amelyek főleg így veszélyhelyzet idején felértékelődnek, és ha valaki jó szervezőkészséggel rendelkezik, ha képes arra, hogy az országos kórházi főigazgatóság hatáskörét, ami a stratégiai döntésektől elkezdve a fenntartói, irányítási jogig terjed, ellássa, akkor én az gondolom, hogy alkalmas lehet rá. Száz nap türelmi időt legalább ennek az úrnak ön is adjon meg. Köszönöm szépen. [[Taps a kormánypártok soraiból.]]
Köszönöm szépen, miniszterelnök-helyettes úr. Egyperces viszonválaszra Varga-Damm Andrea képviselő asszonyé a szó. Parancsoljon, képviselő asszony!
Köszönöm a szót. Azért több mint pikáns, hogy Jenei Zoltánt Kossuth Lajoshoz hasonlítja a miniszterelnök-helyettes. Én remélem, hogy Jenei Zoltánról főteret nem fognak soha elnevezni. Szóval, van egy olyan mondás, hogy Magyarországon nem azzal foglalkozol, amihez értesz, hanem azzal, amivel tudsz. Ezt kiegészíteném egy második mondással, lehet, hogy ez már az én mondásom lesz: ha vezető akarsz lenni Magyarországon, nem a tudásodat kell gyarapítanod, hanem a haverjaid és az információid számát. Köszönöm szépen. [[Dr. Rétvári Bence: Ezt ő csak tudja! Taps az ellenzék soraiból.]]
Köszönöm szépen, képviselő asszony. Egyperces viszonválaszra miniszterelnök-helyettes úré a szó. Parancsoljon!
Köszönöm a szót, elnök úr. Tisztelt Ház! Tisztelt Képviselő Asszony! Én az gondolom, hogy a jóindulatú hozzáállás meg a türelem mindenkinek jár, aki elkezd egy ilyen munkát.Az ország nehéz időszakot él át, egy járvány elleni védekezés tölti ki a mindennapjainkat. Ebben a helyzetben, én azt gondolom, hogy félre kellene tenni azokat a kicsit kicsinyes és önző szempontokat, amiket ön itt felvetett. Persze, egy ellenzéknek mindig az a dolga, hogy támadja a kormányt, de most a legfontosabb a magyar emberek életének a védelme, és a munkahelyek, a gazdaság megvédése. Ha ön ebben partner, azt nagyon szépen köszönjük, ha nem, akkor csak azt kérjük, hogy ne akadályozza azoknak az embereknek a munkáját, akiket most ilyen felelős állásba neveztek ki, és a mindennapjaikat valószínűleg 0-24 óráig az fogja kitölteni, hogy ennek a járványnak a kezelését meg tudják oldani. Köszönöm, elnök úr. [[Taps a kormánypártok soraiból.]]
Köszönöm szépen, miniszterelnök-helyettes úr. Tisztelt Országgyűlés! Képviselőtársaim! Kálló Gergely képviselő úr, a Jobbik képviselője, azonnali kérdést kíván feltenni az innovációért és technológiáért felelős miniszternek: „Mi a fontos?” címmel. Miniszter úr távolléte miatt válaszadásra Schanda Tamás államtitkár urat jogosította föl. Tisztelettel kérdezem, képviselő úr, hogy elfogadjae a válaszadó személyét, vagy a miniszter úrtól személyesen kéri a választ. [[14.10]]
Elfogadom, köszönöm.
Köszönöm szépen. Kálló Gergely képviselő urat illeti a szó. Parancsoljon, képviselő úr!
Tisztelt Ház! Tisztelt Elnök Úr! Tisztelt Államtitkár Úr! Nem kétség, hosszú-hosszú hónapok óta Magyarország betegségben szenved, egy vírus csapott le nemcsak Magyarországra, hanem egész Európára. A vírus tünetei azonban nemcsak az embereken jelentkeznek, hanem bizony a gazdaság szereplőin is, mint például a nagyvállalatok szereplőin is. Ilyen tüneteket produkál, illetve a betegség tüneteit is produkálja Fejér megye egyik legnagyobb foglalkoztatója, a Dunai Vasmű. Mik voltak a tünetek? 1. Augusztus hónapban példátlan módon felmondták a dolgozókkal a kollektív szerződést. 2. Október hónapban a dolgozók két részletben kapták meg a havi fizetésüket. 3. November hónapban is ugyanez történt. Hangzatos az, hogy a parlamentben itt hónapról hónapra, hétről hétre halljuk azt, hogy a kormány annyi munkahelyet fog teremteni, amennyit a vírus elpusztít. De azért megkérdezném: hogyan fogják tudni több mint nyolcezer családnak a megélhetését megteremteni, ha a Vasműben valami baj lesz? Eme három tünet láttán önök nem tettek semmit, nem szólaltak meg a kollektív szerződés kapcsán, pedig szóltunk, és kértük önöket. Nem szólaltak meg a fizetések kapcsán, pedig szóltunk, és kértük önöket. Kooperatívak voltunk, a segítségünket ajánlottuk fel az önkormányzatból, hiszen az Alaptörvényben biztosított jogunknál fogva Dunaújváros polgármestere, Pintér Tamás felterjesztést küldött a kormányzatba, ahol pár pontban összefoglalta, hogy hogyan lehetne mégiscsak segíteni a beteg Vasműn, amin lehet segíteni, hisz a termelés folyamatos. Önök egy pár soros levéllel visszautasították ezt a segítségnyújtást. De az a helyzet, hogy mást önök nem mondtak. Itt kérdezném tehát: hogyan terveznek segíteni Fejér megye és a térség egyik legnagyobb foglalkoztatóján? Várom a válaszát. [[Taps a Jobbik soraiból.]]
Köszönöm szépen, képviselő úr. A válaszra Schanda Tamás államtitkár úrnak adok szót. Parancsoljon, államtitkár úr!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Abban nincsen vitánk, hogy a Dunaferr a magyar ipar egyik kiemelt jelentőségű szereplője, aminek komoly múltja van, de, képviselő úr, ne felejtkezzünk el arról sem, hogy 2004 óta magántulajdonban áll ez a vállalkozás. Az állam lehetőségei pedig egy magántulajdonban lévő vállalatcsoport esetében jóval korlátozottabbak, mint állami társaság esetében. És még egyszer említem: 2004-ben privatizálták ezt a céget azok a szereplők, akikkel önök éppen koalíciót akarnak alkotni. Tisztelt Képviselő Úr! Engedje meg, hogy azért arra is felhívjam a figyelmet, amit szerintem ön pontosan tud, csak nem akar beszélni róla, hogy 2010 óta ennek ellenére számtalan kísérlet történt a cég versenyképességének a megőrzése érdekében, és nagyon sok esetben sajnos pont a tulajdonos elutasító álláspontja miatt nem vezettek ezek a kísérletek eredményre. Ráadásul erősen korlátozza a kormányzati segítségnyújtást a cég átláthatatlan tulajdonosi háttere, offshore háttere. Tisztelt Képviselő Úr! Remélem, nem arról van szó, hogy ön offshore cégekért lobbizik a parlamentben. Tisztelt Képviselő Úr! Engedje meg, hogy arra is felhívjam a figyelmet, hogy a társaság számára jelentős terhet jelent, mint minden európai acélipari szereplő számára a különböző környezetvédelmi szempontoknak való megfelelőség, például a kvótáknak a beszerzése. Ezt a szabadpiacról kell beszereznie a társaságnak, és amikor ezt nem teszi meg, és ennek ellenére folytatja a termelést, akkor a brüsszeli szabályok miatt bírságolásban kell részesíteni a vállalkozást. Köszönöm megtisztelő figyelmét. [[Taps a kormánypártok padsoraiból.]]
Köszönöm szépen, államtitkár úr. Viszonválaszra Kálló Gergely képviselő úré a szó. Parancsoljon, képviselő úr!
Tisztelt Államtitkár Úr! Az önkormányzat felterjesztésében szerepelt egy pont, amiben kértük önöket: a híres és nagyon jó orosz kapcsolataikat vessék latba, és segítsék tisztázni a tulajdonosi hátteret. Ez egy külügyminiszternek szerintem éppen megfelelő feladat. Ön azt mondja, hogy 2004 óta magáncég, én nem tudom, engem ne vádoljon azzal, hogy én adtam el. Akkor szerintem még a csattogós lepkét toltam otthon, de mindegy. Magáncég igen, de önök hány magáncégen segítenek? Soroljam az Audit? [[Schanda Tamás János: Ahonnan van haszon.]] Ahonnan van haszon, azokat segítik. Beleférne szerintem igenis a Vasműn a segítség. És még egy dolog: önök annyi harcot vállalnak az Európai Unióval, ha ez Brüsszellel meg az Európai Unióval szemben szabályellenes, ezt a harcot miért nem vállalják be? Én ígérem önnek, ha bevállalják ezt a harcot, az első sorban fogok maguk mellé állni, hogy a Vasműért megküzdjünk. Segítsünk a Vasműn, de nem azért, mert offshore, nem azért, mert környezetszennyező, hanem azért, mert az egész nemzetgazdaságunknak ez az érdeke. [[Dr. Rétvári Bence: Segíts! Csinálj valamit végre! Kit hívtál fel? Itt a karácsony! Közbeszólások a Jobbik soraiból. Az elnök csenget.]] Köszönöm a szót. [[Taps a Jobbik soraiból.]]
Köszönöm szépen, képviselő úr. Egyperces viszonválaszra Schanda Tamás államtitkár úré a szó. Parancsoljon!
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Engedje meg, hogy még egyszer leszögezzem, értem, hogy a Jobbikban minden szabályt át lehet hágni, minden előírást meg lehet kerülni, semmilyen jogszabályt nem kell betartani, de Magyarországon ezek a szabályok fontosak.Mi nem tudunk és nem is akarunk olyan céget támogatni, amelynek a tulajdonosi háttere átláthatatlan, amelyik offshore tulajdonban van. Tisztelt képviselő úr, ezt nem fogja lenyomni a mi torkunkon, ez az első állításom. Másodszor, ha ön annyira szeretne segíteni, akkor ott van Dunaújváros jobbikos vezetése. [[Dr. Rétvári Bence: Így van!]] Mondja meg nekem, mégis mit tettek az erőműben dolgozókért? Csökkentették a helyi adókat, adtak speciális támogatást, tettek bármit is az ott dolgozókért vagy a vállalkozásért? Semmit, semmit, tisztelt képviselő úr! Önök idejönnek, számonkérnek a kormányon olyan dolgot, amiről pontosan tudja, hogy nem tehetjük meg, és egyébként meg nem cselekszik, és nem tesz semmit az ott dolgozó emberekért. Köszönöm megtisztelő figyelmüket. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! 14 óra 16 perc van. Emlékeztetem önöket, hogy az elfogadott házszabálytól való eltérés értelmében az azonnali kérdések tárgyalása során a 60. percet követően a miniszterelnök és a miniszter az azonnali kérdéseket már nem köteles személyesen megválaszolni. Tisztelt Országgyűlés! Képviselőtársaim! Bangóné Borbély Ildikó képviselő asszony, az MSZP képviselője, azonnali kérdést kíván feltenni a belügyminiszternek: „Hány embernek kell még meghalnia?” címmel. Tisztelt Képviselő Asszony! Miniszter úr távolléte miatt válaszadásra Kontrát Károly államtitkár urat hatalmazta, jogosította föl. Bangóné Borbély Ildikó képviselő asszonyé a szó. Parancsoljon, képviselő asszony!
Köszönöm szépen, elnök úr. Tisztelt Államtitkár Urak! Tisztelt Képviselőtársaim! November 9-én jelentette be Orbán Viktor, hogy tesztelni fogják a szociális és az oktatási intézményben dolgozókat és az egészségügyi intézményben dolgozókat. Majd múlt hét csütörtökön Gulyás Gergely miniszter úr bejelentette, hogy 191 ezer dolgozót fognak tesztelni ezen a héten, egy hét leforgása alatt, majd pénteken az egyik államtitkár már 370 ezer dolgozóról beszélt. Ma pedig Orbán Viktor bejelentette, hogy 191 ezer, oktatási intézményben dolgozót tesztelnek, meg 47 ezer, szociális szférában dolgozónak készítik el a tesztjét. Már hónapok óta mondjuk, hogy az egyik legjobb megoldás az lenne, ha folyamatosan tesztelnék azokat a dolgozókat, akik a frontvonalban vannak. Nem értem most már tényleg, hogy hány embert fognak letesztelni, de nem ez a legérdekesebb. Egész nyáron készülhettek volna arra, hogy előbb-utóbb ezt a lépést, bármennyire tiltakoznak, meg kell tenniük. Nem készültek fel. Majd a múlt héten kiderült, hogy még múlt héten kezdik el összeírni az önkormányzatoknál, hogy hány intézmény, hány szakember kell hozzá, és véglegesen hány embert akarnak letesztelni. Nem értem, hogy nem tudják, hogy amúgy hányan dolgoznak óvodában, bölcsődében, iskolában és a szociális ellátórendszerben, és hány ember kell ahhoz, hogy ezt a tesztelést egy hét alatt lebonyolítsák. Majd eljutottak pénteken odáig, hogy már volt olyan önkormányzat, akitől segítséget kértek, azoktól az önkormányzatoktól, akiket önök egy éve folyamatosan büntetnek. Nem volt elég, a hétvégére eljutottunk odáig, hogy ha valamelyik háziorvos nem akart tesztelni úgy, hogy az eljárásrendben önök készítették az egészségügyi eljárásrendet a háziorvosokat védjük a tesztelésektől mert ha a háziorvosok kimennek tesztelni, nagy eséllyel el is kaphatják a vírust, és akkor ki lesz, aki ellátja a lakosságot , ehhez képest önök már a kormányhivatalon keresztül… Voltak, akik fenyegetőztek, hogy ha a háziorvosok nem tesztelnek, akkor milyen ejnye-bejnye lesz ebben az országban. [[14.20]] Egyrészt, államtitkár úr, hány embert tesztelnek ténylegesen akkor Magyarországon? És tényleg elég lesze az a 2000 fő meg azok a szociális dolgozók, akik ezeket a teszteket végrehajtják, hogy egy hét alatt ezt a tesztelést le tudják bonyolítani? Várom megtisztelő válaszát. Köszönöm, elnök úr.
Köszönöm szépen, képviselő asszony. Mint említettem, Kontrát Károly államtitkár úr válaszol. Parancsoljon, államtitkár úr, öné a szó.
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Asszony! Magyarország minden erejével a magyar emberek egészségéért küzd, Magyarország minden erejével ma azért küzd, hogy azok a honfitársaink, akiket megfertőz a koronavírus-járvány, megkapják a szükséges egészségügyi ellátást. Magyarországon az egészségügyet felkészítettük, a kórházak állják a sarat, de a teljesítőképességüket védeni kell. Európában a németek és az osztrákok után mi, magyarok rendelkezünk a legnagyobb kórháziágy-tartalékkal, a lélegeztetőkészülékeket tekintve pedig első helyen vagyunk. Ezúton is szeretnék köszönetet mondani mindenkinek, aki az egészségügyben dolgozik, az orvosoknak, az ápolóknak, a szociális ágazatban dolgozóknak, a rendőröknek, a katonáknak, akik a magyar emberek egészségének megvédése érdekében dolgoznak. A koronavírus-járvány elleni védekezés, tisztelt képviselő asszony, közös felelősség, a baloldal azonban nem segít az országnak: az első hullám idején a rendkívüli jogrendre hivatkozva nem segítettek, amíg pedig nem volt rendkívüli jogrend, a baloldalra akkor sem lehetett számítani, mert álhírek gyártásával és a politikai haszonleséssel voltak elfoglalva. Az ellenzék még a karanténszabályok betartását segítő törvényt sem szavazta meg. Kezdték azzal, hogy a veszélyhelyzet egyenlő a diktatúra bevezetésével, külföldön pedig azt terjesztették, hogy a parlament nem ülésezhet. Áprilisban Szabó Timea úgy fogalmazott, hogy az egész kerek nagy világon Magyarországon halnak meg a legtöbben koronavírus-járványban. Ezt követően egy álmentőst is futtattak, majd az MSZP házi portálja egy nem létező csodagépről számolt be. Lassan fél éve, hogy a kamuvideós Korózs Lajos lebukott a gyalázatos kamuvideójával, de Korózs Lajos azóta sem kért bocsánatot, többszöri kérés ellenére az Országgyűlés Népjóléti bizottságának elnöki tisztségéről sem hívták vissza, pedig egyértelmű, hogy teljesen méltatlanná vált a tisztségre. Azzal, hogy falaznak, beismerik, valójában önöket a járvány nem érdekli, önöket a politikai haszon érdekli... [[Az elnök csengetéssel jelzi az időkeret leteltét. Taps a kormánypártok soraiban.]]
Köszönöm szépen, államtitkár úr. Egyperces viszonválaszra Bangóné Borbély Ildikó képviselő asszonyé a szó. Parancsoljon, képviselő asszony!
Hát, nem köszönöm meg államtitkár úr. Amúgy, őszinték legyünk, államtitkár úr? Ön kap fizetést, és ezért a fizetésért önnek el kell látnia a feladatát. Önnek az egyik feladata az, hogy mi, képviselők itt bejövünk a parlamentbe, teszünk fel kérdéseket, és önnek kötelessége lenne válaszolni. Most ne haragudjon, hányadjára mondják még el, hogy van ágy meg lélegeztetőgép, közben nincs mellette lassan ember, orvos meg szakápoló meg egészségügyi dolgozó, aki el tudja ezt a rendszert látni! Sőt, kiderült a múlt heti hírekből, hogy amúgy dolgoznak, tényleg becsületesen dolgoznak ezek az emberek, és még nem kapnak teljes fizetést sem, mert önök még azt a problémát sem tudják megoldani, hogy megkapják az elvégzett munkájukért a bérüket azok az egészségügyi dolgozók, akik nap mint nap több mint tíz órákat ledolgoznak, hogy menteni tudják a magyar emberek egészségét. És akkor ön meg idejön, és akkor jön itt mindenféle mellébeszéléssel? [[Az elnök csengetéssel jelzi az időkeret leteltét.]] Folyamatosan ezt csinálják már évek óta. Tisztelt Államtitkár Úr! Ön is kap a munkájáért fizetést, akkor legyen szíves, lássa is el ezt a munkát! Köszönöm szépen, elnök úr.
Köszönöm szépen, képviselő asszony. Egyperces viszonválasz illeti meg Kontrát Károly államtitkár urat is. Parancsoljon!
Köszönöm a szót, elnök úr. Tisztelt Elnök Úr! Tisztelt Országgyűlés! Tisztelt Képviselő Asszony! Valóban, úgy, ahogy mondtam, önöket csak a politikai haszonszerzés érdekli, és nem törődnek azzal, hogy elismerjék azoknak a munkáját, azoknak az erőfeszítéseit, akik a magyar emberek életéért, egészségéért küzdenek nap mint nap.Szeretném elmondani, és szeretnék válaszolni arra a kérdésre, hogy a teszteléssel kapcsolatos feltételeket tudjuke biztosítani. Most is elmondom, hogy a korábbi döntéseknek megfelelően a szükséges tesztelési feltételeket a kormány biztosítja, a teszteléseket határidőre elvégzik, ennek minden feltételét, személyi, tárgyi feltételeit a kormány biztosítja, és szeretném megnyugtatni önt, hogy ezek a tesztelések határidőre elkészülnek. Tisztelt Képviselő Asszony! Ami pedig az egészségügyben dolgozók illetményét illeti, biztosíthatom önt, hogy mindenki megkapja az illetményét, és ezúton is köszönetet mondok az egészségügyben dolgozóknak, a szociális ágazatban dolgozóknak a hősies munkáért. [[Az elnök csengetéssel jelzi az időkeret leteltét.]] Ők a ma hősei, kérem, önök is tiszteljék őket! Köszönöm szépen. [[Taps a kormánypártok soraiban.]]
Tisztelt Országgyűlés! Képviselőtársaim! Sebián-Petrovszki László képviselő úr, a DK képviselője, azonnali kérdést kíván feltenni az emberi erőforrások miniszterének: „Mi bajuk van a szociális munkásokkal?” címmel. Tisztelt Képviselő Úr! A miniszter úr távolléte miatt válaszadásra Rétvári Bence államtitkár urat jogosította fel. Sebián-Petrovszki László képviselő urat illeti a szó. Parancsoljon!
Köszönöm szépen, elnök úr. Államtitkár Úr! Tíz napja ünnepeltük a szociális munka napját. Bár az önök, az elmúlt tíz év kormányzásának rendkívül sok olyan csoportja van, amelyik hátrányt szenvedett az elmúlt tíz évben, és kárvallottja az önök kormányzásának, de ezek között is a szociális gondozók az egyik leginkább nélkülözött, az egyik leginkább páriaként kezelt csoportja a társadalomnak az önök kormánya szerint. Ők azok, akik a szegények, elesettek, idősek, fogyatékkal élők, hátrányos helyzetű gyermekek életét próbálják jobbá tenni, ehhez képest mit kapnak cserébe a kormánytól? A szociális ágazatban dolgozóknak egy augusztusi kimutatásban az átlagkeresete mindössze 193 ezer forint volt, messze a legalacsonyabb volt az egyes nemzetgazdasági ágak átlagkeresetei között. Nem új keletű ez a történet, az elmúlt tíz évben folyamatosan ez történt: 2010-ben még 20 százalékkal csökkent az átlagkeresete az ezen a területen dolgozóknak, aztán 2011 és 2015 között folyamatosan, évről évre tovább csökkent, tehát mínuszról beszélünk, és csak 2018-ban sikerült elérni azt a szintet, ahol a világgazdasági válság idején, 2009-ben voltak; mindezt úgy, hogy közben a gazdasági növekedés megengedte volna azt, hogy őnekik ezt növeljük nagyobb mértékben. Teszem hozzá, ezek a KSH-nak az adatai, tehát nem én mondom ezt, hanem az önök által irányított Statisztikai Hivatal. Közben a humánegészségügyi ellátásban dolgozók kaptak egy egyszeri bruttó 500 ezer forintos bérkiegészítést, de ez a szociális munkásokra nem volt igaz, és ők azok, akik csak most kerültek be abba a körbe, hogy a Covid-szűrést elkezdték a körükben. Kérdezem azt, hogy mi a baja önöknek a szociális munkásokkal. Mikor fogja elérni az átlagkeresetük azt [[Az elnök csengetéssel jelzi az időkeret leteltét.]] hogy nem a legalacsonyabb lesz ebben az országban? Köszönöm szépen.
Köszönöm szépen, képviselő úr. A választ Rétvári Bence államtitkár úr fogja megadni. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Jobb későn, mint soha; úgy látszik, tíz nap kellett, hogy észrevegye a szociális munka napját a DK frakciója, de tíz nap késéssel sem rossz, ha elismeri azt a munkát, amit a szociális szférában végeznek, tisztelt képviselő úr. Azt hozzáteszem, hogy az ön akkori frakciótársai természetesen nem nyomták meg az igen gombot akkor, amikor itt a parlamentben a szociális munka napját bevezettük, talán ezért is van ez a megkésettség az ön felszólalásában is.Ön önmagát leplezte le, tisztelt képviselő úr, azt mondta, hogy nagyon nagy mértékű volt a szociális szférában a bércsökkenés. Amit ön idézett statisztikát, pontosan azért, mert a KSH mindig a következő évben értékel, az az önök egyhavi bérmegvonása miatti jövedelemcsökkenés volt a szociális szférában. [[Sebián-Petrovszki László: 2015-ben?]] Akaratlanul is, de önmagát leplezte le, tisztelt képviselő úr, hogy valóban, sajnos Magyarországon a szociális szférában volt egy olyan időszak, ez a 2008-2009-es, az önök által válságkezelésnek mondott, de igazából megszorító időszak, amikor a Gyurcsány-Bajnai-kabinet még inkább rontotta a helyzetüket, hiszen minden szociális dolgozótól, akik amúgy sem voltak előnyös helyzetben, ahogyan arra ön is utalt, elvett egyhavi fizetést. Akkor mondta Korózs Lajos, hogy „sokallom az állami normatívát is”, és hasonló mondatok tőle akkortájt hangzottak el. Mi arra törekedtünk, hogy javítsunk ezen a helyzeten: 2014-ben bevezettük az ágazati bérpótlékot, ez 12 milliárd forintos többletet jelentett; 2015-ben az ágazati bérkiegészítést, ez 66 ezer főnek, a képzettebbek, régebb óta dolgozók számára átlagosan 16 ezer forintos béremelés volt, ennek az éves költségvetési összege 16 milliárd forint; 2016-ban ágazati összevont pótlékemelésre került sor átlagosan 35 ezer forint értékben, és 2017-ben további 9 milliárd forinttal emeltük az itteni bérkereteket, ez elsősorban akkor a felsőfokú végzettségűeknek az összevont pótlékemelésére tudott fordítódni. Az idei esztendőben pedig 33 milliárd forint többletet biztosítunk egy 14 százalékos, átlagosan 30 ezer forintos béremeléshez [[Az elnök csengetéssel jelzi az időkeret leteltét.]] így tíz év alatt sikerült több mint duplájára emelnünk a szociális szférában dolgozóknak a fizetését, és ezt az emelést szeretnénk továbbvinni a későbbiekben is. Köszönöm. [[Taps a kormánypártok soraiban.]] [[14.30]]
Köszönöm szépen, államtitkár úr. Egyperces viszonválaszra Sebián-Petrovszki László képviselő úré a szó. Parancsoljon!
A szövegértést hiányolom az államtitkár úrnál. Amikor arról beszélek, hogy 2011-15 között évről évre csökkent az átlagkeresetük, az az önök kormányzásának az ideje volt. Ott nem lehet mire mutogatni. Jó, hogy nem az őskorig megyünk vissza, és ott talál valamilyen indokot, hogy megmagyarázza azt, ami megmagyarázhatatlan; azt, hogy miért van az, hogy a legalacsonyabb átlagkereset és ezt nem is cáfolta államtitkár úr ebben a szférában, és nem is tud arra semmit se mondani, hogy mikor lesz ez nem a legalacsonyabb. 9 milliárdot adtak egy évben egy több tízezer embert foglalkoztató ágazatnak? Kilencmilliárdot?! Abból majdhogynem egy hajót vesznek csak az Adrián. Mikor lesz az, hogy ez az ágazat olyan kiemelt figyelmet kap önöktől, mint amilyet megérdemel, mint amilyet az a terhelés, amit önök okoznak, és az a terhelés, amit a járvány okoz nekik… merthogy ez az az ágazat, ahol nem tesztelnek, csak most kezdtek el tesztelni, nem kapnak bérkiegészítést, mert az egy másik ágazat volt. Mikor jut ez az ágazat oda, hogy ugyanolyan kiemelt szerepet kapjon önöktől, mint amit megérdemel? Köszönöm szépen.
Köszönöm szépen, képviselő úr. Egyperces viszonválasz illeti meg Rétvári Bence államtitkár urat is. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Elnök Úr! Tisztelt Képviselő Úr! Tisztelt Ház! Ön azt mondja, hogy lehetne több milliárddal is emelni a bérkereteket. Természetesen ezt mindenki mondhatja, csak attól kicsit hiteltelen, aki csökkentette a szociális dolgozók bérkeretét, mert a rendszerváltás óta az önök kormánya volt az egyetlen, amely csökkentette a szociális dolgozók bérét. Nem volt más, csak önök voltak ezek, tisztelt képviselő úr [[Sebián-Petrovszki László közbeszól.]] mi viszont emelni igyekeztünk.Ahogy ön mondta, egy rendkívüli helyzet van, a járványhelyzet, éppen ezért az elsők között, sőt elsőként a szociális dolgozóknál indult el a célzott tesztelés az elmúlt héten. [[Sebián-Petrovszki László: Nem igaz! Az elnök csenget.]] Ezek mellett pedig a második hullámra készülve 43 millió sebészeti szájmaszkkal, 10,5 millió pár gumikesztyűvel, 160 ezer liter kézfertőtlenítővel, 160 ezer liter felületfertőtlenítővel, 34 ezer izolációs köpennyel és egyéb különböző védőfelszerelésekkel igyekeztünk a szociális ágazatban dolgozók és az ott gondozottak egészségét is megőrizni a második hullámban. Köszönöm szépen. [[Sebián-Petrovszki László: Majd kenyeret vesz az izolációs köpeny…]]
Köszönöm szépen, államtitkár úr. Tisztelt Országgyűlés! Képviselőtársaim! Csárdi Antal képviselő úr, az LMP képviselője, azonnali kérdést kíván feltenni a pénzügyminiszter úrnak: „Mi a kormány szándéka?” címmel. Tisztelt Képviselő Úr! Miniszter úr távolléte miatt válaszadásra Tállai András államtitkár urat jogosította fel. Csárdi Antal képviselő urat illeti a szó. Parancsoljon!
Köszönöm szépen a szót. Tisztelt Elnök Úr! Tisztelt Ház! Tisztelt Államtitkár Úr! Parragh László, a Magyar Kereskedelmi és Iparkamara vezetője november 8-án azzal a javaslattal jött elő, hogy két évre fagyasszuk be vagy legalábbis függesszük föl az iparűzési adó fizetésének a kötelezettségét. Értelemszerűen mindenki várta, hogy a kormány egy egyértelmű reakciót ad majd erre a felvetésre, és nem is kellett sokat várni, miniszterelnök úr úgy fogalmazott a javaslat kapcsán, hogy meredek, de azért fel lehet rajta kaptatni. Tisztelt Államtitkár Úr! Nem akarom húzni az időt. Kérek egy egyértelmű, mindenki számára jól értelmezhető választ arra vonatkozóan, hogy mi az álláspontjuk az iparűzési adó felfüggesztésével kapcsolatban. Köszönöm szépen.
Köszönöm szépen, képviselő úr. Tállai András államtitkár úr válaszol az elhangzottakra. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Országgyűlés! Tisztelt Képviselő Úr! A javaslatról azt szeretném elmondani, hogy semmilyen előterjesztés nincs róla, azt a kormány nem tárgyalta. Egyértelmű választ a javaslatra, hogy az támogatható vagy nem, vagy részben, akkor lehet adni, ha Magyarország Kormánya egy ilyen horderejű javaslatot megtárgyalt, és arról meghozta a döntést. Ezzel a kérdésére részemről legalábbis megadtam a választ. Azonban van még néhány másodpercem szeretném az ön figyelmét is felhívni, hogy a koronavírus-járvány elleni védekezés egy igen komplex feladat, és mindenkit, aki Magyarországon él, működik, arra ösztökél, hogy vegyen részt a védekezésben, vegyen részt így vagy úgy, ki hogyan tud, a gazdasági szereplők, a vállalkozások, maga az állam, és természetesen az önkormányzatok is. Tehát amikor az önkormányzatok részéről, mondjuk, a gépjárműadó egy bizonyos százaléka bekerül a központi költségvetésbe, az egy önkormányzatok által adott hozzájárulás a központi kiadásokhoz a védekezésben. Azt gondolom, hogy a kormány mindent megtesz. Mondok önnek egy példát. Például november hónapban 416 milliárd forint összegű támogatásról, adócsökkentésről, családügyi intézkedésről döntött. Ebből az összegből is látszik, hogy mindent megtesz a kormány annak érdekében, hogy a gazdaság életképes maradjon, hogy a családok a lehető legkevesebbet érezzék ilyen válság idején is az egzisztenciájuk tekintetében. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Csárdi Antal képviselő urat illeti a szó. Parancsoljon!
Köszönöm szépen a szót. Ha jól értettem államtitkár urat, akkor azt mondta, hogy Orbán Viktor miniszterelnök úr felkészületlenül nyilatkozott a Kossuth rádióban. Én ezt nem hiszem, de nem is tudom, hogy miért kell ezzel becsapni a választópolgárokat. A miniszterelnök úgy fogalmazott, hogy meredek, de azért fel lehet rajta kaptatni. Ez alatt az idő alatt önök nem készültek fel erre a helyzetre? Engedje meg, hogy segítsek! Kigyűjtöttem, hogy az iparűzési adó elvonása körülbelül mit jelentene egy-egy véletlenszerűen kiválasztott önkormányzat költségvetésében. Szombathely költségvetésében 32 százalékát vonnák el a költségvetés teljes összegének. Szegeden ez meghaladja a 10 százalékot, Székesfehérváron majdnem 54 százalék az elvonás mértéke, a IX. kerületben 29 százalékos az elvonás, míg a VIII. kerületben is meghaladja a 17 százalékot. Azt gondolom, megérdemlik az emberek, hogy tisztán lássanak. Kérem, államtitkár úr, válaszoljon tisztességesen, hogy tervezneke valamit ezzel összefüggésben. Köszönöm.
Köszönöm szépen, képviselő úr. Egyperces viszonválasz illeti meg Tállai András államtitkár urat is. Parancsoljon, államtitkár úr!
Köszönöm szépen, elnök úr. Csak megismételni tudom magam. Tehát én nem tudok erről dönteni, és a jelenlévők sem. Ha van ilyen javaslat vagy lesz ilyen előterjesztés, azt a kormány fogja megtárgyalni. És nekem ne adjon olyan szavakat a számba, amiket nem mondtam.Viszont említett önkormányzatokat. Én is említek önnek egy önök által nagyon támogatott főpolgármestert és önkormányzatot, a fővárosit. A mai napon derült ki, hogy a főváros iparűzésiadó-bevétele az első tíz hónapban már elérte az előző évi egész évi szintet, 99,2 százalékot. Ez azt jelenti, hogy az a siránkozás, az a panaszáradat, a kormányt egy fejőstehénnek, egy adakozónak néző főpolgármesteri szemlélet megbukott. A fővárosnak van iparűzésiadó-bevétele, az már bizonyított, mert a főjegyző maga írta meg a kormányzati embernek azt, hogy igenis az adóbevétel befolyt, és a főváros tudna gazdálkodni, ha akarna. Ezt ajánlom az ön figyelmébe. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Képviselőtársaim! Tordai Bence képviselő úr, a Párbeszéd képviselője, az Országgyűlés jegyzője, azonnali kérdést kíván feltenni az emberi erőforrások miniszterének: „Mi folyik itt?” címmel. Tisztelt Jegyző Úr! Miniszter úr távolléte miatt válaszadásra Rétvári Bence államtitkár urat jogosította fel. Most Tordai Bence képviselő urat, az Országgyűlés jegyzőjét illeti a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Múlt héten jött ki az Európai Bizottság jelentése az uniós tagállamok oktatási rendszereiről, és egészen lesújtó képet festett a magyar oktatásról. Címszavakban: drasztikusan romló tanulói teljesítmények, növekvő lemorzsolódás, a minőségi oktatáshoz való egyenlőtlen hozzáférés, aggasztó tanárhiány, növekvő szegregáció. Ezek a legfontosabb megállapításai ennek a kutatásnak. A helyzet az, hogy önök tíz éve vannak kormányon, és ezek az eredmények tíz éve folyamatosan romlanak. Néhány számot hadd emeljek ki! [[14.40]] A 15 évesek között az alulteljesítők aránya most már a legtöbb területen meghaladja az egynegyedet. Ez azt jelenti, hogy négyből egy magyar fiatal gyakorlatilag funkcionális analfabétaként jön ki az iskolából; azt jelenti, hogy a munkaerőpiacon nem fogja tudni megállni a helyét, legfeljebb betanított munkát fog tudni vállalni majd, közmunkát, vagy még inkább munkanélküli lesz. Látjuk is már azoknak a fiataloknak az arányát a 16-18 évesek között, akik se nem tanulnak, se nem dolgoznak, megduplázódott az elmúlt években. Azt mutatja ez a jelentés, hogy a legnagyobb különbség az egyes iskolák között Magyarországon van teljesítményt illetően, a második legnagyobb különbség a jobb és rosszabb családi hátterű gyerekek között szintén Magyarországon van. A felsőfokú oktatásban csak a hátrányos helyzetűek 1,4 százalékos arányban képviseltetik magukat, és a szegregáció egyre súlyosabban érvényesül az egyházi iskoláknál. Folytathatnám a kiábrándító eredmények sorolását. Ezekben mind az a közös, hogy ez nem a gyerekek hibája, nem a tanárok hibája, hanem az önök oktatáspolitikájának a hibája. Tíz éve kormányoznak, úgyhogy remélem, hogy nem kezd el visszafelé mutogatni. A kérdésem csak az, hogy ez volt a cél, vagy ha nem ez volt a cél, akkor lemonde az, aki felelős ezekért az eredményekért. Köszönöm szépen.
Köszönöm szépen, képviselő úr, jegyző úr. A választ Rétvári Bence államtitkár úrtól fogjuk hallani. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Már várom azt az ünnepi pillanatot itt a Házban, amikor mondjuk, a magyar oktatásnak vagy bármilyen más ágazatnak az eredményére büszkék tudnak lenni a baloldali képviselők is. Önök, bármilyen eredményt ér el Magyarország, a magyar tanárok, a magyar diákok, csak azt tudják róla mondani, hogy lesújtó, és Európa végén van.Tisztelt Képviselő Úr! Ön igyekezett minden számot elkerülni, ami ebben a jelentésben szerepel. Alacsonyan teljesítő diákok aránya: három év alatt 27,5-ről 25,3 százalékra csökkent az alulteljesítő diákok aránya. Ön ennek nem örül, hanem azt mondja, hogy lesújtó. A természettudomány területén 26 százalékról 24,1 százalékra csökkent az alulteljesítő diákok aránya, és ön azt mondja, ez lesújtó. Matematika területén az alulteljesítő diákok aránya három év alatt 28-ról 25,6 százalékra csökkent, és ön azt mondja, hogy ez lesújtó, miközben a jobban teljesítők aránya nőtt. Ön azt mondja, hogy a legrosszabb olyan tekintetben a magyar adat egész Európában, hogy ha a családi háttere valakinek hátrányosabb, akkor nem tud jól teljesíteni az iskolában. Ezeknek a diákoknak az aránya, ahol a családi háttér hatása lehúzta a diák teljesítményét, a 2009-es 26 százalékról 19 százalékra csökkent. Ma ott vagyunk, mint Németország és Franciaország ebben az arányban, és ön azt mondja, hogy a miénk a legrosszabb adat Európán belül, tisztelt képviselő úr. Miért nem tud egyszer az életben büszke lenni arra, amit a magyar emberek, a magyar diákok és a magyar tanárok elérnek, hogy végre javulnak a PISA-mérésben és az OECD-kimutatásban is Magyarország számai? Sőt, még cáfolják azokat a baloldali mítoszokat, amiket önök itt a parlamentben mondanak, akár mondjuk, a GDP-hez viszonyított arányban, hogy mennyit költünk oktatásra. Itt, ebben az ön által idézett kimutatásban az uniós átlag 4,6, a magyar 5,1. A költségvetésen belüli aránya az oktatásnak az ön által idézett kimutatásban az EU 27 tagállamában 9,9; Magyarországon 11, és még ehhez adja hozzá az idén nyári 10 százalékos pedagógusbér-emelést, és a 30 százalékos igazgatói béremelést. Legyen végre büszke, a magyar emberek, a magyar diákok és magyar tanárok teljesítményére! Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Egyperces viszonválasz illeti meg Tordai Bence képviselő, jegyző urat.
Köszönöm. Büszke vagyok a tanárok és a diákok teljesítményére, hogy ilyen ellenszélben is tudnak eredményeket elérni. Arra viszont nem vagyok büszke, hogy Magyarországnak valóságtagadó kormánya van. Ha számokat akar, akkor figyeljen, és most a szövegértésre is figyeljen, mert én nem az elmúlt három évről, hanem az elmúlt tíz évről beszéltem. Olvasás, szövegértésben 17,6-ról 25,3 százalékra nőtt közel 8 százalékponttal az alulteljesítők aránya. Ugyancsak 2009-2019 között, tíz év alatt a természettudományokban 14,1-ről 24,1 százalékra nőtt az alulteljesítők aránya; ez 10 százalékpontos növekedés. A lemorzsolódás mindenhol Európában csökkent, Magyarországon kivételként nőtt. A tanári fizetések szintén sokkal alacsonyabbak arányosan, mint az uniós átlag: 61-70 százaléka más felsőfokú végzettségűeknek. Az önök oktatáspolitikája megbukott, és ezért fognak önök is megbukni ’22-ben, hogy aztán egy 180 fokos fordulattal egy egyenlősítő, gyerekközpontú, a tanárokat támogató és az otthonról hozott hátrányokat kiegyenlítő oktatási rendszert építsünk fel. Köszönöm szépen.
Köszönöm szépen. Egyperces viszonválasz illeti meg Rétvári Bence államtitkár urat is. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! A baloldal ezt nem tudta megmutatni, csak azt tudta megmutatni, hogy melyik az egyetlen kormány, amely csökkenti a pedagógusok fizetését, az összes magyar tanárét, akár általános iskolában tanít, akár középiskolában, akár egyetemen.Tisztelt Képviselő Úr! Ne az elődeink hibás oktatáspolitikáját kérje rajtunk számon, hanem azt, amikor már az általunk elfogadott törvények alapján felfutó rendszerben már más az oktatás színvonala, mint korábban. Ön azt mondta, hogy a lemorzsolódók, a korai iskolaelhagyók aránya növekedett. Ez nem igaz, tisztelt képviselő úr. Ismételten el kell mondjam önnek: míg az előző felmérésben ez az arány 12,5 százalék volt, addig most már az ön által idézett friss felmérésben 11,8. Ez a mutató is javult, mint ahogy Magyarországon arra is büszkék lehetünk, hogy akik kikerülnek az oktatási rendszerből, azoknak a foglalkoztatási rátája 75,5 százalék volt, most 85,6 százalék, ami az oktatásra és a gazdaságra is nagyon pozitív visszajelzés. Szemben a mi 85,6 százalékunkkal az uniós átlag 80,9 százalék. Tisztelt Képviselő Úr! Ha nem az előző időszak örökségét nézi [[Az elnök a csengő megkocogtatásával jelzi az időkeret leteltét.]] hanem a mi eredményeinket, abban hála istennek, pozitív változásokat tud megtalálni. Köszönöm szépen. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! Tisztelt Képviselőtársaim! Zsigmond Barna Pál képviselő úr, a Fidesz képviselője, azonnali kérdést kíván feltenni a Miniszterelnökséget vezető miniszternek: „Milyen veszélyt jelent Soros György politikai befolyása?” címmel. Tisztelt Képviselő Úr! A miniszter úr távolléte miatt válaszadásra Orbán Balázs államtitkár urat jogosította föl. Zsigmond Barna Pál képviselő urat illeti a szó. Parancsoljon!
Köszönöm szépen, elnök úr. Tisztelt Államtitkár Úr! Tisztelt Ház! A múlt héten Soros György úgy gondolta, hogy ismét hazug módon tájékoztatni kell a világot arról, hogy mi történik Magyarországon. Rövid angol nyelvű cikkében a szokásos rágalmak mellett parancsba adta, hogy fel kell lépni Magyarországgal és persze Lengyelországgal szemben. Az alaptalan rágalmak mellett most már a két év múlva esedékes magyarországi választásokkal kapcsolatban is tett megjegyzéseket, bátorítva a baloldali összefogást. A mellett a baloldal mellett tett hitet, amely egy világjárvány kellős közepén álhíreket gyárt, hazudik a kórházakról, a vakcináról, a tesztekről, az egészségügyben dolgozókról, és akadályozza a védekezést. Nem meglepő, hogy Soros újból színre lépett, hisz már eddig is több ország belügyeibe avatkozott be krízishelyzetek idején is, kéretlenül.A milliárdos a pénzügyi intézkedéseivel, mesterkedéseivel korábban bedöntötte a fontot, veszélybe sodorta a német márkát, és ezzel a német egyesítést is, és még sorolhatnám. Miért éppen Magyarországot akarná kihagyni? Miért itt ne akarna irányítani? Úgy tűnik, hogy készül a választási Soros-lista; Gyurcsány Ferenc, a baloldal vezére írja, a megrendelő pedig Soros György. A DK-tól kezdve a Jobbikon, az MSZP-n, az LMP-n és a Momentumon át Karácsony Gergely pártjáig mindannyian fel fognak rá iratkozni. Kijelenthetjük, hogy küszöbön a magyar bevándorláspárti koalíció megalakulása. A baloldal azért akarja megbuktatni a magyar kormányt, mert a nemzeti kormány ellenzi a bevándorlást. Tisztelettel kérdezem államtitkár urat: milyen támadások érik az illegális migráció elleni magyar intézkedéseket? Mekkora befolyása van Soros Györgynek az Európai Unión belül? És hogyan próbál meg nyomást gyakorolni Magyarországra? Köszönöm előre is válaszát. [[Taps a kormánypárti padsorokban.]]
Köszönöm szépen, képviselő úr Orbán Balázs államtitkár úrnak adok lehetőséget a válaszra. Parancsoljon, államtitkár úr, öné a szó.
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Kérdésére hivatkozással tájékoztatom, hogy most is napi, heti szinten találkozunk brüsszeli intézmények részéről a magyar bevándorláspolitikát támadó intézkedésekkel.Nem is olyan régi hír az, hogy maga a luxemburgi Európai Bíróság ütötte ki azt a tranzitzóna-eljárást, amely a fizikai határzár mellett a jogi határzárat biztosította Magyarországon. Egyébként a strasbourgi bíróság, aki nem szokott nagy barátunk lenni ezekben a kérdésekben, még ők is elismerték, hogy alapvetően nem ellentétes a nemzetközi rendelkezésekkel, és mégis a brüsszeli intézmények a szabályozás megváltoztatására kényszerítettek minket. Az az új szabályozás, amit elfogadtunk, azt gondoljuk, hogy egyrészt megfelel a nemzetközi uniós kötelezettségeinknek, másrészt viszont biztosítja a magyar határ légmentes védelmét. Ennek eredményeképpen csak bizonyos nagykövetségeken lehet menedékkérelmet benyújtani. Ez az az intézkedés, amellyel szemben Brüsszel újabb kötelezettségszegési eljárást indított. [[14.50]] Folyamatosak az ezzel kapcsolatos jogi csatározások. Azt tudom jelenteni önnek, hogy csapataink harcban állnak, de ha megnézi a Magyarországgal összefüggésben elhangzott kritikákat, akár európai parlamenti képviselők, akár európai bizottsági tisztségviselők részéről, akkor teljesen egyértelműen látszódik, hogy a probléma számukra ideológiai síkon az, hogy Magyarország a magyar emberek akaratából kiindulva bevándorlásellenes álláspontot visz. Mi ezen álláspontunk mellett ki szeretnénk tartani, ezért folyamatos támadásokra számítunk. Köszönöm szépen a szót. [[Szórványos taps a kormánypártok soraiban.]]
Köszönöm szépen, államtitkár úr. Egyperces viszonválaszra Zsigmond Barna Pál képviselő urat illeti a szó. Parancsoljon!
Köszönöm szépen, elnök úr. Köszönöm szépen, államtitkár úr. Valóban az a helyzet, hogy Brüsszel szerint csak azokban az országokban van demokrácia, amelyek beengedik az illegális bevándorlókat, és most sincs másról szó, mint hogy zsarolni próbálnak bennünket. Soros György ezt a zsarolási ötletet már 2015-ben is tollba mondta Brüsszelnek. Abban sincs sajnos semmi meglepő, hogy a hazai baloldal Soros György mellé állt, és folyamatosan feljelentik hazánkat mind az Európai Unió intézményeinél, mind az Európa Tanács intézményeinél. Én magam tagja vagyok a magyar delegációnak az Európa Tanácsnál, és szomorúan látom azt, hogy a magyar baloldal ott is elárulja a nemzetet, illetve azt is szomorúan látom, hogy folyamatosan szakértőként azok a civil szervezetek jelennek meg, amelyeket Soros György finanszíroz. Az elmúlt napokban került nyilvánosságra, hogy az Európa Tanácsot komolyan támogatja pénzzel Soros György, és hogy, hogy nem, az érdekkörébe tartozó civil szervezetek folyamatosan szakértőként szerepelnek az egyes bizottsági eljárásokban, illetve a testületnél, továbbá ahogy az államtitkár úr is hivatkozott rá az Európai Emberi Jogi Bíróságot is, ahogy ezt több tanulmány is bemutatta, Soros György a befolyása alá vonta. Ez tűrhetetlen és sajnálatos. [[Taps a kormánypártok soraiban.]]
Köszönöm szépen, képviselő úr. Egyperces viszonválasz illeti meg Orbán Balázs államtitkár urat is. Parancsoljon, államtitkár úr!
Köszönöm szépen a szót. Tisztelt Elnök Úr! Tisztelt Képviselő Úr! Tisztelt Ház! Annál is szomorúbb ez, mert a jogállamiság egy olyan fogalom, ami része a több száz éves, azt lehet mondani, hogy több ezer éves európai jogi hagyományoknak, és meglehetősen méltatlan egy ilyen fontos jogelvet politikai zsarolási eszköznek használni, amit jelen pillanatban Brüsszel a Soros György-féle szervezetek felbujtásából csinál. Teljesen egyértelmű, hogy azoknak a vádaknak, csak érdemes elolvasni a Tavares-jelentést vagy a Sargentini-jelentést, vagy azokat a dokumentumokat, amelyek mind hazánkkal szembeni lejárató dokumentumok, érdemes ezeket elolvasni, az ott megfogalmazott kritikáknak semmi köze a jogállamiság fogalmához, azok politikai, ideológiai küzdelem részének tekinthetők, és mi azt gondoljuk, hogy egy ilyen fontos jogelvet nem lehetne erre az alapvetően nem támogatandó, nem elfogadható politikai célra használni. Jó lenne, ha ezzel kapcsolatban egyetértés lenne itt a magyar parlamentben is, függetlenül attól, hogy mit gondolunk politikai kérdésekben. Köszönöm szépen a szót. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Földi László képviselő úr, a KDNP képviselője, azonnali kérdést kíván feltenni az innovációért és technológiáért felelős miniszter úrnak: „Hogyan segíti a kormány a munkavállalókat és a vállalkozásokat a koronavírus járvány második hulláma idején?” címmel. Tisztelt Képviselő Úr! A miniszter úr távolléte miatt válaszadásra Schanda Tamás államtitkár urat jogosította fel. Földi László képviselő urat illeti a szó. Parancsoljon!
Köszönöm a szót, elnök úr. Tisztelt Elnök Úr! Tisztelt Államtitkár Úr! Tisztelt Ház! Először köszönetet szeretnék mondani a szabályok betartásában együttműködő lakosságnak, a megfeszített ütemben dolgozó egészségügyi alkalmazottaknak és természetesen Magyarország Kormányának, amely meghozta azokat a komplex intézkedéseket, amelyek segítségével a vírus okozta válság káros következményeit mérsékelni tudjuk.A koronavírus-járvány elleni küzdelemben az emberek életének és egészségének a védelme mellett fontos a vállalkozások megvédése, az emberek munkahelyeinek megőrzése is. A járvány második hulláma idején is számos intézkedést hozott a kormány a vállalkozók, munkavállalók érdekében. A szálláshelyeket a kijárási korlátozások idején a kormány azzal segíti, hogy megtéríti az érintetteknek az előzetes foglalások alapján számított bevételkiesés 80 százalékát. Az éttermeknek és a szabadidős létesítményeknek erre a 30 napra az alkalmazottaik után nem kell járulékot fizetni, és az állam megtéríti a munkavállalók bérének a felét abban az esetben, ha megkapják a fizetésüket. Érdemes még megemlíteni a fuvarozókat érintő könnyítést, miszerint éppúgy, mint a koronavírus-járvány első szakaszában, a kormány felfüggesztette a hétvégi kamionstopot. A magyar vállalkozások így rugalmasabban szervezhetik fuvarozási feladataikat, gyorsabbá válhat az üzletek, raktárak, gyárak ellátása. Tisztelt Államtitkár Úr! Kérdezem, hogy milyen további kormányzati intézkedések várhatók még, hogyan segíti a kormány a munkavállalókat és a vállalkozásokat a koronavírus-járvány második hulláma idején is. Tisztelettel várom az államtitkár úr válaszát.
Köszönöm szépen, képviselő úr. Válaszadásra megadom a szót Schanda Tamás államtitkár úrnak. Parancsoljon, államtitkár úr, öné a szó.
Nagyon szépen köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Engedje meg, hogy első mondatként csatlakozzam az ön által elmondottakhoz, hogy nagy köszönet illeti mindazokat, akik a védekezésben részt vesznek, különösen az emberfeletti munkát végző egészségügyi dolgozókat, orvosokat, ápolókat. De ne feledkezzünk el azokról sem, akik csatlakoztak az ő munkájukhoz, akár az egészségügyi hallgatók, orvosjelöltek, medikusok, ápolástant tanulók vagy mindazok a felsőoktatásban tanuló diákok, akik önkéntesen csatlakoztak a védekezéshez nekik is egy nagy köszönet jár. És egy nagy köszönet jár, azt gondolom, a közrendet biztosító rendőröknek és katonáknak, és mindazoknak a vállalatoknak, dolgozóknak, magyar embereknek, akik tisztességesen betartják a szabályokat, és odafigyelnek arra, hogy a járvány terjedését a lehető legjobban lassítani tudjuk, és közben pedig Magyarország működését fenn tudjuk tartani.Tisztelt Képviselő Úr! Engedje meg, hogy elmondjam: az elmúlt évtized azt bizonyította, hogy a magyar emberek munkából akarnak és munkából is tudnak megélni. Éppen ezért a magyar kormánynak az a határozott álláspontja, hogy olyan támogatásokat szükséges biztosítani, amelyek a munkahelyek megőrzéséhez és új munkahelyek létrehozásához tudnak segítséget adni. A második hullám elején is azokat a támogatásokat érdemes kiemelni, amelyeket a képviselő úr is említett, és amelyek a leginkább érintett ágazatoknak szólnak: a vendéglátásnak vagy akár a turisztikai szektornak. Valóban bértámogatással, adó- és járulékkedvezményekkel és egyéb támogatásokkal is segítjük a munkájukat. Két feltételünk van, két nagyon fontos feltételünk: tartsák meg a munkavállalókat, és fizessék ki a bérüket. Ha ezt megteszik, megkapják a támogatást. Köszönöm a megtisztelő figyelmét. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Földi László képviselő úrnak adok szót. Parancsoljon, képviselő úr!
Köszönöm a szót, elnök úr. Köszönöm az államtitkár úrnak a választ. Megjegyezni kívánom, hogy az én választókerületemben is több olyan cég működik, amelyek éltek azokkal a lehetőségekkel, amelyeket a kormány felkínált a vállalkozások részére. Ezen túlmenően megemlítem, mert én fontosnak tartom a középiskolásoknál az ingyenes internetszolgáltatást, amelyet most a kormány engedélyezett, bevezetett 30 napra, és nemcsak a diákoknál, hanem a törvényes képviselőknél vagy a pedagógusoknál is. Ezek is mind-mind oda hatnak, hogy valóban az ország minél előbb ki tudjon lábalni, túl legyen ezen a járványon, és akkor reményeink szerint minden szépen a helyére áll. Köszönöm szépen. [[Taps a kormánypártok soraiban.]]
Köszönöm szépen, képviselő úr. Egyperces viszonválasz illeti meg Schanda Tamás államtitkár urat is. Parancsoljon, államtitkár úr, öné a szó.
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Engedje meg, hogy magam is még néhány intézkedést idecitáljak az Országgyűlés elé, amelyek, azt gondolom, komoly segítséget és támogatást tudnak nyújtani a leginkább érintett szektorok számára. Ilyen például az elviteles élelmiszerek áfájának az 5 százalékra csökkentése, amely lehetővé teszi azt, hogy olcsóbban tudjanak adott esetben kiszállítani a vásárlók számára az éttermek, vagy pedig nagyobb bevételt realizálva a saját munkatársaik bérére tudják költeni a rendelkezésükre álló forrásokat. De szintén idekapcsolódik, hogy újra könnyítettünk azokon az adminisztrációs terheken, amelyek a kiszállítást érintették, azaz ebbe a folyamatba be lehet vonni más vállalkozásokat, így például a taxisokat is, ami nemcsak az éttermi szektornak, hanem egyébként a fuvarozószektornak is segítséget jelenthet. Köszönöm a megtisztelő figyelmét. [[Taps a kormánypártok soraiban.]] [[15.00]]
Köszönöm szépen, államtitkár úr. Tisztelt Képviselőtársaim! Tisztelt Országgyűlés! Steinmetz Ádám képviselő úr, a Jobbik képviselője, azonnali kérdést kíván feltenni az innovációért és technológiáért felelős miniszternek: „Igen, vagy nem?” címmel.Tisztelt Képviselő Úr! A miniszter úr távolléte miatt válaszadásra Schanda Tamás államtitkár urat jogosította föl. Steinmetz Ádám képviselő urat illeti a szó, parancsoljon!
Köszönöm a szót, elnök úr. Tisztelt Országgyűlés! Tisztelt Államtitkár Úr! Nemrég adták át a kétsávosra bővített 67-es utat, amit a somogyi polgárok nevében is köszönök. A 67-es út felújítását azonban nem követte a 68-as út felújítása, annak ellenére nem, hogy erre már számos alkalommal kormányzati ígéretet kaptunk. És ennek következtében továbbra is a balesetveszélyes úton kell közlekedniük többek között a Kéthely, Marcali és Böhönye térségében élő embereknek is. A napi 11 ezer jármű forgalmát bonyolító főút katasztrofális állapotban van, az út burkolata nyomvályús, kátyús, széttöredezett. A 68-as út felújításával kapcsolatban Móring József Attila nemrég úgy fogalmazott: erről volt már döntés, kivitelezői szerződést is írtak alá, majd azt lefújták. És vannak olyan szférák, ahol ezt úgy tekintik, mintha már megépült volna; kipipálták, becsukták a dossziét, és visszarakták a polcra. Tisztelt Államtitkár Úr! Akkor most vegye le a polcról ezt a dossziét, és kérem, válaszoljon a következő kérdésekre. Milyen szférákról beszél Móring József Attila? Hogyan tekinthetik itt a minisztériumban megépültnek azt, ami nem épült meg? A korábbi ígéretek és döntések ellenére miért nem történt meg a 68-as út teljes körű felújítása? És ha már eddig ezt nem tették meg, hajlandóak 2001 folyamán felújítani a 68-as utat? Igen vagy nem? Várjuk megtisztelő válaszát.
Köszönöm szépen, képviselő úr. Csak a jegyzőkönyv számára jegyzem meg, hogy gondolom, 2021-re gondolt, mert véletlenül 2001-et mondott. [[Dr. Steinmetz Ádám: Igen, bocsánat!]] Köszönöm szépen. A válasz Schanda Tamás államtitkár úré, parancsoljon!
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Mindig örülök annak, amikor azt feltételezi rólam, hogy a fejemben van az Innovációs és Technológiai Minisztérium ágazatainak összes szakpolitikai kérdése, és ezért úgy nyújtja be a kérdését, hogy „igen vagy nem?”, nem elárulva azt, hogy pontosan mire kíváncsi.Tisztelt Képviselő Úr! Ezek után szakpolitikai és szakmai választ követelni, azt gondolom, hogy mindenképpen méltánytalan, és jól mutatja azt, hogy önök csak és kizárólag politikai haszonlesésre akarják használni egyébként az azonnali kérdések műfaját. De, tisztelt képviselő úr, ez nem meglepő önöktől, hiszen azt látjuk, hogy a Jobbik a kínkeserves túléléséért küzd, eladta saját magát. Egyetlenegy dologgal foglalkozik, hogy hogyan tud felkéredzkedni néhány képviselői hellyel a Gyurcsány-párt listájára, abban bízva, hogy ezzel néhány képviselő túlélését tudja biztosítani. Tisztelt Képviselő Úr! Legyünk teljesen egyértelműek! A nemzeti polgári kormánynál soha semelyik kormány nem tett többet a magyar közutak állapotának a rendbe tételéért. Soha ennyi útfejlesztés nem valósult meg; soha ennyi új út nem épült; soha ennyi felújítás nem valósult meg; soha ekkora forrásokat nem adtunk az önkormányzatoknak annak érdekében, hogy ők a saját belterületi útjaikat is meg tudják valósítani. És az a párt, amelyiknek a listájára éppen most fel akar kéredzkedni, az összes korábbi elvét szembeköpve, meghazudtolva a Jobbik alapító nyilatkozatát, meghazudtolva azt, amiért létrejöttek, hogy a kommunista utódpárt és a liberálisok ellen küzdjenek, na, ők voltak azok, akik mindent megtettek annak érdekében, hogy a magyar utak leromoljanak, és ők voltak azok, akik mindenfajta zűrös konstrukció keretében az útfejlesztéseket is kiszervezték a haverjaiknak. Köszönöm megtisztelő figyelmét. [[Taps a kormánypártok padsoraiból.]]
Köszönöm szépen, államtitkár úr. Egyperces viszonválaszra Steinmetz Ádám képviselő urat illeti a szó, parancsoljon!
Államtitkár Úr! Akkor újra megkérdezem: hajlandóak 2021-ben felújítani a 68-as utat? És mivel ön konkrétumokat nem mondott, engedje meg, hogy én viszont mondjak. Az 1004/2007. számú kormányhatározat szerint már hét éve be kellett volna fejezni a 68-as út felújítását. Ehhez már 2010-ben minden szükséges engedély és dokumentáció rendelkezésre állt. A beruházás előkészítéséhez az Európai Unió 2155 millió forint támogatást biztosított. A 68-as út egyébként hosszú évek óra szerepel a nemzeti komplex útfelújítási programban. Tisztelt Államtitkár Úr! Tehát az uniós pénz rendelkezésre áll; az engedélyek megvannak; a jogszabályokat meghozták; a közbeszerzést kiírták; a kiviteli szerződést megkötötték. A Mészáros és Mészáros Kft. is készen áll. Ezek után tisztelettel kérdezem: mikor fog végre megtörténni a 68-as út felújítása? Mikor fognak megjelenni a munkagépek Marcali térségében? Köszönöm szépen válaszát.
Köszönöm szépen, képviselő úr. Egyperces viszonválasz illeti meg államtitkár urat. Parancsoljon, államtitkár úr, öné a szó. [[Z. Kárpát Dániel: Ajaj! Nehéz helyzet!]]
Köszönöm szépen a szót. Tisztelt Elnök Úr! Tisztelt Országgyűlés! Tisztelt Képviselő Úr! Azt gondolom, hogy az előző felszólalásomban minden kérdésére választ adtam. Ha ön komolyan gondolná egyébként, hogy az abban a térségben élő embereknek a problémáival szeretne foglalkozni, ha ön valódi kérdéseket akarna feltenni az Országgyűlésben, akkor nem úgy nyújtaná be az azonnali kérdését, hogy „igen vagy nem?”, hanem akkor feltenné a kérdést. De ön nem akar mást csinálni, mint politikai cirkuszt, politikai purparlét itt az Országgyűlésben. Tisztelt Képviselő Úr! Értem, hogy önnek le kell mennie kutyába, hogy felkerüljön a Gyurcsány-párt listájára, de azért ez az ön múltjához, hogy mondjam finoman: nagyon méltatlan. Köszönöm megtisztelő figyelmét. [[Taps a kormánypártok padsoraiból.]]
Tisztelt Államtitkár Úr! Úgy gondolom, hogy az egyik megjegyzése magyarázatot igényel majd képviselő úr felé. [[Z. Kárpát Dániel Schanda Tamás János felé: Egy olimpiai bajnokkal szemben azért tanúsíthatnál… Dr. Steinmetz Ádám odamegy Schanda Tamás Jánoshoz.]] Tisztelt Országgyűlés! Szakács László képviselő úr, az MSZP képviselője, azonnali kérdést kíván feltenni a Miniszterelnökséget vezető miniszternek: „Mikor lesz kikapcsolási moratórium?” címmel. Tisztelt Képviselő Úr! Miniszter úr távolléte miatt válaszadásra Orbán Balázs államtitkár urat jelölte ki és jogosította fel. Szakács László képviselő urat illeti a szó. Parancsoljon, öné a szó.
Köszönöm a szót, elnök úr. Ezek után egyébként végtelenül örülök, hogy ilyen tisztességes címet adtam az azonnali kérdésemnek. A családok egészsége, anyagi, lakhatási biztonsága a legfontosabb. Én azt gondolom, hogy ebben egyetértünk. Mégis, önök leszavazták kettő olyan javaslatunkat, ami pontosan ezt segítette volna elő, hiszen itt arról van szó, hogy az egyikben arra tettünk javaslatot, hogy legyen egy szociális sáv azoknak, akik nem tudják kifizetni még a legminimálisabb létszükséglethez szükséges rezsijüket sem, és 1 köbméter víz, 30 kilowattóra áram, 15 köbméter gáz kerülhessen úgy a családokhoz, hogy ezért vagy ne kelljen fizetni, vagy jelképes összeget kelljen fizetni, hiszen most nagyon sokan vannak, akik elveszítik a munkájukat, nem tudják kifizetni a rezsijüket. Nagyon sokan vannak olyanok, akik otthonról dolgoznak, vagy éppen nemsokára, egy akár jogos intézkedés keretében, újra az otthonukba fogja őket parancsolni a kormány, hiszen valahogyan meg kell a vírust állítani, és akkor nem mehetnek sehova. Viszont ha kikapcsolják a szolgáltatásokat, mert nem keresnek eleget, mert nem tudják kifizetni őket, vagy éppen már elveszítették a munkájukat, és lejárt az a 90 nap, amit önök adtak nekik, hogy újra munkát találjanak, miközben dühöng a járvány, akkor kikapcsolhatják a közszolgáltatásokat, a vízszolgáltatást, a gázszolgáltatást, a csatornaszolgáltatást, az elektromosáram-szolgáltatást. Államtitkár úr, ezek a XXI. században egészen biztosan nem úri ficsúrságok, hanem hozzátartoznak az élet alapvető szükségleteihez, és tartunk attól, hogy sokan kerülhetnek olyan méltatlan helyzetbe, hogy azért, mert elveszítették a munkájukat, azért, mert nem tudnak otthonról dolgozni, vagy egész egyszerűen mert az otthonukba kényszerülnek, mert mondjuk, otthon kell maradni az iskoláskorú gyerekükkel, ezért nem tudnak eleget keresni, de többet fognak fogyasztani, ezért kikapcsolhatják náluk az áramot. Miért szavazták le ezeket a javaslatokat, államtitkár úr? Köszönöm, elnök úr.
Köszönöm szépen, képviselő úr. A választ Orbán Balázs államtitkár úr fogja megadni. Parancsoljon, államtitkár úr, öné a szó.
Köszönöm a szót. Tisztelt Elnök Úr! Tisztelt Ház! Tisztelt Képviselő Úr! Egyetértünk abban, hogy a leginkább rászorultak segítése mindannyiunk közös feladata. Ezért is szomorú az, hogy amikor önöknek kormányzati pozícióból lehetőségük volt segíteni ezeknek az embereknek, akkor azt nem tették meg, és például kétszeresére emelték a villamos energia és háromszorosára a lakossági földgáz árát. [[15.10]] A fizetésekhez viszonyítva akkor, 2010-et megelőzően a legdrágább a magyar családoknak volt a gáz és az áram ára az egész Európai Unióban. Ezért aztán mi 2010-ben olyan kormányzati politikát hirdettünk, amely szakított a korábbiakkal, és egy olyan, összességében 25 százalékot kitevő távhő-, gáz- és áramárcsökkentést hajtottunk végre, amely sajnos példa nélkül álló volt a rendszerváltoztatás utáni időszakban. Ennek köszönhető az, hogy ha megnézi a statisztikát, akkor a közműtartozások attól függ, hogy melyik kategóriát nézzük, a lakossági villamosenergia-, földgáz-, távhőszolgáltatás 50, 75 és 35 százalékkal csökkentek. A felére csökkent azon háztartások aránya, amelyek nem tudják határidőre kifizetni a rezsiszámláikat, és azt lehet mondani, hogy a magyar lakossági fogyasztók a bevételükhöz viszonyítva fizetik jelen pillanatban a második legalacsonyabb egységárat Európában az elektromos áramért és a gázszolgáltatásért. Egyébként a kikapcsolt lakossági fogyasztók számát is jelentősen, több mint 60 százalékkal sikerült az elmúlt időszakban csökkenteni. Nyilván nem véletlen az sem, hogy a legszegényebb háztartások reáljövedelme emelkedett a legnagyobb mértékben az elmúlt időszakban, és a koronavírus-járvány elleni védekezés gazdasági intézkedéseit is úgy rakjuk össze, hogy ennek a társadalmi csoportnak célzott módon is segíteni tudjunk. Köszönöm szépen a szót. [[Taps a kormánypárti padsorokból.]]
Köszönöm szépen, államtitkár úr. Egyperces viszonválaszra Szakács László képviselő urat illeti a szó. Parancsoljon, képviselő úr!
Köszönöm a szót, elnök úr. Tisztelt Államtitkár Úr! Tisztelt Ház! Hát, ettől a választól se lesz egyébként senkinél sem otthon melegebb, meg attól sem, hogy mi történt 10 meg 12 évvel ezelőtt. Önök drágábban adják a gázt, mint amennyiért veszik, sokkal. Idén 30 forint volt a gáz ára a tőzsdén. Önök 101-ért adják a magyar családoknak, a közte lévő hasznot lefölözik az önök oligarchái. Most idén miért nem lehet, hogy egy kicsit kevesebbet keres majd a Garancsi?!A másik tisztelt államtitkár úr, a kikapcsolási moratóriumról kérdeztem , hogy van az, hogyan történhet meg az a csúfság, hogy ez egy multinacionális cégnek, az E.ON-nak, hamarabb eszébe jut, mint a kormánynak? Az már meghirdette Mikulástól, december 6-tól vízkeresztig, nem kapcsolnak ki magyar szolgáltatókat, mert nagyobb felelősséget éreznek a magyar emberekért, mint a kormány, amely nem hajlandó meglépni ezt az intézkedést. Hát, az a csúfság járja, államtitkár úr, hogy egy multinak előbb eszébe jut a magyar családokról gondoskodni, mint a kormánynak? Köszönöm a figyelmet. [[Taps a DK soraiból.]]
Köszönöm szépen, képviselő úr. Egyperces viszonválasz illeti meg államtitkár urat is. Parancsoljon, államtitkár úr!
Képviselő úr, lehet itt a parlamentben és önnek joga is van erre jól hangzó szónoklatokat tenni, csak sajnos a valóság próbáját nem állják ki az ön által elmondottak. Egyrészt azt hiszem, abból a pozícióból, ahol ön rezsicsökkentésről és áram- meg gázárcsökkentésről beszél, legalábbis minimum nem ildomos, azért mégiscsak arról van szó, hogy alacsonyabbak ezek az árak, mint akkor voltak, amikor önök voltak kormányon. A válság előtt is így volt, és most is így van. Egyébként pedig nemcsak egy külföldi szolgáltató tett így, hanem az MVM-csoport tagjaként az NKM Zrt. is ilyen kikapcsolási moratóriumot hirdetett önként, tehát ilyen értelemben nincs különbség a külföldi és a magyar tulajdonú vállalatok között. Ezzel is hozzájárulunk a leginkább megszorultak helyzetének javításához. Még egyszer mondom, az arány, hogy hány ilyen család van Magyarországon, sokkal jobb, mint 2010-ben volt, és ehhez arra a gazdaságpolitikára volt szükség, amely önök alatt megbukott, és nálunk pedig immár tíz éve működik. Köszönöm szépen a szót. [[Taps a kormánypárti padsorokban.]]
Köszönöm szépen, államtitkár úr. Tisztelt Országgyűlés! 15 óra 14 perc van, ezzel az azonnali kérdések időszaka véget ért. Tekintettel arra, hogy egyetlen frakció sem kért elhangzásra kérdést, ezen napirendi pont tárgyalására nem kerül sor. Így a mai napirendi pontjaink tárgyalásának a végére értünk.Most a napirend utáni felszólalások következnek. Napirend utáni felszólalásra jelentkezett a KDNP képviselőcsoportjából: „Büszkék vagyunk magyar katonai lovas hagyományainkra” címmel Rétvári Bence képviselő úr. Parancsoljon, képviselő úr, öné a szó.
Köszönöm szépen a szót, elnök úr. Tisztelt Ház! Mi, magyarok, különösen büszkék vagyunk a lovashagyományainkra. A lovasíjászat évszázadokra visszanyúló ősi magyar harcmodor. A lovasíjász harcmodor a történelem során szinte teljes mértékben feledésbe merült, mígnem Kassai Lajos a nyolcvanas évek végén elkezdte újjáéleszteni. Szerencsére mára már elmondható, hogy a munkássága beérett, a lovasíjászat mind hazai szinten, mind világviszonylatban elismertté vált. A lovasíjászat sokkal több mint sport és harcművészet. Hagyományőrzés és hagyományteremtés, a nemzeti identitás megőrzése és ápolása, közösségépítés, értékközvetítés. A Kassai-féle lovasíjászmódszer 2013 óta hungarikum. Hungarikum voltából adódóan kifejezi az összetartozást, az egységet és a nemzettudatot. A lovasíjászat a jobb és nemesebb emberré válás módszere, amely a test és a szellem legmagasabb fokú harmóniájára épül. Általa az egyén felismerheti fizikai teljesítőképessége határait, valamint a célba lövéshez szükséges mentális felkészültségét. A test és a szellem harmóniája elvezeti az embert önmaga legteljesebb megismeréséhez. A lovasíjászat során nem csupán a test és a szellem, hanem az ember és a természet harmóniája is megvalósul. Az egyénnek ki kell szakadnia az épített környezetből, és újra fel kell fedeznie, hogy milyen együtt élni a természettel és annak változásaival, összhangban lenni a lóval és minden más teremtménnyel. Ahhoz, hogy valaki a lovasíjászatot eredményesen tudja űzni, tiszteletet kell tanúsítania. Tiszteletet a természet, az állatok, a test és a szellem, a sporttársak, illetve nem utolsósorban az ősök irányában. Az ősök által képviselt értékek azok, amelyek iránymutatásul szolgálnak. Nem önmagukban az ősöket kell követni, hanem azt, amit az ősök is követtek. „Az ember a múltból merít annak érdekében, hogy a jövőben nemes és példamutató emberré válhasson” vallja a lovasíjász filozófia. A lovasíjászat nagyfokú fegyelmezettség nélkül nem űzhető. Fegyelemmel kell viselkedni a pályán és a pályán kívül is. Az a cél, hogy előbb-utóbb a lovasíjász önmagát tudja fegyelmezni. Fegyelmezett magatartás tanúsítása szükséges az edzések és a versenyfeladatok megvalósítása során is. A fegyelem teszi alkalmassá az egyént arra, hogy lovasíjásszá váljon. Hosszú és verejtékes folyamat révén válhat valaki lovasíjásszá. A kitartás elengedhetetlen feltétele az egyén kitűzött céljai megvalósításának. A kitartó munka megtanítja az egyénnek, hogy enélkül az áhított célok nem érhetők el. Nem elég csak a végeredményre gondolni és akarni azt, hanem azért nap mint nap folyamatosan tenni kell. A kitartó munka révén az ember képessé válik megbecsülni az elért eredményeket. Kassai Lajos módszerei és a lovasíjászat által közvetített értékek az emberek foglalkozásától, érdeklődési körétől függetlenül az élet minden területén példaként követhetők. Az egymás irányában tanúsított kölcsönös tisztelet és megbecsülés, a minket körülvevő természet szeretete és tisztelete, a fegyelem és a kitartó munka, továbbá az őseink iránt tanúsított tisztelet mindenki saját értéktárába is felvehető. A módszer a pedagógiába is átültethető. A Kassai-módszer a gyerekeknek önismeretet, fegyelmet, elhivatottságtudatot tanít, ösztönzi őket céljaik elérésére, követendő példát állít számukra. Az élményalapú lovasíjászat játszva és nevetve tanítja meg a fiatalokat ezen értékekre, és beléjük ülteti a hazafias gondolkodást és a nemzeti identitástudatot. Büszkék vagyunk. Büszkék vagyunk Kassai Lajosra, aki arra tette fel az életét, hogy ezen kiemelkedő értékeket minél több ember számára elérhetővé tegye, folyamatos fejlődésre ösztönözve őket. Büszkék vagyunk a magyar lovasíjász hagyományainkra, mint az évezredes magyar kultúra részére. Büszkék vagyunk arra, hogy a lovasíjászatot nemcsak a magyar emberekkel, de szinte az egész világgal sikerült megismertetnünk az elmúlt három évtizedben. Büszkék vagyunk arra, hogy Kaposmérőn és máshol az elmúlt 26 évben 582 versenyen 7062-en mérették meg magukat lovasíjászként. Büszkék vagyunk A Lovasíjász filmre, és büszkék vagyunk a magyar nemzeti történelemre. Köszönöm, hogy meghallgattak.
Köszönöm szépen, képviselő úr. Tisztelt Országgyűlés! Napirend utáni felszólalásra jelentkezett a Jobbik képviselőcsoportjából Dudás Róbert képviselő úr: „Nem felelősöket keresek, hanem megoldásokat” címmel. Parancsoljon, képviselő úr, öné a szó. [[15.20]]
Köszönöm a szót, elnök úr. Tisztelt Országgyűlés! Tisztelt Képviselő Hölgyek, Urak! Tavasz óta egy olyan helyzetben vagyunk, amire senki nem számított. Nem számítottunk rá, viszont a mindennapjainkat határozza meg azóta is a vírus jelenléte, amely egyes emberek számára kihívást jelent, más emberek számára viszont a kihívás mellett még többletterhelést is. Ők azoknak az ágazatoknak a dolgozói, akikben maximálisan bizodalmunk van. Nem lehet elégszer megköszönni az egészségügyben dolgozóknak az áldozatos munkájukat, nem lehet elégszer megköszönni a szociális szférában dolgozók munkáját. Szeretném kiemelni, hogy nem lehet elégszer megköszönni minden egyes honfitársunknak azt a példamutató és fegyelmezett magatartását és hozzáállását, amivel azt kívánjuk elérni és azt irányozzuk elő, hogy mielőbb vége lesz ennek a rémálomnak, mielőbb túl tudunk lenni a vírushelyzeten.Egy ágazatot szeretnék most kiemelni, az egészségügyről és a szociális szféráról már említést tettem, de a pedagógusok azok, akikről talán méltatlanul kevés szó esik. Számukra a tavaszi és a nyár eleji időszak egy új kihívást jelentett, egy olyan kihívással kellett megküzdeniük olyan eszközökkel, olyan eszközparkkal, olyan fejlettségi szinttel, amit a digitális oktatás egyébként nem támasztott alá. Nem tudták úgy végezni a munkájukat, mint ahogy ők azt szerették volna. Persze, párhuzamosan itt meg kell említenem gyorsan a szülők helyzetét is, hiszen a szülői munkájuk, feladataik mellett gyorsan pedagógussá is kellett válniuk, számos esetben a szabadságukat, nemcsak az ideit, sok esetben a jövő évi szabadságukat is felhasználva pedagógusként is kellett a gyermekeik mellett lenniük. Kijelenthető viszont, hogy a tanítók és a tanárok mindent megtettek ebben a nehéz helyzetben is, hogy tehermentesítsék a szülőket, a gyermekek számára pedig biztosítsák a megfelelő oktatást úgy, hogy egyébként a tudást el is sajátítsák, és ne maradjanak le az oktatás terén. Munkám során azt szoktam mondani, azt vallom, hogy nem felelőst, hanem megoldást keresek. Ezt teszem most is, amikor azt mondom, hogy sürgős segítségre van szükség számos intézményben. Két példát szeretnék idehozni e téma kapcsán. Az egyik jó példa erre a Gyöngyösi Kálváriaparti Iskola, amellyel kapcsolatban én már számos felszólaláson vagyok túl, számos tájékoztatón és számos írásbeli kérdésen. Jelenleg is egy írásbeli kérdésem van a tankerület igazgatójánál, illetve a szakminisztérium illetékes államtitkárságán is. Elmondható a gyöngyösi iskoláról, hogy ott is, mint számos más intézményben, a tanárok és oktatók rendkívül magas színvonalon végzik a munkájukat, a körülmények viszont nem adottak, ezért szükséges az Országgyűlés és a kormányzat megfelelő lépése annak érdekében, hogy az oktatás színvonala mellett a körülmények is megfelelők legyenek. A másik ilyen pedig a mátraballai iskola. Én mátraballai vagyok, születésem óta ott élek, és mielőtt országgyűlési képviselő lettem, Mátraballán voltam polgármester. Évek óta szólalok fel akár az Országgyűlésben, akár kilenc évig a Heves megyei közgyűlésben az iskolák és a kisiskolák helyzetének javítása érdekében, annak érdekében, hogy tegyünk meg mindent, hogy ezek a vidéki kisiskolák jól működjenek. Két dologra van szükség ahhoz, hogy jól működjenek. Egy: szakmai döntéseket kell hozniuk a döntéshozóknak és nem politikait. Illetve higgyék el, le kell menni vidékre, le kell jönni vidékre, mert elhiszem, hogy innen úgy tűnik, minden rendben van, de higgyék el, nincs, nagy segítségre van szükség. Hogy ennek mennyire van létjogosultsága? Olyannyira, hogy az idei Varga Gábor-díjat a mátraballai kisiskola tanítói nyerték. Nemcsak tanítók ők, hanem kicsit szülők is. Egy ilyen kisiskolában a közvetlen, családias környezet miatt támaszt is jelentenek ők a gyermekek, egyben a szülők számára is. Ez fontos a gyermekek mellett a szülőknek is, hiszen a szülők számára fontos, hogy biztonságban, megfelelő oktatás mellett tudhassák a gyermekeiket. Ugyancsak gratulálni tudok a mátraballai iskola két tanítója mellett a pedagógusszakma összes tanítójának és tanárának is. Köszönettel tartozunk nekik az áldozatos munkájukért, amelyet végeztek az elmúlt években és végeznek most is. Ők teszik, amit vállaltak, az Országgyűlésnek is ezt kell tennie. Engedjék meg, hogy egy Széchenyi-idézettel zárjam: „Egy nemzet ereje a kiművelt emberfők sokaságában rejlik.” Nekünk ezt kell szem előtt tartanunk. Köszönöm szépen.
Köszönöm szépen, képviselő úr. „Kultúrával Szolnokért” címmel a Fidesz képviselőcsoportjából Kállai Mária képviselő asszony jelentkezett napirend utáni felszólalásra. Parancsoljon, képviselő asszony, öné a szó.
Köszönöm szépen a szót. Tisztelt Elnök Úr! Tisztelt Ház! Jász-Nagykun-Szolnok megye 1. számú választókerületének, a megyeszékhely képviselőjeként engedjék meg, hogy az Országgyűlésben is megosszam Szolnok megyei jogú város utóbbi fejlesztési eredményeit. Gyakorlatilag mindent, ami hozzátartozik egy város fejlesztéséhez, öt perc alatt nem lehet elmondani, ezért néhány dolgot a kulturális fejlesztések közül szeretnék kiemelni, kihangosítani.Szolnok város az elmúlt években nagyon komoly arculatváltáson ment keresztül, ha csak ezt az egy területet emeljük is ki. Egy várost gyakran annak alapján ítélnek meg, hogy milyenek a templomai, közterei, intézményei. Szolnokon kiemelten nagy figyelmet fordított és fordít ma is polgármester úr és a város vezetése a közösségteremtésre, az identitás, a lokálpatriotizmus erősítésére. Pontosan ezért nagyon örömteli, hogy ebben a szándékában Szolnok város támogató segítségre lelt Magyarország Kormányában is. Magyarország Kormánya 2015-ben elindította a „Modern városok” programot, melynek megvalósításával számos fejlesztés indult Szolnokon. Egyik legjelentősebb beruházásunk városunk történelmi magjának, a Szolnoki Művésztelepnek a megújulását célozta meg. A felújítás 2 milliárd 600 millió forint, műszaki és szakmai szempontból is nagyon komolyan indokolt volt. A fejlesztés eredményeképpen az egész országban egyedülálló komplexum épült fel, tíz műteremlakás újulhatott meg, szálláshelyek létesültek, új grafikai és szobrászműhely épült. Mondhatjuk, hogy 2020-ban újjászületett a kolónia. Hazánk legrégebben működő, immár 118 esztendős művésztelepe csodálatos alkotói környezetben, egy középkori vár szívében található, így aztán nem meglepő, hogy nagyon komoly és értékes régészeti leletek is előkerültek, és Szolnok ilyen módon újraálmodhatja középkori történelmét. Pontosan ezért egy látogatóközpont épül jelenleg, melynek bekerülési költsége gyakorlatilag szintén egy újabb 2 milliárd forintos támogatásból valósul meg. Aki Szolnokon jár, láthatja, hogy jelenleg folyik a Szigligeti Színház teljes körű felújítása. Ez egy 7 milliárdos befektetés a város kulturális jövőjébe. Mindez felelős folytatása az utóbbi tíz esztendő fejlesztéseinek a kultúra területén, hiszen maga az Aba-Novák Agóra, a RepTár Szolnok új, közösséghez, kultúrához kapcsolódó intézményei. Kiemelten fontos, hogy ehhez a területhez hozzátegyük az iskolák, nevelési intézmények jövőképét is. Ezen a területen is örömteli a fejlesztéssorozat, amelyet Szolnok fel tud mutatni. A város számára kiemelten fontos az óvoda- és bölcsődefejlesztés. Az utóbbi három esztendőben két óvoda épült újjá több mint egymilliárd forint értékben. Jelenleg két óvoda építésének és egy óvoda felújításának előkészülete történik, ennek a bekerülési költsége 1 milliárd 600 millió forint. Épül két bölcsőde, ez szintén egy másfél milliárdos befektetés a jövőbe, és mindenképpen lehetőséget ad arra, hogy speciális nevelési igényű gyerekek is bölcsődébe járhassanak. Öröm az, hogy Szolnokon elmondhatjuk, hogy hitéletünk is erősödőben van, ennek egyik következménye, hogy templomaink sorra újulnak meg. Két római katolikus templomunk másfél milliárd forintból újul meg, de gyakorlatilag mindként templom renoválása, megújítása állami támogatás. De jutott pénz a református, az evangélikus templom felújítására is. Az ökomenikus lelkészkör és az egyházi közösségeink komoly értékei városunknak. A szabadidős és versenysport szintén kultúránk részét képezi, a rekreáció mára életünk részévé vált. Városunk Tiszaligeti Strandfürdője is felújítás alatt áll, éppen ezért komoly létkérdés, hogy teljesen felújítva újra üzembe helyezhessük a Véső úti MÁV Strandfürdőt. A mellette lévő sporttelepet modernizáltuk, csarnokait, pályáit, kiszolgáló helyiségeit teljeskörűen felújítottuk, hogy méltó körülmények között sportolhassanak diákjaink, atléta- és vívóversenyzőink. Köszönet a mintegy 3 milliárd forintos támogatásért. Köszönet a magyar kormánynak, hisz csak a fenti felsorolások összesen 20 milliárd állami támogatással tudtak, tudnak megvalósulni. Természetesen mindehhez kell a gazdasági erő, amely a mi városunk fejlődésének is alapja, ennek és a Szolnok jövőképét meghatározó további fejlesztések bemutatása egy következő hozzászólás tartalma lesz. [[15.30]] Tisztelt Országgyűlés! Úgy vélem, értéket teremteni csak akkor tudunk igazán, ha a jó gazdasági mutatók mellett a fejekben, a szívekben is rend van, és hagyományainkban is erősek maradunk. Ezen az úton haladva mindenképpen szeretnénk még megerősíteni a felsőoktatás szolnoki jelenlétét, folytatni a megkezdett intézményi felújításokat, orvosi rendelők megkezdett rekonstrukcióját, a könyvtár, a múzeum, a zsinagóga felújítását. Biztos vagyok abban, hogy ebben a szándékunkban is számíthatunk Magyarország Kormányára. Még egy mondatot engedjenek meg. A pandémiás helyzetben mindenekfölött áll honfitársaink egészségének védelme. Ezúton is köszönöm mindenkinek, aki szívvel-lélekkel végzi ezen a területen a munkáját. Köszönöm szépen.
Köszönöm szépen, képviselő asszony. Tisztelt Képviselőtársaim! Tisztelt Ház! A Fidesz képviselőcsoportjából ugyancsak napirend utáni felszólalásra jelentkezett Hoppál Péter képviselő úr: „Milliárdos kormányzati ’pénzeső’ Pécsnek és Komlónak” címmel. Parancsoljon, képviselő úr, öné a szó.
Köszönöm szépen a szót, elnök úr. Tisztelt Képviselőtársaim! Az imént elhangzott ellenzéki felszólalásokból kitűnik, hogy a hozzáállásunk nagyban különbözik a kormányzat vidéket támogató gesztusainak megítélésében. Elhangzottak vidéki fejlesztések, csőstül jönnek azok az új kormánydöntések, amelyek a vidéki Magyarország lehetőségeit bővítik, és újabb és újabb fejlesztésekről számolnak be a közlönyök. Ellenzéki képviselőtársaim pedig azt mondják, hogy ideje lenne lemenni vidékre és körülnézni. Azt hiszem, hogy ők ezek szerint nem jártak vidéken, hiszen cáfolja a kormánydöntések egész sora az általuk tett kijelentéseket. Most Pécs és Komló szemszögéből, Baranya 2. választókerületének szemszögéből, ha közelebbről is megvizsgáljuk az elmúlt hetek kormányzati döntéseit, azt mondhatjuk, hogy szinte a rendszerváltásig visszatekintve ilyen jelentős, komplex, összefüggő kormányzati támogatáscsomag nagyon-nagyon ritkán érkezett ebbe a térségbe. Nagyon örülünk annak, hogy összességében a „Modern városok” program keretében a kormány és Pécs városa által megkötött szerződésekben foglalt fejlesztések jól haladnak. Ezeket a fejlesztéseket a tavalyi önkormányzati választások óta is intenzíven támogatja a kormány. Nagy szomorúságunk, hogy a pécsi baloldali városvezetés mindez időszakban azt hangoztatja, hogy magára hagyta a kormány a városokat. Sajnos, ez ugyanolyan hazugság, és cáfolja a mindennapi élet ezeket a kijelentéseket, mint amilyen kijelentéseket folyamatosan hallunk a főváros kapcsán is. Azt tapasztaljuk tehát, hogy ez a bizonyos kormányzati pénzeső nagyon jelentős fejlesztéseket hoz Pécs városának, dacára annak, hogy baloldali vezetésű lett Pécs önkormányzati vezetése. A projektek összes állami támogatása, ami az elmúlt hetekben a Magyar Közlönyben megjelent, megközelíti a 30 milliárd forintot. A „Modern városok” programon felüli döntésekről beszélünk. A „Modern városok” program keretében a legnagyobb fejlesztés, a legnagyobb beruházás egy eddig 25 milliárdos tétel volt, a Pécsi Tudományegyetem campusfejlesztése, amellyel a kormány azt a célt tűzte ki, hogy a pécsi egyetemnek megduplázódjon a három-négy évvel ezelőtti külföldi hallgatói létszáma. Azért fontos ez a cél, amit a Pécsi Tudományegyetem vezetése megfogalmazott, mert a külföldi hallgatók jelentős mértékben járulnak hozzá, mintegy tízmilliárdos elköltött forint mértékéig évente a pécsi szolgáltatások fenntartásához. Ezért a városnak, a térségnek is közös érdeke a campusfejlesztés. A befejezés előtt álló 25 milliárdos campusfejlesztésre most 5,7 milliárdos plusztámogatást szavazott meg a kormány, és ezzel 30 milliárd fölé került az összes támogatási forrás, erre az egyetlen „Modern városok” programbeli beruházásra. Ezen felül a pécsi új vásárcsarnok korábbi 2,5 milliárdos támogatására még további 420 milliárd forintos összeget szavazott meg a kormány, azért, hogy az új városvezetés a teljes programot tudja megvalósítani, és hogy ne kelljen csökkenteni a korábban kitűzött fejlesztési célokat. Szintén egy napelempark mostani új kormányzati fejlesztésként, támogatásként 300 millió forintot érdemelt ki, amely egy korábbi, 750 millió forintos fejlesztést egészít ki. A Dárdai labdarúgó akadémia korábbi 800 milliós építési támogatására most egy újabb 800 millió forintos támogatásról döntött a kormány, amellyel a félkész épületet be tudja fejezni a város, így nem marad torzóban az előző városvezetés idején megkezdett fejlesztés. Örvendetes, hogy két kulturális témájú ügyben is a kormány pozitívan, Pécs javára döntött. A Pécsi Nemzeti Színházat állam és város közötti megállapodás a vidéki nemzeti színházak körében a legmagasabb, 520 milliós támogatásban részesíti, és folyósította is a kormány a megállapodás után a város számlájára az összeget. Valamint a Zsolnay Örökségkezelő Nonprofit Kft. közel kétmilliárdos működési támogatását is teljes összegben fizette meg a város, dacára annak, hogy csak három-négy hónapos működést realizált az intézmény. Komló városában is kiemelt fejlesztéseket 3,5 milliárd nagyságrendben támogatott az elmúlt hetekben a kormány. Tehát nagyon örülünk annak, hogy ezekkel a döntésekkel demonstrálja Magyarország Kormánya, hogy azok az ellenzéki, baloldali kijelentések, hogy magára hagyta volna a vidéket, a vidéki városokat a kormány, ezek nem igazak, hamisak. Kérjük, hogy az ellenzéki képviselők is dolgozzanak a körzeteikért, ne pedig sületlenségeket beszéljenek. Köszönjük a kormány támogatását.
Köszönöm szépen, képviselő úr. „Miért bántja a Fidesz a budaiakat?” címmel a Párbeszéd képviselőcsoportjából napirend utáni felszólalásra jelentkezett Tordai Bence képviselő úr, az Országgyűlés jegyzője. Parancsoljon, öné a szó.
Köszönöm a szót, elnök úr. Tisztelt Országgyűlés! Kedves Polgártársak! A Fidesz-kormány valóban úgy viselkedik, mint egy bántalmazó párkapcsolatban az agresszív fél, persze nemcsak a budaiakkal szemben, hanem minden olyan városban, minden olyan településen, minden olyan kerületben, ahol a tavalyi önkormányzati választásokon vereséget szenvedtek. Nekünk, budaiaknak duplán nehéz a dolgunk, duplán bosszúálló velünk szemben a Fidesz, hiszen a főpolgármesteri címet és a helyi kerületi polgármesteri címet is köztársasági érzelmű politikusra bízták a budaiak. Ezért kell duplán fizetniük. De láttuk, hogy már a tavaszi járványhullám idején is büntette nemcsak Budát, de gyakorlatilag minden várost a Fidesz politikája, sőt a fideszes vezetésű települések azt kapták jutalmul, amit az ellenzékiek kaptak büntetésből. Látjuk, hogy az elvonások, illetve a járvány okozta gazdasági válság miatt Budapest is és a kerületek is nagyjából a bevételük ötödét, sőt van, hogy a negyedét elveszítik. Ez olyan, mintha az országos költségvetésben egy 5000 milliárd forintos lyuk keletkezne hirtelen. Ráadásul azt sem engedi a kormány, hogy ezeket az átmeneti veszteségeket hitelfelvétellel pótolja a főváros vagy adott esetben más önkormányzat. Tehát egyrészt pénzügyi függésben próbálja tartani Budát és más településeket és kerületeket a Fidesz-kormány. Ráadásul, amit járványkezelés címén elkövetnek, az sokkal többet árt sok esetben, mint használ. Most gondolok itt elsősorban az ingyenes parkolásra, amelyről már az első hullámában a járványnak bebizonyosodott, hogy kárt okoz, nem csak pénzügyi kárt az önkormányzatoknak; sokkal fontosabb az, hogy a helyben lakóknak milyen módon nehezíti meg az életét, és hogyan hat a levegő minőségére, ami egy felső légúti megbetegedést okozó vírus esetében különösen fontos. Azt látom a budai fórumokon, hogy az emberek folyamatosan és joggal panaszkodnak, hogy nem lehet parkolni a saját házuk előtt vagy környékén, nem lehet haladni, olyan dugók vannak, olyan elképesztő forgalomnövekedés van a teljesen elhibázott, kártékony ingyenes parkolás miatt. Ezt a Párbeszéd több alkalommal követelte, hogy vonják vissza, azóta sem történt semmi. Ami történt, az is Karácsony Gergely főpolgármester javaslatára történt, a parkolóházak éjszakai ingyenessé tétele, hátha valamit segít a helyzeten, de ezt a teljesen elrontott járványkezelő politikát ezzel az egy kis lépéssel nem lehet semlegesíteni. Ugyanilyen nagy nehézséget okoz nemcsak Budán, de nagyon sok más belvárosi részen is az átmenő forgalom hatalmas volta. Itt is lenne megoldás, például erre az időszakra az M0-s körgyűrű ingyenessé tétele iszonyú sokat segítene a dolgon, akkor megint pár ezer autóval kevesebb zúdulna át ezeken a belső településrészeken. Úgyhogy ismételten kérjük a kormányt, hogy ezt fontolja meg, fontolja meg a budaiak kérését, fontolja meg a főpolgármester, Karácsony Gergely kérését, és végre cselekedjen, mert van rá lehetősége. De nem csak ezek a korlátozások vagy éppen könnyítésnek álcázott, célellentétes eredményű intézkedések azok, amelyek fájnak most a budaiaknak. [[15.40]] Ugyanúgy fáj az, hogy teljesen semmibe veszi a kormány az ott lakók érdekeit, mindig csak a hatalom és a pénz szempontja, ami vezérli őket. Látjuk ezt azoknál az építkezéseknél, amelyek vagy kulturális örökségeinket, kincseinket semmisítik meg, mint a Radetzky-laktanyánál, amely ellen hiába szólalunk fel mi, helyiek, országgyűlési képviselőként én is, a kormány és a kormányhivatalok nem tesznek semmit. De ezt látjuk az úgynevezett magánberuházások, kisebb léptékű beruházások esetében is, hogy elvonták az önkormányzatoknak azt a jogát, hogy bármilyen módon az építésügyet befolyásolják. És most mit látunk? Hogy például az Apáthy-szikla mellett egy toronydaru ágaskodik, egészen elképesztő módon uralva vele a környezetet, ugyanúgy, ahogy majd az ott épülő ház is le fogja uralni ezt a páratlan természeti kincset, és tönkreteszi az ottani ökoszisztémát és a látványt ugyanúgy. Úgyhogy jó lenne, ha a kormány egy kicsit összekapná magát, visszaadná a jogokat az önkormányzatoknak, önmérsékletet gyakorolna, és tényleg nem úgy járna el, mint egy bántalmazó párkapcsolatban. Én értem, hogy a fideszesek sértettek, én értem, hogy Varga Mihály, aki megbukott országgyűlési képviselőként, egy sértett ember. Azt is látom, hogy ma a II. kerülettel kapcsolatban egy nőellenes, szexista megjegyzést engedett meg magának. Szerintem ez hozzá sem méltó, és biztos, hogy nem méltó ahhoz a hangnemhez, amit mi Budán megszoktunk. Úgyhogy szeretném kérni, hogy erre a hátra lévő másfél évre még korrigáljon a kormány, és ne tekintse ellenségnek a budaiakat. Köszönöm szépen.
Köszönöm szépen, képviselő úr. A DK képviselőcsoportjából „Egy vasúti műhely lakatos szakmunkása, aki emléket állított Árpád vezérnek” címmel Hajdu László képviselő úr jelentkezett napirend utáni felszólalásra. Parancsoljon, képviselő úr, öné a szó. Megvárjuk, míg képviselő úr fölteszi a mikrofont; csak nyugodtan, képviselő úr, semmi probléma. [[Megtörténik.]] Innen indul az ideje, parancsoljon!
Tisztelt Elnök Úr! Tisztelt Ház! „Egy vasúti műhely lakatos szakmunkása, aki emléket állított Árpád vezérnek” címmel egy helytörténeti különlegességre szeretném itt a jegyzőkönyv és a tisztelt Ház figyelmét felhívni. A Rákos úton a XV. kerületről, Rákospalotáról van szó , aki arra jár, látja, hogy van egy emlékmű, ami egy Szent Koronához hasonlít, hosszú, 20-30 méter hosszú, és sok minden felirat található rajta, és találgatják, hogy vajon mi is ez az építmény. Ezt az építmény Makay József, a közeli járműjavítónak egykori lakatos szakmunkása készítette. A szoborral szemben van, szinte szemben a családi háza, és a vasúti töltés szabad területét felhasználva a mai szóval azt is mondhatnánk, hogy engedély nélküli építkezéssel emléket állított a magyar honfoglalás vezetőjének, Árpád vezérnek. Ez az emlékmű, amelyet elkészített 17 éves munkájával, a rendszerváltás 1990-es évfordulóján saját maga által megszervezett ünnepségen lett avatva, ő maga döntötte el, hogy kiket hív meg erre az ünnepségre, éppen ebben az esztendőben 30 éve, és 20 éve, hogy az alkotó elment közülünk, tehát már nem él; posztumusz beszédet mondok most az emlékére. Úgy gondolom, hogy egy olyan látványosságot és különlegességet alkotott meg saját elhatározásából, a saját kis keresetéből azért is tartott 17 évig, mert minden kis pénzét, amit megspórolt, abból alkotta meg ezt a bizonyos Árpád-emlékművet , amely Árpád-emlékmű ma a kerület egy látványossága. Egy olyan látványosság, ahová az óvodás gyerekeket az óvodapedagógusok kiviszik, és mesélnek a honfoglalásról, Árpád vezérről, iskolások szoktak idejárni, nyugdíjasklubok, sőt esküvő is van, amikor kivonulnak oda fiatalok, és itt készítenek fotót magukról. Tehát ma már egy olyan emlékhely, amelyet annak idején ő elképzelt, és ő valahogy így is gondolta végig. Személyesen, hosszú szolgálati idő jóvoltából személyesen ismerhettem Makay József urat, és jártam a lakásában is. Egyébként szőlőtermelő is volt, elég nagy telke van ott a vasút mellett, és megpróbált bort termelni a homokon, meg is kóstoltuk ezt a bort annak idején. És tudom az ő elképzelését, azokat a szép dolgokat, amit egy kiváló lakatosember, akinek több mint 30 újítása volt a járműjavítóban, szabadalmazták ezeket az újításokat, tehát egy nagyon jó szakember, aki amellett nagy érdeklődést mutatott a történelem iránt, és különösen a nemzeti értékek iránt. Keresztény ember lévén tette mindezt. Nagyon népszerű volt, de sokan azt mondták, hogy hát, aki a pénzét ilyenre költi, hát… kicsit megmosolyogták, és nem teszek megjegyzést. Köszönhetjük ezt Makay Józsefnek, hogy megépítette azt az emlékművet, amely öt elemből áll. Természetesen az „Árpád” felirat van bevésve a kövekbe, a köveket is saját maga vásárolta, és fuvarozta oda, és az ő neve is, a Makay név is bele van vésve, be van vésve 1990, a rendszerváltás éve, és amikor a vasúthoz az első generáció a családjába érkezett, 1920, azóta mindig próbálta a vasutasgenerációk hagyományát is ezzel itt megörökíteni. Tisztelt Ház! Azt gondolom, hogy a helytörténeti jelentőségű, fontos dolgoknak itt a sok, kemény vita mellett illik elhangozniuk, és Makay József úrnak, annak a munkásembernek, aki egész életében egy családi házat és egy emlékművet épített, és hagyta Rákospalotára ezt a hagyatékot, neki kívántam emléket állítani. Köszönöm, hogy szólhattam.
Köszönöm szépen, képviselő úr. Tisztelt Ház! „Meddig még?” címmel a Jobbik képviselőcsoportjából napirend utáni felszólalásra jelentkezett Z. Kárpát Dániel képviselő úr. Parancsoljon, képviselő úr, öné a szó.
Tisztelt Elnök Úr! Tisztelt Ház! A mai nap már felidéztem azon kedves emlékemet, melynek értelmében 2016-ban miniszterelnök úr egy koccintásra invitált minden magyar családot abban az esetben, amikor az IMF-től, illetve az EU-tól felvett hitelt valamilyen úton-módon végre visszafizették, és én osztoztam abban az örömben, hogy Magyarország nincsen kitéve külföldi hiteleknek, azok irreális kamatainak. Akkor is osztoztam ebben az örömben, ha alapvetően az orbáni gazdaságpolitika nem tudott változtatni, sőt sok tekintetben rontott azon a kitettségen, amely már a korábbi évtizedekben is tapasztalható volt. És láttuk azt a megegyezést Orbán Viktor és a német multi cégek, hálózatok között, melynek értelmében tökéletes szálláscsinálóként a Fidesz-KDNP mindenben teljesíti akár gyarmati szintre levive a magyar gazdasági klímát a német elvárásokat, cserébe az európai uniós hadszíntéren egy harcias küzdelemnek a látszatát adhatja elő az Orbán-miniszterek csapata. Azt is láttuk ugyanakkor, hogy megjelent egy másik szándék retorikai szinten, miszerint az államadósságban lévő devizarészarányt folyamatosan csökkenteni akarta ez a kormányzat, és igyekezett minél nagyobb hányadot lecserélni jellemzően a magyar lakossági szuper állampapír értékesítésével lakossági és hazai részarányra. Önmagában ez sem lenne egy elvetendő cél, ami viszont meglepő, az az utóbbi néhány nap elképesztő híre, mely szerint Magyarország felvett 800-900 milliárd forintnyi deviza hátterű hitelt, tette mindezt 10-30 évre; az egyik felét 10, a másik felét 30 évre. Egyáltalán nem illik mindez az orbáni vízióba, és talán az előremenekülés jegyében ezt miniszterelnök úr maga kívánta bejelenteni, de ettől még elképesztően roncsolódik a patriotizmusnak pusztán a látszata is, hiszen eddig is csak egy látszatot tudtak fenntartani, azáltal, hogy az egyik irányban a Budapest-Belgrád vasútvonal mögött 800 milliárdos nagyságrendű kínai hitel lelhető fel, keleti irányból még további megahitelről vitatkoztunk rengeteget az utóbbi években a parlamentben. Most itt egy újabb devizakötvény-kibocsátás, amely egyébként idén már a második nagyobb, azt azért jegyezzük meg, és hát további kisebbeket tudnánk akár a zöldkötvény mellé sorolni, és további olyan akciókat, amelyek értelmében 2 milliárd euró értékben, majd 1,5 milliárd euró értékben, majd 500 millió eurónyi jenben denominált államkötvény formájában sorra és folyamatosan az adósítási spirált folytatja ez a kormányzat. [[15.50]] Talán ezért egészen elképesztő, hogy mi állhat a folyamatok hátterében: az orbáni vétó értékelése, hiszen a vétóra készülve vehették fel azokat az óriási összegeket, amelyeket átmeneti pufferként használva talán a gazdasági összeomlásból megpróbálják kimenekíteni Magyarországot. Néhány hónapra sikerülhet ez, ha csak ezen összegekből dolgoznak, hiszen látható az, hogy az Unió részéről felvett akár hitelnek, akár a segélyalapnak az igénybevétele senkinek sem a legfőbb kívánsága. Senki nem szeret egyébként a gazdaságpolitikusok között sem hosszú távra eladósodni, de azt látni kell, hogy a koronavírus-járvány okozta veszélyhelyzetben itt szó szerinti és átvitt értelmű lélegeztetőgépekre is szükség van. Ha választanunk kell az ügyben, hogy akár uniós forrásból elveszett magyar munkahelyek tízezreit támogassuk meg vagy hozzuk vissza vagy tartsuk fenn, akkor azt kell mondjam, ez egy abszolút legitim felvetés, és egyrészt érthetetlen az Orbán-kormány vétója. A másik oldalról nagyon is érthető, hiszen azok a jogállamisági kritériumok, amelyeket adott esetben az Unió lefektet, teljes egészében, rendszerszinten tudnák az orbáni maffiaállam mindenféle korrupciós csatornáját leleplezni, ezáltal számonkérhetővé és elszámoltathatóvá tenni azt, ami egy normális demokráciában meg sem történhetett volna, mert álláspontom szerint vegytiszta demokratikus közegben az Orbán-kormány elképesztő hatalomkoncentrációja, perverz újraelosztása meg sem valósulhatott volna, aminek csak csimborasszója az, hogy ha nagy vagy akár nemzetközi cégek veszteségeket szenvednek, azt a magyar adófizetőktől szedi össze az Orbán-kormány, és tőlük pótolja ki. Egészen elképesztő folyamatábra lelhető fel. Tehát szögezzük le: ha a jogállamisági kritériumok körében bármilyen migrációs diktátumot próbálna Magyarországra kényszeríteni az Unió, mi ellenállnánk ezzel szemben; ha bármiféle, a genderlogika kategóriájába tartozó diktátumot próbálnának Magyarországra erőltetni, mi ezt nem támogatnánk, ellenállnánk ezekben a kérdésekben. Csakhogy én ezen nap elején, közepén felhívtam Gyöngyösi Márton EP-képviselőnket, részletesen egyeztetve vele minden létező csomagot, amely az Unió asztalán most jelen pillanatban fekszik, és arra jutottunk, hogy a Fidesz-KDNP nettó hazugságai egyszerűen nem lelhetőek fel még a brüsszeli-strasbourgi szinten sem. Éppen ezért szólítom fel a hazai politikai boszorkánykonyha kormányzati részét arra, hogy hagyja abba a hazudozást, ne vegye el a magyaroktól az életük megszokott színvonalának a megtartását, lehetőségét, és pótolja ki a kieső munkabéreket. Ha már a béruniót nem csinálta meg, legalább azokat ne engedje elveszni, akik most akut és folyamatos veszélyben vannak! Köszönöm a figyelmet.
Köszönöm szépen, képviselő úr. „Mi történik Újpesten?” címmel a DK képviselőcsoportjából Varju László képviselő úr jelentkezett napirend utáni felszólalásra. Parancsoljon, képviselő úr, öné a szó.
Elnök Úr! Köszönöm szépen a szót. Tisztelt Ház! A múlt héten ünnepeltük a szociális munka napját, és ennek tapasztalatai mentén szeretném néhány dologra ráirányítani valamennyiünk figyelmét. Az „ünnep” szó persze túlzás, és ezért érdemes többször is visszatérni erre, hiszen a miniszter úr két rövid mondattal intézte el az egészet. Bár a Fidesz kormányzásának napról napra több kárvallottja van, a legfőbb kárvallottak, páriaként kezelt elszenvedők egyik csoportja éppen a szociális dolgozók, gondozók, akik ezen a területen dolgoznak, akik a szegények, elesettek, öregek, fogyatékkal élők és hátrányos helyzetű gyermekek életét próbálják meg megkönnyíteni. A szociális ágazatban dolgozók átlagkeresete, mint ahogy ma itt a parlamentben már szóba is került, 193 ezer forint volt, messze a legalacsonyabb az egyes nemzetgazdasági ágak átlagkeresetei közül. Nem új keletű ez a helyzet: az önök kormányra kerülése óta folyamatosan a legrosszabbul fizetett nemzetgazdasági ág, ami példátlan, hiszen 2010-ben a dolgozók átlagkeresete az előző évhez képest ötödrészével csökkent, 2011-től 2015-ig pedig évről évre tovább csökkent, és 2018-ig kellett várniuk arra, hogy a havi keresetük meghaladja a 2009-es szintet. Mindez nem szóbeszéd, hanem ahogy hallottuk és ahogy látjuk, hivatalosan megtekinthető a KSH honlapján. Eközben a veszélynek kitéve a járványhelyzetben sokat kell túlórázniuk a szociális gondozóknak, és tőlük a bérkiegészítést megtagadták. A szociális ágazat veszélyeztetett dolgozói esetében azonban legalább annyira indokolt lett volna maga a bérkiegészítés, ám a tesztelésüket is még csak most kezdték meg a múlt héten, és nem tudni, hogy végrehajtjáke valójában. Az Orbán-kormány egyik legnagyobb bűne ez a szociális érzéketlenség, ami ezen terület irányában megnyilvánul. És akkor nem beszélünk az érintettek százezreiről, akikről nem vesznek tudomást. A múlt héten, tehát a szociális munka napján, amikor alkalom és lehetőség nyílt volna arra, hogy mindennek kapcsán ezzel foglalkozzanak, ezt is elmulasztották. Éppen ezért azt gondolom, különleges jelentősége van annak, hogy vannak szervezetek, amelyek kifejezetten figyelmet fordítanak erre a területre, jelesül most éppen az újpesti önkormányzat konkrét és fontos lépésre szánta el magát. Van jó példa ebből a szempontból: ezen a napon a választókerületemben az újpesti önkormányzat 50 ezer forint jutalmat adott a kerület minden szociális dolgozójának. „Nem fogyhat el az erő!” ez volt a figyelemfelhívás legfontosabb mondata, és adott biztatást egyébként Déri Tibor polgármester és Kanász-Nagy Máté alpolgármester, amikor az ünnepelteket és a díjazottakat köszöntötte, mivel az újpesti „Nyárindító plusz jutalom” program után a területipótlék-kiegészítéssel és ezzel az egyszeri jutalommal az önkormányzat, erejének megfeszítésével, az újpestiek köszönetét és tiszteletét fejezi ki és mondja el az áldozatos munkáért, amit az ezen a területen dolgozók végeznek. 180 munkatársunk van, akik ezt a kiegészítést kaphatták. A Fővárosi Önkormányzat juttatása is egyébként ehhez hozzájárult, amit az idősotthonokban, a hajléktalanszállókon dolgozóknak kívántak juttatni. Éppen ezért, azt gondolom, ez a kiegészítés hallatlanul fontos azoknak, akik olyan területen dolgoznak, mint a szociális munka területe, és akik veszélyeztetettek, és mégis a kormány figyelmen kívül hagyja az ő helyzetüket, nem segít nekik, és azokat az önkormányzatokat, amelyek tesznek ennek érdekében, azt gondolom, elismerés illeti. Éppen ezért természetesen a dolgozók felé, akik mindezt a munkát végzik, kell közvetítenünk azt, hogy köszönjük az áldozatos munkájukat, és bízom benne, hogy lesz erejük tovább folytatni, mert mondhatjuk, hogy: „Nem fogyhat el az erő!” Köszönöm szépen megtisztelő figyelmüket. [[Taps a DK soraiban.]]
Köszönöm szépen, képviselő úr. Tisztelt Országgyűlés! Képviselőtársaim! „Debrecen a túlélésért küzd” címmel ugyancsak a DK képviselőcsoportjából Varga Zoltán képviselő úr jelentkezett napirend utáni felszólalásra. Parancsoljon, képviselő úr, öné a szó.
Köszönöm szépen a szót, elnök úr. Azt hiszem, kijelenthetjük, hogy Debrecen város vezetői már idestova két évtizede a legkevésbé sem gyanúsíthatóak azzal, hogy ellenzékiek lennének. Akár Kósa Lajos, akár a jelenlegi polgármester is hű, és mondhatnám azt is, hogy szervilis katonája a rendszernek, akik szó nélkül mindent végrehajtanak, amit a Lendvay utcában kitalálnak és rájuk testálnak. A Fidesz nem véletlenül tekint talán ezért sem Debrecenre úgy, hogy Debrecen lehet a pártállam újabb ökle, a bezzegváros, amit talán Budapesttel szemben is fel tudnak építeni majd. Sokan gondolhatják különben, hogy Debrecen pontosan e miatt a szerep miatt kivételezett helyzetben van; hogy Kósa Lajos és a város kiemelt politikai és kommunikációs szerepe folytán valamiféleképpen majd kompenzálja a kormány az önkormányzatokat gyilkoló intézkedéssorozat hatásait városunkban; hogy valóban ömlik a pénz a kormányzattól Debrecenbe, és igaz az a hír, hogy az elkövetkezendő években a város majd több mint 600 millió forintos forrást kap a „Debrecen 2030” program keretén belül, holott azt látjuk, hogy mindez nagyjából pont ugyanolyan hazugság, mint minden más önfényező állampárti propaganda. Hiába minden, csillogó külsőségek között bejelentett jövőbeni fejlesztés, miniszteri, államtitkári delegációk, sajtótájékoztatók, mert pénz nincs, csak üres szavak, különösebb tartalom nélkül. De hát látjuk, hogy a város polgármestere fegyelmezett helytartója a Fidesznek, bár a város helyzete a pártállami propaganda ellenére sem jobb egy fikarcnyival sem, mint bármely ellenzéki nagyvárosé. [[16.00]] Viszont ellentétben azokkal, Debrecen vezetői legalább hallgatnak, amikor a kormány, gyakorlatilag a különleges gazdasági övezetek kialakításával a BMW-gyár helyzetét lebegteti. Hozzá kell hogy tegyem, azt sem tudjuk, hogy ez a gyár egyáltalán záros határidőn belül el foge valaha készülni. Mint ahogy a polgármester nem szólt akkor sem, amikor az Orbán-kurzus elvette a várostól is a gépjárműadót, és ezzel nagyjából 720 millió forintos rést ütött a város gazdaságán. De nem szólt akkor sem, amikor az egyértelműen Budapest ellehetetlenítését szolgáló és arra kitalált fizető parkolás ideiglenes felfüggesztését is előírta országszerte az Orbán-kormány, és ezzel Debrecennek is különben több száz millió forintos kárt okozott, arról nem is beszélve, hogy a belvárosi közlekedési helyzet nagyjából pontosan ugyanolyan kaotikus most ott is, mint itt, Budapesten. Debrecen polgármestere szervilis fideszes pártkatonaként majdcsak üdvözölte azt, amikor a kormány elvette a közlekedési közlekedés támogatását is az önkormányzatoktól, ezzel újabb 450 millió forintos mínuszt okozva; hozzá kell hogy tegyem, hogy egy olyan önkormányzati cég esetében, amelyet az önkormányzat jelenleg is milliárdokkal támogat meg, csak azért, hogy ne csődöljön be. Mint ahogy akkor sem emelte fel a szavát, amikor a város kénytelen módon 1,4 milliárdos hitelfelvételre készült az elmúlt hónapokban, merthogy az év végi gazdasági nehézségeken átsegítő év végi adófeltöltést is eltörölte a kormány. Debrecen forrásai, köszönhetően ennek, teljesen beszűkültek, és lehet látni, hogy a kormány önkormányzatokat sújtó politikája Debrecent is nagymértékben érinti. De elfogadta a polgármester azt is, hogy Debrecen újabb kormányzati prést kap a nyakába a négyszeresére emelt, úgynevezett szolidaritási hozzájárulás megfizetésével is. Azonban úgy látszik, hogy mégis eljött az a pillanat, amikor még Debrecen hű fideszes polgármestere is fellázad a saját kormánya ellen; az újabb, egyelőre még csak papíron létező, médiában tesztelt kormányzati lépés, az iparűzési adó felfüggesztése még egy annyira végletekig hű politikus torkán is látható módon megakad, nem tolható le, mint Debrecen polgármestere. Ő is egyike tudniillik azoknak, akik jelezték, az újabb őrült kormányzati terv az utolsó szeg lehet az önkormányzatok koporsójában; az iparűzési adó elvétele Debrecen számára is a teljes összeomlást, a véget jelentheti majd. A pártállami bezzegváros üzenete legyen jelzés, figyelmeztetés a kormány számára, azt, amit Debrecen polgármestere mond, komolyan kell most venni. El a kezekkel az önkormányzatoktól, mert Debrecen nem fogja ezt túlélni, mint ahogy egyetlenegy önkormányzat sem. Köszönöm szépen, hogy meghallgattak.
Köszönöm szépen, képviselő úr. „Cselédnek jó lesz! Avagy jelentés a gyarmatról” címmel a Jobbik képviselőcsoportjából napirend utáni felszólalásra jelentkezett Ander Balázs képviselő úr. Parancsoljon, képviselő úr, öné a szó.
Köszönöm szépen a szót, elnök úr. Tisztelt Képviselőtársaim! A Kulturális bizottság a múlt héten hallgatta meg Palkovics Lászlót, az Innovációs és Technológiai Minisztérium vezetőjét, ezen a héten pedig majd Kásler miniszter úr kerül sorra, aki előadhatja éves beszámolóját. Kétség ne legyen egyébként, gyanítom, hogy most is majd szembesülhetünk, ha finom akarok lenni, akkor egy rózsaszín búra alóli jelentéssel, ha pedig inkább a valósághoz közelítek, akkor azzal a jelentéssel, ami egy gyarmati sorba taszított országnak a helyzetéről szól. Ugyanis az oktatásügy tekintetében is rendszerszintű problémákkal találkozhatunk. „Olyan lesz a jövő, amilyen a ma iskolája” mondta Szentgyörgyi Albert. Nézzük meg akkor, hogy milyen az oktatásügy ma Magyarországon! Nagyon jól felvázolja a fideszes oktatáspolitikát a Fidesz egyik emblematikus arcának a mondata. Mit is mondott Németh Szilárd nem olyan régen? Azt mondja, túl sokan járnak egyetemekre, és jobb lenne, ha többen térnének vissza a gyárakba. No, kérem szépen, mindenki tudja Németh Szilárdon kívül ezek szerint , hogy a diploma bérelőnyt jelent, a diploma foglalkoztatottsági előnyt jelent. Németh Szilárdon kívül mindenki tudja, hogy milyen haszonnal jár egyébként, ha felsőfokú papírral, diplomával rendelkeznek a fiatalok, viszont hatalmas az a szakadék, az a disszonancia, ami megfigyelhető a NER elitje szavai és e között a gyakorlat között. Nézzük meg, hogy mit csinálnak ők! A saját csemetéiket előszeretettel íratják egyébként milliós tandíjat követelő középiskolákba is, de ha Orbán Viktorra gondolunk, akkor az ő lánya svájci iskolában tanult, svájci egyetemen, ahol 15 millió forint volt egyes hírek szerint a tandíj. Ez az, amiről nemcsak hogy lebeszélni akarják a magyar fiatalokat, hanem még az itteni oktatás elől is elzárják őket, és ajánlják inkább a gyári munkás létet. Semmi gond egyébként a gyári munkásokkal, igen, mindig is szükség lesz olajos kezű, overallos munkásemberekre, és minden tiszteletünk az övék, de azért látni kell azt, hogy míg Magyarországon egy átlagmelós, mondjuk, 1800 órát dolgozik egy évben OECD-adatok szerint, addig egy német munkás csupán 1400 órát. Amíg, mondjuk, Dániában 216 munkanappal rendelkeznek egy évben, addig Magyarországon 233 napot robotol végig egy átlagmelós. És akkor nézzük meg az átlagkereseteket is! Nézzük meg, képviselőtársaim, ugyanis Magyarországon alig haladja meg a nettó minimálbér a 100 ezer forintos szintet, északi szomszédunknál, Szlovákiában ez viszont már átlépte vagy nagyon megközelítette a 170 ezer forint eurónyi összeget, és ehhez zárkóznak fel a lengyelek is. Nos, ezt ajánlgatják, ezt a cselédlétet, ezt a jogfosztott létet a fideszes nagyurak. Ez jól beillik abba a filozófiába, amit Orbán Viktor adott elő még Szaúd-Arábiában annak idején, amikor azzal próbálta idecsábítani az arab befektetőket, hogy milyen olcsó a magyar munkaerő, és a munka törvénykönyve milyen rugalmas. Jól tudjuk mindannyian, hogy ez mit jelent. Azt, hogy a magyar munkavállaló hátán fát is lehet sajnos vágni a jogfosztottság miatt. Akkor ugorjunk vissza a felsőoktatás számaira! Míg 2011-ben 141 ezren jelentkeztek egyetemekre, főiskolákra, addig 2020-ban ez a szám 91 ezer főre csökkent. Történelmi mélypont! S míg 2011-ben 98 ezer fiatalt vettek fel a felsőoktatásba, addig ebben az esztendőben csak 68 ezer fiatalt. Ha megnézzük az európai trendeket, akkor borzasztó kimondani, de azt is látnunk kell, hogy a fiatal felnőttek körében a diplomások aránya a néhány évvel ezelőtti 34 százalékos szintről 30 százalékra csökkent. Nézzük meg, hol van, mondjuk, Lengyelország: 46 százalékos az arány a fiatal felnőttek körében. De tudnék még más országot is mondani. Litvániában a fiatal felnőttek 58 százaléka egyetemi felsőfokú diplomával bír. Palkovics miniszter úr azt mondta, hogy Magyarország valamiféle hightech paradigmaváltáson megy keresztül. Hogy lesz ebből hightech paradigmaváltás, tisztelt képviselőtársaim? Ilyen arányok mellett? Azért ne vicceljünk! Akkor, amikor 25 milliárd forintot elvontak az egyetemektől? Kijött az Európai Bizottság Oktatási és Képzési Figyelőjének legfrissebb jelentése is, ami szintén elszomorító számokat villant fel a közoktatás területéről. Ezzel szemben, amit most látunk, a Jobbik anyagilag és erkölcsileg megbecsült pedagógustársadalmat szeretne látni Magyarországon, és olyan közoktatást, ami valóban méltányos, hatékony és eredményes, és nem azt a gyarmati állapotot eredményezi, amivel nekünk az ilyen jelentésekből is szembesülnünk kell. Ugyanis hiszünk Széchenyi igazságában: „egy nemzet ereje a kiművelt emberfők sokaságában rejlik”, nem pedig abban, amit Németh Szilárd mondott. Köszönöm a figyelmüket.
Köszönöm szépen, képviselő úr. Tisztelt Ház! Képviselőtársaim! „Ki a profi, és ki az amatőr?” címmel, ugyancsak a Jobbik képviselőcsoportjából, Steinmetz Ádám képviselő úr jelentkezett napirend utáni felszólalásra. Parancsoljon, képviselő úr, öné a szó.
Köszönöm a szót, elnök úr. Tisztelt Országgyűlés! „Büszke nemzet! Köszönjük, srácok! Grazie Marco, Cosimo, Giovanni!” Ezt a molinót láthattuk a B-közép üres helyén, a Puskás Arénában, a nagy őszi menetelést lezáró, és végül a törököket is legyőző magyar labdarúgó-válogatott mérkőzése után. A magyar nemzeti 11 ezen az őszön kvalifikálta magát a részben Budapesten megrendezésre kerülő Európa-bajnokságra, valamint a Nemzetek Ligájában feljutott az A-ligába. És mint tudjuk, korábban a Ferencváros a Bajnokok Ligája főtáblájára került. Nos, ezek csodálatos eredmények, amelyekre így együtt régen volt példa Magyarországon. Büszkék lehetünk rájuk. Gratulálok ezért a játékosoknak, az edzőknek, a sportvezetőknek, a szurkolóknak, és mindenkinek, aki ehhez a sikerhez akár egy picit is hozzá tudott tenni. [[16.10]] Az öltözőben, uszodai szlengben, erre a teljesítményre szoktuk mondani: ez profi munka volt. Üröm az örömben, hogy a koronavírus okozta korlátozó intézkedések miatt nem láthattuk a lelátóról szurkolva ezt a teljesítményt, ezeket a sikereket. Pedig most bizonyára sokan kimentek volna figyelemmel követni a profi tájékosok profi teljesítményét. Ha már szóba jöttek a korlátozó intézkedések és a profik, akkor engedjék meg, hogy beszéljünk az amatőrökről is. Miniszterelnök úr korábban azt mondta, az amatőr csapatsport tilos. Hogy jól van ez így vagy sem, azon lehet vitatkozni, de a kormányfő döntött, ezért a döntését betartjuk. Majd nem sokkal később megjelent a Magyar Közlönyben a 484/2020. számú kormányrendelet, amely így szól: „Tilos a versenyszerűen sportolók számára tartott edzés és sportrendezvény kivételével a közterületen, a nyilvános helyen, valamint a sportpályákon a csapatsportok gyakorlása.” Hogy jól van ez így vagy sem, azon lehet vitatkozni, de a kormány döntését betartjuk. Az Országos Mentőszolgálat szóvivője, Győrfi Pál közben fizetett kormányzati hirdetések keretében minden hullámhosszon képekkel illusztrálja, hogy a sportesemények zártkapusak, az amatőr csapatsport tilos. Hogy ez jól van így vagy sem, azon lehet vitatkozni, de a kormány döntését betartjuk. Betartjuk, betartjuk, betartjuk. Na, de melyiket? kérdezem én. A miniszterelnök úr által közöltet és a Győrfi Pál által hirdetettet, mely szerint az amatőr csapatsport tilos, vagy a kormányrendeletet, amely szerint viszont a versenyszerűen sportolók számára tartott edzés és sportrendezvény függetlenül azok profi vagy amatőr státuszától megengedett. És akkor most felmerül a kérdés annak tükrében, hogy a magyar állampolgárok napi rutinjának nem része a Magyar Közlöny böngészése, ott a kormányrendeletek napi szintű figyelemmel követése. Létezik, hogy ma Magyarországon olyanok döntenek a sportról, és adnak tanácsot a miniszterelnöknek, akik összekeverik az amatőr sportot a szabadidős sporttevékenység keretében űzött csapatjátékokkal? Tisztelt Képviselőtársaim! A sportszakma tudja, hogy az amatőr és a profi között a különbséget a státusz jelenti. A profi a sportolásából él, míg az amatőr nem kaphat fizetést a sporttevékenységért. Ha tehát az amatőrsport tilos, akkor nem folyhat küzdelem például az alsóbb osztályokban és az utánpótlás-bajnokságokban sem. De ennek a tiltása volt a cél? Nyilvánvalóan nem. És ez a kormányrendeletből egyébként ki is derül. Az alsóbb osztályokban és az utánpótlásban sportoló amatőrök tehát a bejelentés óta is edzhetnek, versenyezhetnek. De az amatőrnek viszont van egy másik, köznyelvi jelentése is: hozzá nem értő. Jó lenne, ha végre a sportról olyanok hoznának döntést, akik értenek is hozzá. A sportkedvelő magyarok ugyanis már nagyon régóta várják ezt a pillanatot. Köszönöm, hogy meghallgattak.
Köszönöm szépen, képviselő úr. Tisztelt Képviselőtársaim! Ezzel a napirend utáni felszólalások végére értünk.Tájékoztatom önöket, hogy az őszi ülésszak következő ülésére várhatóan 2020. november 30-án kerül sor. Most mindenkinek megköszönöm a munkáját, mindenkinek szerencsés és sikeres hazatérést kívánok. Az ülést bezárom.